Hahthahaaves Drama | Vaahaka ހައްތަހާވެސް ޑްރާމާ – Vaahaka\n7k31\tJanuary 12, 2022\nތުރުތުރުއަޅާ ހާލުގައިހުރެ ރައްޔާން ކުޑަދޮރުން ގޭތެރެއަށް ފުންމާލިއެވެ. ވަށައިގެން ހޯދާލުމަށްފަހު މީހެއްގެ ހިލަމެއްނެތްކަން ޔަގީންވުމުން މަޑު ފިޔަވަޅު ނަގަމުންގޮސް ސިޓިންގްރޫމްގައި ބަހައްޓާފައިވާ ސޭފާއި ދިމާލަށް މިސްރާބުޖެހިއެވެ. ހިތުގައި އުފެދިފައިވާ ބިރުވެރިކަން އެއްފަރާތް ކޮށްލުމަށްފަހު ސޭފްގެ ނަމްބަރު ކޯޑު ކެޑޭތޯ މަސަތްކަތް ފެށިއެވެ. ރައްޔާންގެ އަމާޒަކަށް ވެފައިވަނީ މީހަކަށް ނުފެނި މިގެއިން ނުކުމެގެން ފިލައި ރައްކާވުމަށެވެ.\nރައްޔާން ދެލޯބޮޑުވެގެންދިޔައީ އިސާހިތަކު ބޮއްކެއް ދިއްލިގެން ދިޔުމުންނެވެ. ހަރަކާތެއްވެސް ކުރަން ނޭނގިފައި އިން ރައްޔާން ސިހިގެންދިޔައީ އަންހެން އަޑަކުން މީހެއް ހަޅޭއް ލަވައިގަތް އަޑަށެވެ. " މަންމާ..!!! ބައްޕާ..!!! ވަގެއް...!!!!"\nބަލާކަށް ނުހުރެ ޖެހިދުމެއްހެން ރައްޔާން ދުވެފައިގޮސް އެ އަންހެން ކުއްޖާގެ އަގަމަތީގައި ރުމަލެއް އަޅާލިއެވެ. ހަމައެއާއެއްކޮށް އެކުއްޖާ ހޭހުސްވެގެން ރައްޔާާންގެ އަތްމައްޗަށް ދެމުނެވެ. ހުށިޔާރުކަމާއެކު އެކުއްޖާ އުރާލައިގެންގޮސް ކުޑަދޮރުން ނުކުތެވެ. މާދުރުނޫން ހިސާބެއްގައި ޕާކުކޮށްފައި އޮތް ކާރަކަށް އަރާހަމަޖެހިލައި އެކުއްޖާ ޖެހިގެންއިން ސީޓުގައި ބޭންދިއެވެ.\n"ކޮބާ...ކޭޝް އަތުޖެހުނުތަ؟" ކާރު ދުއްވަންއިން ރައްޔާނުގެ ރައްޓެއްސެއްކަމަށްވާ ފަޔާޒު އަހާލިއެވެ. ރައްޔާން ހުރީ ކަޅިޖަހާނުލައި އެއްކަލަ އަންހެންކުއްޖާއަށް ބަލަހައްޓައިގެންނެވެ. ފަޔާޒުގެ އަޑު އޭނާއަށް އިވުނުހެނެއްވެސް ހީއެއްނުވެއެވެ. ދެތިންފަހަރު ގޮވުމުންވެސް ރައްޔާނުގެ ފަރާތުން ޖަވާބެއް ނުލިބުމުން ފަޔާޒު ކުޑަކޮށް ފަހަތް އެނބުރި ބަލާލިއެވެ. "އޯ...މީ ދޯ މިވީ ގޮތަކީ...މިފަހަރު ވަގަށް ތިނެގީ އަންހެންކުއްޖެއް ދޯ؟" ފަޔާޒު ލާނެތް ފާޑަކަށް ހީގަތެވެ. " މުޅިން ކަޑައޭ ބުރޯ...ހަމަ ކޯޑު ކުރޭކްވެވެ އޮއްވާ ނޭނގޭ ކުއްލިއަކަށް ރެޑް ވީ...ދެން ޖެހޭނީ މިކަހަލަ ގޮތެއްދޯ ހަދަން ...އެހެންވެގެނޭ އަހަރުމެން ކުރިންސުރެ ޕްރީޕެއާ ވެގެންދަނީ..." އަދިވެސް އެކުއްޖާއަށް ނަޒަރު ހުއްޓާލައިގެންހުރެ ރައްޔާން ފަޔާޒުއާއި ވާހަކަ ދެއްކިއެވެ. ހަގީގަތުގައިވެސް އޭނާ މިކުއްޖާގެ ޖާދޫގައި ޖެހިއްޖެއެވެ. ދިގު އެސްފިޔަތަކާއި ޗާލު ތުންފަތެކެވެ. ރައްޔާނުގެ ހިތް އެދުނީ ތާއަބަދަށްމެ މިކުއްޖާއަށް ބަލަހައްޓައިގެން ހުރުމެވެ.\n"އެންޑް ކަޓް...ވަރަށް ފުރިހަމަ...ގުޑް ވޯކް އެވްރިވަން"\nޑިރެކްޓަރު ބުނެލިއެވެ. ކާރުން ފައިބަމުން މަލަކާ ރާއިފް އަދި އަލީ ހިގައިގަތީ ޝޫޓިންގް ލޮކޭޝަންގެ ކައިރީގައިހުރި ކެފޭއަކާ ދިމާލަށެވެ. ދުވަހުގެ މަސަތްކަތް ނިންމާލުމަށްފަހު ތިންމީހުންވެސް ބޭނުންވީ ބަޑުހައިހޫނުކަން ފިލުވާލާށެވެ. ކޮފީއަށާއި ހެދިކާއަށް އޯޑަރު ދިނުމަށްފަހު ތިންމީހުންވެސް އޮލަ ވާހަކައިގަ ޖެހުނެވެ. ރާއިފް އާއި އަލީއަކީ ވަރަށް ގާތް ދެއެކުވެރިންނެވެ. ފިލްމުގައި ރައްޔާނުގެ ރޯލު ރާއިފް ކުޅެމުން ދާއިރު ފަޔާޒުގެ ރޯލު އަދާކުރަނީ އަލީއެވެ. ލީޒާގެ ރޯލު ކުޅެމުންދާ މަލަކާއާއި ރާއިފްމެން ބައްދަލްވީ މި ފިލްމުގެ ޝޫޓިންގެ ތެރެއިންނެވެ. ލީޒާ ފެނުނު ފުރަތަމަ ދުވަހުވެސް އަލީގެ ހިތް ލީޒާއަށް ދެވުނެވެ. ނަމަވެސް ފިލްމުގައި ލީޒާ (މަލަކާ)ވެގެންދަނީ ރައްޔާނު(ރާއިފް)ގެ ލޯބިވެރިޔާއަށެވެ.\nއޮލަ ވާހަކައިގަ ތިބެ ތިންމީހުންވެސް ސައިބޮއެ ނިންމާލައިފިއެވެ. " ހިނގާ އައްޔަ...މަ ކައޭއަށް ޑްރޮޕްއެއް ދޭނަން..." ޖީބުން ސައިކަލުގެ ތަޅުދަޑި ނަގަމުން ގޮޑިން ތެދުވެ ރާއިފް ބުނެލިއެވެ. ތިންމީހުންވެސް އެމީހެއްގެ މަންޒިލާ ދިމާލަށް މިސްރާބުޖެހިއެވެ.\nހަލުވިކަމާއެކު ފިލްމުގެ ޝޫޓިންގް ކުރިއަށްގޮސް ކާމިޔާބުކަމާއެކު ޝޫޓިންގް ނިންމާލެވިއްޖެއެވެ.\nއޮލިމްޕަހުގައި ފިލްމު އެޅުވިދުވަހަކީ އަލީ މަލަކާއަށް އޭނާގެ ލޯބި ހުށަހެޅިދުވަހެވެ. އެދުވަހު މަލަކާ ބުނެލީ ދުވަހަކުވެސް އަލީ ހަދާންނުނެތޭނެ ޖުމްލައެކެވެ. "އަހަރެން ލޯބިވަނީ ރައްޔާންދެކެ...އައި މީން ރާއިފްދެކެ...ސޮރީ...ތީވަރަށް ސްވީޓް މީހެއް"\nމިހާރަކަށް އައިސް އަލީ ހުންނަނީ ރާއިފްދެކެ ވަރަށް ރުޅިއައިސްފައެވެ. ވީނުވީއެއް ރާއިފްއަކަށް ނޭނގެއެވެ.\nއެހެންހުއްޓާ އެއްދުވަހަކު މަލަކާ ރާއިފްއަށް ގުޅާ ލޯބިހުށަހެޅިއެވެ.\n" މަންމާ!!!!!! ސިއްސައިގެންނޭ ދިޔައީ...ކިތައްފަހަރުތަ ބުނާނީ ވާހަކަފޮތްކިޔާއިރު އުނދަގޫނުކުރާށޭ... އަދި އޭވެސް ވާހައިގެ އެންމެ ސަޅި ތަންކޮޅުން..." ޖޫދާ ވާހަކަފޮތް ލައްޕާލަމުން ގޮޑިންތެދުވެ ކުސް ތަޅައިގަތެވެ.\nހަފީޒާ ހެވިފައިހުރެ ބޯ ހޫރަމުން ބަދިގެފަރާތައްދަމުން ހިތާހިތުން ބުނެލިއެވެ. " މިއުޅޭ ކުދިންވެސް މިހާރު ރުންކުރުކަމުން....ހައްތަހާވެސް ޑްރާމާ."\nIffaa Ibrahim rasheed January 13, 2022\nބްރޯކެން އޭންޖަލް March 8, 2022


Malaysia safeeru Wisam Limkokwing university ge raees aa bahdhalu kuravvaifi | Mihaaru\nމެލޭޝިއާ ސަފީރު ވިސާމް (ކ-3) މިއަދު ލިމްކޮކްވިން ޔުނިވަސިޓީއަށް ވަޑައިގެން އެތަނުގެ ރައީސް ތާން ސްރީ ލިމް ކޮކް ވިން (ކ-4) އާއެކު ފޮޓޯއަކަށް ހުއްޓިވަޑައިގެން. އަދި ދެ ބޭފުޅުންގެ އަރިހުގައި މެލޭޝިއާގައި ހުންނަ ދިވެހި އެމްބަސީ އާއި ފޮރިން މިނިސްޓްރީގެ އިސް ބޭފުޅުން. --- ފޮޓޯ: މިހާރު/ މުހައްމަދު ޔާމީން\nމެލޭޝިއާގެ ސަފީރު ވިސާމް ލިމްކޮކްވިން ޔުނިވަސިޓީގެ ރައީސްއާ ބައްދަލުކުރައްވައިފި\nކުއަލަ ލަމްޕޫރުން މުހައްމަދު ޔާމީން\n26 އެޕްރީލް 2019 - 18:21 1 comment\nގިނަ އަދަދެއްގެ ދިވެހިން ކިޔަވަމުން އަންނަ ލިމްކޮކްވިން ޔުނިވަސިޓީ އަށް ވިސާމް ވަޑައިގެންނެވުމުން، އެ ޔުނިވަސިޓީގެ އިސް ބޭފުޅުންނާއި ދަރިވަރުން ހޫނު މަރުބާއެއް ދެންނެވި އެވެ. މިއީ ސަފީރުކަމާ ހަވާލުވެވަޑައިގެންނެވި ފަހުން ވިސާމް، ޔުނިވަސިޓީއަކަށް ވަޑައިގެންނެވި ފުރަތަމަ ފަހަރެވެ.\nލިމްކޮކްވިން ޔުނިވަސިޓީގެ ވެރިންނާ ބައްދަލުކުރައްވައި، ވިސާމް ވިދާޅުވީ ޔުނިވަސިޓީގައި ދިވެހިން ކިޔަވަމުން އަންނަނީ ވަރަށް އުފަލާއި ހިތްހަމަޖެހުމާ އެކު ކަމަށެވެ. އަދި ޔުނިވަސިޓީގެ ޕްރޮގްރާމްތައް ރޭވިފައި ހުރީ ތިމާވެއްޓާ ރައްޓެހި ޝައުގުވެރިކުރުވަނިވި ގޮތަކަށް ކަމަށް ވިސާމް ވިދާޅުވި އެވެ.\nމެލޭޝިއާގެ ސަފީރު ވިސާމް (ކ) މިއަދު ލިމްކޮކްވިން ޔުނިވަސިޓީ އަށް ވަޑައިގެން އެތަން ބައްލަވާލައްވަނީ. --- ފޮޓޯ: މިހާރު/ މުހައްމަދު ޔާމީން\nޑީއާރުޕީގެ ކުރީގެ ލީޑަރު އަހުމަދު ތަސްމީން އަލީގެ އަނބިކަނބަލުން އަދި މަޑުއްވަރީ ދާއިރާގެ ކުރީގެ މެމްބަރުކަން ކުރެއްވި ވިސާމް ވަނީ ލިމްކޮކްވިން ޔުނިވަސިޓީން ސްކޮލަޝިޕްގެ ފުރުސަތު ރާއްޖެ އަށް ދިނުމާ ބެހޭ ގޮތުން މަޝްވަރާ ކުރައްވައިފަ އެވެ.\nލިމްކޮކްވިން ޔުނިވަސިޓީން ބުނީ ރާއްޖެ އާއި އެ ޔުނިވަސިޓީއާ ދެމެދު އޮތް ގުޅުން އިތުރަށް ބަދަހިވާނެ ކަމަށް އުންމީދު ކުރާ ކަމަށެވެ. އަދި ކުރިއަށް އޮތް ތަނުގައި ރާއްޖެ އަށް އެހީތެރިކަން ފޯރުކޮށްދެވޭނީ ކޮން ދާއިރާތަކަކުންތޯ ބަލައި ދިރާސާ ކުރާނެ ކަމަށް ބުންޏެވެ.\nހާއްސަކޮށް، ދިވެހިންނަށް ސްކޮލަޝިޕްގެ ފުރުސަތުތައް އިތުރު ކުރެވޭނީ ކޮން ދާއިރާއަކުންތޯ ބަލާނެ ކަމަށް ވެސް ލިމްކޮކްވިން ޔުނިވަސިޓީގެ ވެރިން ވިދާޅުވި އެވެ.\nވިސާމާއި މެލޭޝިއާގައި ހުންނަ ދިވެހި އެމްބަސީ އާއި ރާއްޖޭގެ ފޮރިން މިނިސްޓްރީގެ ބައެއް ބޭފުޅުން ޔުނިވަސިޓީ އަށް ކުރެއްވި ޒިޔާރަތުގައި އެތަނުގެ ބައެއް ތަންތަން ބައްލަވާލެއްވި އެވެ.\nލިމްކޮކްވިން ޔުނިވަސިޓީގެ ދަރިވަރުންތަކެއް މެލޭޝިއާ އެއްކޮށްހެން ފެންނަ ގޮތަށް ނެގި ފޮޓޯއެއް، ސަފީރު ވިސާމަށް ދައްކާލަނީ. --- ފޮޓޯ: މިހާރު/ މުހައްމަދު ޔާމީން\nAmbassador - Designate @visamali visits Limkokwing University and met President Tan Sri Dr. Lim Kok Wing, Senior Officials and Maldivian students studying at the University. pic.twitter.com/VpJPHLA0Am\n— Maldives Embassy, KL (@MVEmbassyKL) April 26, 2019\nމެލޭޝިއާގައި ހުންނަ ދިވެހި އެމްބަސީން މިއަދު ކުރި ޓުވީޓު.\nލިމްކޮކްވިން ޔުނިވަސިޓީގައި މިހާރު ގާތްގަނޑަކަށް 50 ދިވެހި ދަރިވަރުން ތައުލީމު ހާސިލް ކުރެ އެވެ. އަދި 500 އަށް ވުރެ ގިނަ މީހުން އެ ޔުނިވަސިޓީން ވަނީ ގްރެޖުއޭޓު ވެފަ އެވެ. އޭގެ ތެރޭގައި ރާއްޖޭގެ ޓޫރިޒަމް މިނިސްޓަރު އަލީ ވަހީދާއި މަހިބަދޫ ދާއިރާގެ މެމްބަރު އަހުމަދު ތޯރިގް (ޓޮމް) ހިމެނިވަޑައިގަންނަވަ އެވެ.\nޔުނިވަސިޓީގައި ކޮމިއުނިކޭޝަން ދާއިރާ އިން މާސްޓާސް ކިޔަވަމުން އަންނަ ސޮފާ ޝަފީގު "މިހާރު" އަށް ބުނީ ޔުނިވަސިޓީގައި ކިޔެވުމުގެ ފުރުސަތު ލިބުމުން ވަރަށް އުފާވާ ކަމަށެވެ. އެކަމަކު، އެ ލިމްކޮކްވިން ޔުނިވަސިޓީގެ ތެރޭގައި ދިވެހިން ކިޔެވުން ފުރިހަމަ ކުރުމުގައި ދަތިތަކެއް ހުރި ކަމަށް އޭނާ ބުންޏެވެ.\nލިމްކޮކްވިން ޔުނިވަސިޓީގައި މިއަދު ދިވެހި ކިޔަވާ ކުދިންތަކެއް މަޑުކޮށްލައިގެން. --- ފޮޓޯ: މިހާރު/ މުހައްމަދު ޔާމީން\n"އެކަމަކު، އަޅުގަނޑު ގަބޫލު ކުރަނީ ސަފީރު މަސައްކަތް ކުރައްވާނެ ކަމަށް އެ ކަންކަން ހައްލުކޮށް ދޭން. އަޅުގަނޑުމެންގެ ޝަކުވާތަކުގެ އަޑުއަހައި ހައްލުކޮށްދޭނެ ވަރުގެ ސަފީރެއް މި އައީ،" މިދިޔަ މަހުގެ 26 ވަނަ ދުވަހު ސަފީރުކަމަށް ވަޑައިގެންނެވި ވިސާމާ ބެހޭ ގޮތުން ސޮފާ ބުންޏެވެ.\nލިމްކޮކްވިން ޔުނިވަސިޓީގައި ތައުލީމު ހާސިލް ކުރާތާ އެއް އަހަރުވެފައިވާ ސޮފާ، މެލޭޝިއާގައި ހުންނަ ދިވެހި އެމްބަސީ އަށް ތައުރީފްކޮށް ބުނީ މުވައްޒަފުންނާއި ދިވެހިންނާ ދެމެދު އޮތީ ވަރަށް ގާތް ގުޅުމެއް ކަމަށެވެ. މި ގުޅުން ދަމަހައްޓާނެ ކަމަށް އުންމީދު ކުރާ ކަމަށް ވެސް އޭނާ ބުންޏެވެ.\n"އަޅުގަނޑުމެން ނޫޅޭ ވަރަށް ވުރެ ބޮޑަށް ކަންކަން ހައްލުކޮށް ދިނުމަށް އެމްބަސީގެ އެކިއެކި ބޭފުޅުން އަބަދުވެސް މަސައްކަތް ކުރައްވާ. އެއީ ވަރަށް ހިތްހަމަޖެހޭ ކަމެއް." ސޮފާ ބުންޏެވެ.\nލިމްކޮކްވިން ޔުނިވަސިޓީ އަކީ އެންމެ ބޮޑު ކެމްޕަހެވެ. އެގޮތުން، އެ ޔުނިވަސިޓީގައި 150 ގައުމަކުން 30،000 އަށް ވުރެ ގިނަ މީހުން އަންނަނީ ތައުލީމު ހާސިލް ކުރަމުންނެވެ. ލިމްކޮކްވިން ޔުނިވަސިޓީގެ އެހެން ކެމްޕަސްތައް ދުނިޔޭގެ ބޮޑެތި ބައެއް ގައުމުތަކުގައި ހުރެ އެވެ. އޭގެ ތެރޭގައި ސައުތު އެފްރިކާ، އިނގިރޭސި ވިލާތް އަދި އޭޝިއާގެ ބައެއް ގައުމުތައް ހިމެނެ އެވެ.\nއިތުރު ލިޔުންތައް މެލޭޝިއާ ޑިޕްލޮމެސީ ރާއްޖެ-މެލޭޝިއާ ޑިޕްލޮމެޓުން ވިސާމް އަލީ ތައުލީމް


އަންހެނުންގެ ތަރައްގީއަށް މަސައްކަތްކުރާ ކޮމިޓީތަކުގެ އިންތިޚާބު ތަފާތު ބޮޑު ގޮތަކަށް އެމްޑީޕީގެ މެންބަރުން ކާމިޔާބުކޮށްފި – Maldivian Democratic Party\nއަންހެނުންގެ ތަރައްގީއަށް މަސައްކަތްކުރާ ކޮމިޓީތަކުގެ އިންތިޚާބު ތަފާތު ބޮޑު ގޮތަކަށް އެމްޑީޕީގެ މެންބަރުން ކާމިޔާބުކޮށްފި\nމިއަދު މާލެ އާއި އަތޮޅުތަކުގައި ބޭއްވި އަންހެނުންގެ ތަރައްގީއަށް މަސައްކަތްކުރާ ކޮމިޓީތަކުގެ އިންތިޚާބު ތަފާތު ބޮޑު ގޮތަކަށް އެމްޑީޕީގެ މެންބަރުން ކާމިޔާބުކޮށްފައިވާ ކަމަށް އެމްޑީޕީގެ އިންތިޚާބާއި ބެހޭ ކޮމިޓީގެ މުގައްރިރު އިބްރާހީމް ވަހީދު (އެންސްޕާ އިބުރޭ) ވިދާޅުވެއްޖެ އެވެ.\nއިބްރާހީމް ވަހީދު ވިދާޅުވީ މާލޭގެ 11 ގޮނޑި ވެސް އެމްޑީޕީގެ އަންހެން މެންބަރުން ތަފާތު ބޮޑުކޮށް ކާމިޔާބުކޮށްފައިވާ ކަމަށެވެ. މީގެ އިތުރުން އަތޮޅުތަކުން މިހާތަނަށް ލިބިފައިވާ ނަތީޖާތަކަށް ބަލާއިރު ވެސް އެއިންތިޚާބުގައި ވާދަކުރި އެމްޑީޕީގެ 533 މެންބަރުންގެ ތެރެއިން ގިނަ މެންބަރުން ތަފާތު ބޮޑުކޮށް އިންތިޚާބު ކާމިޔާބުކޮށްފައިވާ ކަމަށެވެ. އެ ގޮތުން ގއ. ކޮލަމާފުށީގެ5ގޮނޑި ވެސް ކާމިޔާބުކުރީ އެމްޑީޕީ މެންބަރުންނެވެ.\nއަންހެނުންގެ ތަރައްގީއަށް މަސައްކަތްކުރާ ކޮމިޓީތަކަށް އެމްޑީޕީ ފިކުރުގެ 533 ކެންޑިޑޭޓުން ކުރިމަތިލާފައިވާ ކަމަށާއި، އަދި މާލޭގެ6ދާއިރާއަކާ އެކު އެމްޑީޕީގެ 46 މެންބަރުން އިންތިޚާބަކާ ނުލައި، ހޮވިފައިވާ ކަމަށް އެމްޑީޕީގެ އަންހެނުންގެ ރޫހުގެ ރައީސާ ޝިޔާމާ އަޙުމަދު ވަނީ ވިދާޅުވެފައެވެ.\nމި އިންތިޚާބުގައި މާލޭގެ 11 ދާއިރާގެ ތެރެއިން ހުޅުހެންވޭރު ދާއިރާގެ ގޮނޑި ފަރީޝާ އަހުމަދު ކާމިޔާބުކުރި އިރު، މެދު ހެންވޭރު ދާއިރާގެ ގޮނޑި ކާމިޔާބުކުރެއްވީ އާއިޝަތު މޫސާ އެވެ. ހެންވޭރު ދެކުނު ދާއިރާގެ ގޮނޑި ކާމިޔާބުކުރީ ޒުހުދާ އެވެ. ގަލޮޅު އުތުރު ދާއިރާގެ ގޮނޑި ކާމިޔާބުކުރެއްވީ ޝެހެނާޒް ވާފިރު އެވެ. ގަލޮޅު ދެކުނު ދާއިރާ ކާމިޔާބުކުރެއްވީ އާއިޝަތު ޝާޒްލީ އެވެ. މައްޗަންގޮޅި އުތުރު ދާއިރާ އަމީނާ އިބްރާހީމް ކާމިޔާބުކުރެއްވި އިރު، މައްޗަންގޮޅި ދެކުނު ދާއިރާ ކާމިޔާބުކުރެއްވީ އަސްޤަރީ މުހައްމަދު އެވެ. މާފަންނު އުތުރު ދާއިރާގެ އިންތިޚާބު އާމިނަތު ޖަމީލް ކާމިޔާބުކުރެއްވި އިރު، މާފަންނު ހުޅަނގު ދާއިރާއިން ހޮވިފައިވަނީ ފާތުމަތު ޝަހީދާ އެވެ. އަދި މާފަންނު ދެކުނު ދާއިރާ އަޒްލިފާ ކާމިޔާބުކުރެއްވި އިރު، ވިލިމާފަންނު ދާއިރާ ކާމިޔާބުކުރައްވާފައި ވަނީ އެމްޑީޕީގެ އަންހެނުންގެ ރޫހުގެ ރައީސާ ޝިޔާމާ އަހުމަދު އެވެ.\nމިއަދު ހެނދުނު9ން ހަވީރު4އަށް ކުރިޔަށްގެންދިޔަ މި އިންތިޚާބުގެ ވޯޓުލުން މާލޭގައި ކުރިޔަށް ދިޔައީ މާލެ ސިޓީ ހޯލުގައެވެ.


Kylie Minogue aa album gai dhiriulhumuge vaahaka | Mihaaru\nކައިލީ: އޭނާގެ އާ އަލްބަމް "ގޯލްޑެން" މި މަހުގެ6ގައި ނެރޭނެ.\nކައިލީގެ އާ އަލްބަމްގައި ދިރިއުޅުމުގެ ވާހަކަ\n02 އެޕްރީލް 2018 - 06:57\nއޮސްޓްރޭލިއާގެ މަޝްހޫރު ލަވަކިޔުންތެރިޔާ ކައިލީ މިނޯގްގެ އާ އަލްބަމް މި މަހުގެ ހަ ވަނަ ދުވަހު ނެރޭނެ އެވެ.\nއެ އަލްބަމާ ބެހޭ ގޮތުން ކައިލީ، 49، ބުނީ މުޅި އަލްބަމްގައި ހުންނާނީ އޭނާގެ އަމިއްލަ ވާހަކަތައް ކަމަށެވެ. އެކަމަކު އެއީ ލޯބީގައި ކުރަން ޖެހުނު ހިތްދަތި ބައެއް ތަޖުރިބާތަކުގެ ވާހަކަތައް ނުލަ އެވެ. ކައިލީ ސިފަކުރި ގޮތުގައި "ގޯލްޑެން" އަކީ އޭނާގެ އަމިއްލަ ނަފުސު ބަލައިގަތުމާއި، އަމިއްލަ ނަފުސަށް އިތުބާރުކުރުން ކަހަލަ ކަންކަމަށް ހާއްސަކޮށްފައިވާ ވާހަކަތަކެއް ކިޔައިދޭ ލަވަތަކެއް ހިމެނޭ އަލްބަމެކެވެ.\nޖުމުލަ 11 ލަވަ ހިމެނޭ އަލްބަމްގެ ލަވަތައް ލިޔެފައި ވަނީ ކައިލީ އެވެ. އޭނާ ބުނީ ލަވަ ހެދުމަކީ "ތެރަޕީއެއް" ކަމަށެވެ. އަލްބަމްގެ ޓްރެކްތަކުގެ ތެރޭގައި ހިމެނޭ "ޑާންސިން" ވަނީ މިދިޔަ ޖެނުއަރީ މަހުގެ 19 ގައި އާންމުންނަށް ދޫކޮށްލައިފަ އެވެ.\nONE WEEK UNTIL #GOLDEN 💛 @kylieminogue pic.twitter.com/XDAWSzkv8u\n— Lewis. (@lewniverse) March 30, 2018\n"އަހަރެން ވަރަށް ގަޔާވާ ކަމެއް ލަވަ ހެދުމަކީ. ގޯލްޑެންއަކީ އަހަރެންގެ ހިތްހަލާކުވެގެން އުދާސްތައް ބޭރުކޮށްލާ ކަހަލަ ލަވަތަކެއް ހިމެނޭ އަލްބަމެއް ކަމަށް ބައެއް މީހުންނަށް ހީކުރެވުނަސް އެހެނެއް ނޫން،" 14 ވަނަ އަލްބަމާ ބެހޭ ގޮތުން ކައިލީ ބުންޏެވެ. "މީގެ ލަވަތަކަކީ އުފާވެރިކަން އިހުސާސް ކުރެވޭ ކަހަލަ ވާހަކަތަކެއް ކިޔައިދޭނެ ވަރަށް ޕޮޒިޓިވް އިހުސާސްތަކެއް ގެނުވައި ދޭނެ ލަވަތަކެއް."\n"ގޯލްޑެން" އަލްބަމްގެ "ޑާންސިން" ލަވައިގެ ވީޑިއޯ.\n"މޫލިން ރޫޖް" ފަދަ ފިލްމްތަކުގައި އެކްޓް ވެސްކޮށްފައިވާ ކައިލީ އެންމެ ފަހުން ނެރުނު އަލްބަމަކީ 2015 ގެ "ކައިލީ ކްރިސްމަސް" އެވެ.\nއިތުރު ލިޔުންތައް އޮސްޓްރޭލިއާ


ވިޔަފާރިއެއް ފަށާކަމުގައިވާނަމަ ކޮންމެ މީހަކުވެސް، އެ ވިޔަފާރިއަކީ ކިހާވަރެއްގެ ފައިދާއެއް ލިބިދާނެ ވިޔަފާރިއެއްތޯ ބަލާނެއެވެ. އަދި އެ ވިޔަފާރިއެއް ފައްޓަނީ ބޮޑު ރިސްކެއް ނަގައިގެންނެވެ. ބޮޑު އިންވެސްޓްމެންޓެއް ކޮށްގެން ފައްޓާ ވިޔަފާރިން އެކަށީގެންވާ ފައިދާއެއް ލިބޭނެކަމުގެ 100 ޕަސެންޓް ޔަޤީންކަމެއް ނޯވެއެވެ. ބައެއް މަސް މަހު ފައިދާ ލިބުނަސް އަނެއްބައި މަސްމަހު އެ ވިޔަފާރިން ގެއްލުން ލިބެމުންވެސް ހިނގައިދާނެއެވެ. މިއީ ދުނިޔެމަތީގެ އާއްމު އުސޫލެވެ. އެހެނީ އަހަރެމެން އިންސާނުންނަކީ ، އަހަރެމެންނަށް ފެންނަ ކަންކަން ފިޔަވައި ޣައިބުގައި…\nއަޅުގަނޑުމެންނީ މުސްލިމުންކަމުގައިވާއިރު މިތާރީޚީ މިންގަނޑަކީ އަޅުގަނޑުމެންނާ ކިހާ ރައްޓެހި ނުވަތަ ބީރައްޓެހި މިންގަނޑެއްތޯ ބަލާލުމަކީ މުހިއްމުކަމެކެވެ.\n04/06/2012 އެހެނިހެން, ދީންއައްޝައިޚް މުޙައްމަދު ސިނާން\nالحمد لله والصلاة والسلام على رسول الله وعلى آله وصحبه أجمعين. ﷲ ތަޢާލާވަނީ އެކި ދުވަސްވަރު، ތަފާތު ޤައުމުތަކަށް އެބައިމީހުން އުޅެންވީ ގޮތާއި އުޅެގެން ނުވާނެ ގޮތްތައް އަންގަވާ ބަޔާންކޮށްދެއްވުމަށް އެބައިމީހުންގެ ތެރެއިން ރަސޫލުންނާއި ނަބިއްޔުން ފޮނުއްވާފައެވެ. އެއީ އެ އިލާހަށް އީމާންވީ ކިޔަމަންތެރި އަޅުން ސުވަރުގެ ވައްދަވައި ނުކިޔަމަންތެރި އަޅުން ނަރަކައަށް ވެއްދެވުމަށްޓަކައެވެ. އެގޮތުން މި އުއްމަތުގެ މާތް ނަބިއްޔާ މުޙައްމަދު ޞައްލަﷲ ޢަލައިހި ވަސައްލަމަ ފިޔަވައި އެންމެހައި ނަބިއްޔުންނާއި ރަސޫލުން…


ވޯލްޑްކަޕް ޕްލޭއޮފް: ޕޯޗުގަލް ނޫނީ އިޓަލީއަށް މުބާރާތް ގެއްލޭނެ! – Haftha\nSat, 22 January, 2022, 8:23 pm\nވޯލްޑް ކަޕަށް ކޮލިފައިވުމަށް ސާބިއާ އަތުން ބަލިވި މެޗުގައި ޕޯޗުގަލްގެ ތަރި ކްރިސްޓިއާނޯ ރޮނާލްޑޯ ---\nވޯލްޑްކަޕް ޕްލޭއޮފް: ޕޯޗުގަލް ނޫނީ އިޓަލީއަށް މުބާރާތް ގެއްލޭނެ!\nއަންނަ އަހަރު ގަތަރުގައި ބާއްވަން ހަމަޖެހިފައިވާ ފީފާ ވޯލްޑް ކަޕުގެ ޕްލޭއޮފް ބުރުގައި ޕޯޗުގަލް ނޫނީ އިޓަލީ އެއް ޕާތެއްގައި ލައްވާލުމުން، އެ ދެގައުމުންކުރެ ކޮންމެވެސް އެއް ގައުމަކަށް މުބާރާތުން ޖާގަ ގެއްލޭނެކަން ޔަގީންވެއްޖެ އެވެ.\nޔޫރަޕިއަން ޕްލޭއޮފުގައި ޖުމުލަ 12 ޓީމު ވާދަކުރާ އިރު، ޕްލޭއޮފް ބުރުން މުބާރާތަށް ދާނީ ތިން ޓީމެކެވެ. އެ ތިން ޓީމު އަނެއް ބުރަށް ދިއުމަށް ހަތަރު ޓީމު ހިމެނޭ ޕާތްވޭއެއް ހުރަސްކުރަންޖެހެ އެވެ. އެގޮތުން ފުރަތަމަ ސެމީ ފައިނަލް ދެ މެޗު ކުޅުމަށްފަހު، ވޯލްޑް ކަޕަށްދާ ޓީމު ޔަގީންވާނީ ކުޅޭ ފައިނަލް މެޗުންނެވެ.\nޕްލޭއޮފްގެ ސެމީ ފައިނަލާއި ފައިނަލު މެޗުތައް ކުޅެނީ އެއް ލެގެކަށް، އަންނަ މާޗް މަހުގެ 24 އިން 29 އަށެވެ.\nޔޫރަޕިއަން ޕްލޭއޮފް ޕާތްވޭތައް\nސްވިޑެން/ ޗެކް ރިޕަބްލިކް\nއިޓަލީ/ ނޯތު މެސަޑޯނިއާ\nފުޓުބޯޅައިގެ ގަދަ ދެ ބާރު ކަމަށްވާ އިޓަލީއާއި ޕޯޗުގަލްގެ ތެރެއިން ކޮންމެވެސް އެއް ޓީމަކަށް ވޯލްޑް ކަޕު ގެއްލޭ އިރު، އިޓަލީއަކީ މިވަގުތުވެސް ޔޫރަޕުގެ ޗެމްޕިއަނުންނެވެ. އަދި ޕޯޗުގަލްއަކީ 2016 ވަނަ އަހަރު ޔޫރަޕުގެ ޗެމްޕިއަނެވެ.\nއިޓަލީން މީގެ ކުރިން ހަތަރު ފަހަރެއްގެ މަތިން ވޯލްޑް ކަޕުގެ ތަށި އުފުލާލާފައިވެ އެވެ. އެއީ 1934، 1938 1982 އަދި 2006 ވަނަ އަހަރެވެ. ޕޯޗުގަލްއަށް އެ ތަށި އުފުލާލުމުގެ ފުރުސަތެއް އަދި ނުލިބެ އެވެ.\nއިޓަލީއަށް 2018 ވަނަ އަހަރުގެ ވޯލްޑް ކަޕްވެސް ގެއްލިފައިވާ އިރު، އެއީ 60 އަހަރަށްފަހު ވޯލްޑް ކަޕަށް ކޮލިފައި ނުވެ އެ ޓީމު ކެޓި ފުރަތަމަ ފަހަރެވެ. އެހެންކަމުން އެ ހިތި ތަޖުރިބާ އަލުން ނުކުރުމަށް އިޓަލީން މަސައްކަތް ކުރާނެ އެވެ. އަނެއްކޮޅުން ޕޯޗުގަލް ވޯލްޑް ކަޕަށް ކޮލިފައި ނުވެއްޖެނަމަ، މިއީ އެ ޓީމުގެ ތަރި، 36 އަހަރުގެ ކްރިސްޓިއާނޯ ރޮނާލްޑޯއަށް ލިބޭނެ ހިތްދަތިކަމެކެވެ.\nފާހަގަ: އިޓަލީ, ވޯލްޑް ކަޕް 2022, ޕޯޗުގަލް


ހުސެން ޒަހީން 13 ޖެނުއަރީ 2020 10:10\nޗައިނާގެ ތިން ސަހަރެއްގައި ރާއްޖެ އިޝްތިހާރު ކުރުމަށް ޚާއްސަ ކެމްޕެއިނެއް ފަށައިފިއެވެ.\nމޯލްޑިވްސް މާކެޓިން އެންޑް ޕަބްލިކް ރިލޭޝަންސް (އެމްއެމްޕީއާރްސީ) އިން އިންތިޒާމުކުރާ މި ކެމްޕެއިން އަމާޒުކޮށްފައި ވަނީ ޗައިނާގެ އެންމެ ބޮޑު ސަހަރުތައް ކަމަށްވާ ގުއަންޒޯ، ބެއިޖިންގ އަދި ޝަންހާއީ އަށެވެ.\nއެމްއެމްޕީއާރްސީން ބުނެފައިވާ ގޮތުގައި މި ކެމްޕެއިންގެ ދަށުން ބެއިޖިންގ ގެ އެންމެ ބޮޑެތި އޮފީސް ޢިމާރާތްތަކުގައި ހިމެނޭ ދެހާސް ލެޑް ސްކްރީންތަކުގައި ރާއްޖޭގެ އިޝްތިހާރުތައް ދައްކާނެއެވެ. އަދި ގުއަންގްޒޯގެ އެންމެ ބޮޑު ފަސް ޝޮޕިން މޯލްގެ ބޭރުގައި ބެހެއްޓިފައިވާ ބޮޑެތި ލެޑް ސްކްރީންތަކުގައި ވެސް ރާއްޖޭގެ ރިސޯޓުތަކާއި މަންޒަރުތައް ވެސް ދައްކާނެއެވެ.\nމީގެ އިތުރުން ޝަންހާއިގެ އެންމެ ބާރުބޮޑު މެޓްރޯ ސްޓޭޝަންގައި ގެ ހަތް ސްކީރެއްގައި ވެސް ރާއްޖޭގެ އިޝްތިހާރުތައް ދައްކާނެއެެވެ. މި މެޓްރޯ ސްޓޭޝަނަކީ ދުވާލެއްގެ މައްޗަށް ދޮޅުލައްކަ މީހުން ބޭނުންކުރާ ސްޓޭޝަނެކެވެ.\nއެމްއެމްޕީއާރްސީން ބުނެފައިވާ ގޮތުގައި މީގެ އިތުރުން ވެސް ޗައިނާގައި ރާއްޖެ އިޝްތިހާރުކުރުމަށް ގިނަ ހަރަކާތްތަކެއް ހިންގާނެއެވެ. އޭގެ ތެރޭގައި2ރޯޑް ޝޯވ ބޭއްވުމާއި ފަތުރުވެރިކަމުގެ ދެ ފެއާއެއްގައި ބައިވެރިވުން ހިމެނެއެވެ.\nޓޫރިޒަމް މިނިސްޓްރީގެ ތަފާސް ހިސާބުތައް ދައްކާގޮތުން ޗައިނާއަކީ ރާއްޖެއަށް އެންމެ ގިނައިން ފަތުރުވެރިން ޒިޔާރަތްކުރާ ގައުމެވެ. މިދިޔަ އަހަރު ވެސް ޗައިނާއިން ރާއްޖެއަށް 234,372 ފަތުރުވެރިން ޒިޔާރަތްކޮށްފައިވެ އެވެ.\nފަތުރުވެރިކަން ޗައިނާ އެމްއެމްޕީއާރުސީ\nOctober 30, 2019 14:13:13\nމިދިޔަ މަހުވެސް އެންމެ ގިނަ ފަތުރުވެރިން ޒިޔާރަތް ކުރީ ޗައިނާއިން


ރާއްޖެ އިސްލާމްވި ދުވަހުގެ ރަސްމީ ޖަލްސާގައި ރައީސުލްޖުމްހޫރިއްޔާގެ ނައިބު ފައިޞަލް ނަސީމް ދެއްކެވި ވާހަކަފުޅު - The President's Office\nރާއްޖެ އިސްލާމްވި ދުވަހުގެ ރަސްމީ ޖަލްސާގައި ރައީސުލްޖުމްހޫރިއްޔާގެ ނައިބު ފައިޞަލް ނަސީމް ދެއްކެވި ވާހަކަފުޅު\n29 ނޮވެންބަރު 2019، ރިފަރެންސް: SA/NRFN/2019/51\nދިވެހިރާއްޖެއަށް އަގުނުކުރެވޭވަރަށް ޚިދުމަތްތަކެއް ކޮށްދެއްވާފައިވާ ކުރީގެ ރައީސުލްޖުމްހޫރިއްޔާ، ރައީސް އަލްއުސްތާޛު މައުމޫން ޢަބްދުލްޤައްޔޫމް، މިނިސްޓަރ އޮފް ހޯމް އެފެއާޒް އައްޝައިޚް ޢިމްރާން ޢަބްދުﷲ، ދައުލަތުގެ ވަޒީރުން، ހާޒިރުވެވަޑައިގެން ތިއްބެވި އެންމެހައި ބޭފުޅުން، ރާއްޖޭގެ ލޮބުވެތި ރައްޔިތުން؛\nއާދެ، މި އުފާވެރި މުނާސަބަތުގައި އެއްޗެއް ދެންނެވުމުގެ ކުރިން، އިސްލާމްދީނުގެ މަތިވެރި ނިޢުމަތް ދިވެހި އުންމަތަށް މިންވަރުކޮށްދެއްވި ކަމަށްޓަކައި، اللَّـهُ سُبْحَانَهُ وَتَعَالَىٰ އަށް ޙަމްދާއި ޝުކުރުކުރަން. އަދި މި އުފާވެރި ދުވަހުގެ މުނާސަބަތުގައި، އަޅުގަނޑުގެ ހިތުގެ އިޚްލާޞްތެރިކަމާއެކު، ރާއްޖޭގެ ލޮބުވެތި ރައްޔިތުންނަށް، މަރުޙަބާ ދަންނަވައި، ހެޔޮއެދުމާއި ތަހުނިޔާ އަރިސްކުރަން.\nމި ޖަޒީރާތަކުގައި މީހުން ވަޒަންވެރިވެ، ދިރިއުޅެން ފެށި ވަކި ތާރީޚެއް، ކަށަވަރުކަމާއެކު އެނގެން ނެތް ނަމަވެސް، އެނގެން އޮތް ޙަޤީޤަތަކީ ސަލާމްލެއްވި ޢީސާގެފާނު ދުނިޔޭގެ އަލިކަން ދެކެވަޑައިގަތުމުގެ އެތައް ޤަރުނެއް ކުރިންވެސް، މި ރަށްތަކުގައި ބަޔަކު ވަޒަންވެރިވެ ދިރިއުޅެމުން އައިސްފައިވާކަން.\nއަދި ޖަހާލަތުގެ އަނދިރިކަމުން ދިވެހި ޤައުމަށް އަލިކަން ގެނެސްދިނީ މީލާދީން7ވަނަ ޤަރްނުގެ ތެރޭގައި ޙިޖާޒް ކަރައިގެ މައްކާއިން ފައުޅުވި އިސްލާމްދީނުގެ އަލިގަދަ ނޫރުން. ރާއްޖޭގެ ތާރީޚީ ލިޔުންތަކަށް ބަލާއިރު، އަދި ފެންނަން ހުރި އާސާރީ ހެކިތަކުންވެސް، ރާއްޖެ އިސްލާމްވުމުގެ ކުރީން މާގިނަ މަޢުލޫމާތެއް އެނގޭކަށް ނެތް. އެހެންކަމުން، ރާއްޖެ އިސްލާމްވުމުގެ ކުރިން، ދިވެހީންގެ އުޅުމާއި، ދިވެހީންގެ އެކި ކަންކަން ހުރި ގޮތުގެ ތާރީޚު އޮތީ، މާ ސާފުވާ ގޮތަކަށްނޫން.\nރާއްޖޭގެ އެނގެން އޮތް ތާރީޚު ފެށިފައިވަނީ، މި ޖަޒީރާތަކުގެ ވަޒަންވެރިން، މާތްވެގެންވާ އިސްލާމްދީނުގެ ހިދާޔަތު ލިބިގަތް ހިސާބުން. ދިވެހީންގެ އުޅުމާއި ގޮތްފޮތް ލިޔެވި، ތާރީޚު ބިނާކުރަން ފެށުނީ، އިސްލާމްދީނުގެ އަލިކަމުގެ ތެރެއަށް ދިވެހީންނަށް ވަދެވުނު ހިސާބުން. ދިވެހި ޙަޟާރަތު ބިނާވާން ފެށީ، ﷲގެ އެއްކައުވަންތަކަމުގެ ޢަޤީދާއާ އެކުގައި.\nދިވެހިންގެ ޘަޤާފަތާއި ތަރިކަ، އުފެދިގެން އައީ އިސްލާމީ އަޚްލާޤާއި ސުލޫކުގެ މަތީގައި ދިވެހީންގެ ދިރިއުޅުމުގެ ކަންކަން ބައްޓަންކުރަން ފެށި ހިސާބުން. މިއިން އެނގެނީ، ހެޔޮލަފާ އުންމަތެއް ބިނާކުރުމުގައި، އިސްލާމީ ޢަޤީދާގެ މުހިންމުކަން. ރަނގަޅު ގޮތުގައި މުޖުތަމަޢެއް ތަރައްޤީވެ ކުރިއަށް ދިޔުމަށްޓަކައި، އިސްލާމީ އުޞޫލުތަކާއި އިސްލާމީ އަޚްލާޤުގެ ބޭނުންތެރިކަން.\nރާއްޖޭގެ މުޅި ތާރީޚަށް ބަލާއިރުވެސް، ދިވެހީންގެ ވަރަށް ގިނަ ކަންކަން ވަނީ، ދުވަހުން ދުވަހަށް، އަހަރުން އަހަރަށް އެކިގޮތްގޮތަށް ބަދަލުވެފައި. ވާހަކަ ދައްކައި އުޅުނު ބަހުރުވަތަކާއި ބަސްމަގު ބަދަލުވެއްޖެ. ލިޔެ އުޅުނު އަކުރު، އެތައް ގޮތަކަށް ވަނީ ބަދަލުވެފައި. ދިވެހީން ލައި އުޅުނު ހެދުންތަކަށް އެކި ޒަމާންތަކުގައި ބޮޑެތި ބަދަލުތަކެއް ވަނީ އައިސްފައި.\nދިވެހީންގެ އާދަކާދަތަކާއި ޘަޤާފީ ކަންކަމަށް ތަފާތު ބަދަލުތައް އަތުވެއްޖެ. ގެދޮރު ބިނާކުރުމާއި، ވިޔަފާރިކުރުމާއި، ދަތުރުފަތުރުކުރުމަށް އެތައް ބައިވަރު ބަދަލުތަކެއް އަތުވެއްޖެ. ރާއްޖޭގެ ވެރިކަމުގެ ނިޒާމު އެކި ދުވަސްވަރު އެކި ގޮތްގޮތަށް ފުރޮޅި، އެތައް ބަދަލުތަކެއް އަޅުގަނޑުމެން ތަޖުރިބާކޮށްފިން. މިކަންކަން އެކި ގޮތްގޮތަށް ބަދަލުވަމުން މި އަންނަނީ، ކަންކަން ރަނގަޅުކޮށް ހަރުދަނާ ކުރަން ބޭނުންވާތީ.\nނަމަވެސް މިހާތަނަށް ރާއްޖެ ދުށް، އެންމެ މުހިންމު އެންމެ ހަރުދަނާ ބަދަލު ދިވެހިންނާ ބައްދަލުކުރީ، މީގެ 893 އަހަރު ކުރިން، ހިޖްރައިން 548 ވަނަ އަހަރު ރަބީޢުލްއާޚިރު މަހުގެ ދެވަނަ ދުވަހު. އެއީ ޝިރުކާއި ކުފުރުގެ ބާޠިލު ޢަޤީދާތައް ދޫކޮށް، ޙައްޤުގެމަތީގައި ބިނާވެފައިވާ އިސްލާމްދީނަށް ދިވެހިރާއްޖެ އެނބުރުނު ދުވަސް.\nއޭގެފަހުންވެސް އަޅުގަނޑުމެން ކިތަންމެ ކަމެއް، އަޅުގަނޑުމެން ބޭނުންވެގެން ބަދަލުކޮށްފިން. ނަމަވެސް އަޅުގަނޑުމެން ބަދަލުނުކޮށް، އަދި ދުވަހަކުވެސް ބަދަލުކުރަން ބޭނުންނުވާ އެކައްޗެއް އެބައޮތް. އެއީ، އަޅުގަނޑުމެން ޤަބޫލުކޮށްގެން މިތިބަ މާތްވެގެންވާ އިސްލާމްދީން. އާދެ! ﷲގެ އެއްކައުވަންތަކަމުގެ ޢަޤީދާ.\nއެއްވެސްޝައްކެއްނެތްގޮތުގައި، އެއީ، اللَّـهُ سُبْحَانَهُ وَتَعَالَىٰ އަޅުގަނޑުމެންނަށް ދެއްވި، އެންމެހައި ނިޢުމަތްތަކުގެ ތެރެއިން، އެންމެ މަތިވެރި އަދި އެންމެ އަގުބޮޑު ނިޢުމަތް. އަޅުގަނޑުމެންނަށް ލިބޭ އެންމެ ބޮޑު އުފަލަކީ، ދުނިޔެއާއި އާޚިރަތުގެ ކާމިޔާބު ލިބެނިވި ހަމައެކަނި ޢަޤީދާ އަޅުގަނޑުމެންގެ ހިތްތަކުގައި، އެކަލާނގެ ސާބިތުކޮށްދެއްވިކަން.\nއަޅުގަނޑުމެންނަށް ލިބޭ އެންމެ ބޮޑު ހިތްހަމަޖެހުމަކީ، ޚާލިޤްވަންތަ اللَّـهُ سُبْحَانَهُ وَتَعَالَىٰ އަށް، ހިތް ނިޔަތް ޚާލިޞްކޮށްގެން އަޅުކަން ކުރެވޭކަން. އަދި ވަކިން ޚާއްޞަ އުފަލެއް ލިބެނީ، މި ރާއްޖެ ސައްތައިންސައްތަ މުސްލިމް ޤައުމެއްގެ ގޮތުގައި، އެކަލާނގެ ލެއްވިކަން. މިފަދަ މަތިވެރި ނިޢުމަތެއް އަޅުގަނޑުމެންނަށް މިންވަރުކުރެއްވި ކަމަށްޓަކައި، އެކަލާނގެ ޙަޟްރަތަށް ޙަމްދާއި ޝުކުރު ކުރަން.\nމިފަދަ މަތިވެރި ނިޢުމަތަކުން މަޙްރޫމްވުމަކީ، ސަލާމަތް ބުއްދިހުރި ހަމައެކަކުވެސް އެދޭނެ ކަމެއްނޫން. ނަމަވެސް، މި މަތިވެރި ނިޢުމަތް އަޅުގަނޑުމެންނާ ވަކިކުރުމަށް، ތަފާތު އެތައް މަސައްކަތްތަކެއް، އެކިގޮތްގޮތަށް ކުރަމުންދާކަން، ވަރަށް ހިތާމައާއެކު އަޅުގަނޑު ފާހަގަކުރަން.\nއެއްބަޔަކު މަސައްކަތް ކުރަނީ، އިސްލާމްދީނާ އެއްވެސް ގުޅުމެއް ނެތް ކަންތަކެއް، ދީނުގެ ކަންކަމުގައި ހަދައިގެން، މި މަތިވެރި ދީނުގެ ސިފަ ހުތުރުކުރުމަށް. މިއީ އަޅުގަނޑުމެން ވަރަށް ބޮޑަށް ސަމާލުވެ ރައްކާތެރިވާންޖެހޭ ކަމެއް.\nމީހުންނަށް އޯގާތެރިވެ ހަމްދަރުދީވުމަށް، އަދި ކުޑަކުދިންނާއި ޢުމުރުން ދުވަސްވީ މީހުންގެ ޙައްޤުތަކާއި ކަރާމާތްތެރިކަން ރައްކާތެރިކުރުމަށް، އިސްލާމްދީނުގައި ބާރުއަޅާފައިވާ މިންވަރަށް، އެކަންކަމަށް ބާރުއަޅާ އެއްވެސް ޢަޤީދާއެއް، އެއްވެސް ދީނެއް، މި ދުނިޔެއަކު ނެތް.\nނަމަވެސް، އިސްލާމްދީނުގެ ނަމުގައި، މީހުން މަރައި، މީހުންގެ މުދާ ފޭރި، ކުޑަކުދިންގެ ޢިއްފަތްތެރިކަން ނަގައިލުމުގެ ޢަމަލުތަކެއް، އަޅުގަނޑުމެންގެ ތެރެއިން ބަޔަކު ކުރާކަމީ، އަދި އެފަދަ ކަންކަމަށް ހިތްވަރުދީ ވާހަކަދައްކައި އުޅޭކަމީ، ވަރަށް ހިތާމަހުރި ކަމެއް.\nހަމައެފަދައިން، އިސްލާމްދީނުގެ އުސޫލުތައް ޤަބޫލުނުކޮށް، މި ދީނުގެ ކަންކަމަށް ހަޖޫޖަހައި ފުރައްސާރަ ކުރުމަކީވެސް، މި ފަސްގަނޑުގައި ޖާގަދެވިގެންވާނޭ ކަންކަމެއްނޫން. އަޅުގަނޑުމެން މާތްވެގެންވާ އިސްލާމީ ޢަޤީދާގައި ސާބިތުވެ ތިބޭތީ، އަޅުގަނޑުމެންގެ ޢަޤީދާއާއި ދީނަށް، އިހާނެތިކޮށްހިތައި ފުރައްސާރަ ކުރުމަކީ، ތަހުޒީބު މުޖުތަމަޢު ޤަބޫލުކުރާ ހަމަތަކުގެ މަތިން ބަލާއިރުވެސް، ހުއްދަ ކުރެވޭނޭ ކަންކަމެއްނޫން.\nޚިޔާލު ފާޅުކުރުމުގެ މިނިވަންކަމުގެ ނަމުގައިވިޔަސް، އިސްލާމްދީނަށް ފުރައްސާރަ ކުރުމާއި އިހާނެތިކޮށްހިތުމަކީ، އެއްވެސް ގޮތަކަށް ކޮށްގެންވާނޭ ކަމެއްނޫން. އަދި އަޅުގަނޑުމެންގެ މުޖުތަމަޢު ބަލައިގަންނާނޭ ކަމެއްވެސްނޫން.\nމިއީ މިފަދަ ދުވަހެއްގައި އަޅުގަނޑުމެން ކޮންމެހެން ވިސްނަންޖެހޭ މުހިންމު ކަންތައްތަކެއް ކަމަށް ދެކެން. މިކަންކަމާ ދެކޮޅަށް އަޅުގަނޑުމެން އަޅަންޖެހޭ އެންމެ މުހިންމު ފިޔަވަޅަކީ، އިސްލާމްދީނުގެ ޞައްޙަ ޢަޤީދާ އަޅުގަނޑުމެންގެ ދަރީންގެ ހިތްތަކުގައި ބިންވަޅު ނަގައިދިނުން. އިސްލާމީ ރިވެތި އަޚްލާޤާއި ސުލޫކުގެ މަތީގައި ދަރީން ތަރުބިއްޔަތުކުރުން. އަޅުގަނޑުމެންގެ އެންމެހައި އުޅުންތަކާއި ގުޅުންތައް، އިސްލާމްދީނުގެ އިމުގެ ތެރޭގައި ބައްޓަންކުރުން. ކުޑަކުދިންގެ ޙައްޤުތައް ހިމާޔަތްކޮށް، ރައްކާތެރި މާޙައުލެއް އެކުދީންނަށް ކަށަވަރުކޮށްދިނުން.\nހަމައެފަދައިން، އިސްލާމްދީނުގެ ނަމުގައި، ދީނާ ނުގުޅޭ ކަންކަން އަޅުގަނޑުމެންގެ ތެރޭގައި ފެތުރުމުގެ މައްސަލައަށްވެސް އޮތް ދާއިމީ ޙައްލަކީ، އެފަދަ މީހުންނަށް ދީނުގެ ކަންކަން ރަނގަޅަށް އޮޅުންފިލުވައިދީ، ޞައްޙަ ޢަޤީދާ، އެމީހުންގެ ހިތްތަކުގައި ހަރުލެއްވުން. އަދި އިސްލާމްދީނަށް ފުރައްސާރަ ކުރަމުންދާ މީހުންނާމެދުވެސް އަޅަންޖެހޭ އެންމެ ރަނގަޅު ފިޔަވަޅަކީ، އެއީ ކަމާމެދަކު ޝައްކެއްނެތް.\nމި ދެންނެވި ދެ މައްސަލަވެސް ކުރިމަތިވަނީ، އިސްލާމްދީން ރަނގަޅަށް އޮޅުންނުފިލުމުގެ ސަބަބުންކަން ޔަޤީން. އަދި އަޅުގަނޑުމެންގެ ތެރޭގައި ކަން ހިނގަމުން އަންނަ ގޮތަށް ބެލުމުންވެސް އެކަން ސާބިތުވޭ. މިކަންކަމަށް އޮތް ދާއިމީ ޙައްލަކީ، އެފަދަ މީހުންނަށް ދީނުގެ ކަންކަން ރަނގަޅަށް އޮޅުންފިލުވައިދީ، ޞައްޙަ ޢަޤީދާ އެމީހުންގެ ހިތްތަކުގައި ހަރުލެއްވުން.\nއާދެ، އަޅުގަނޑުމެންނަށް އަޑުއިވިގެންދިޔަ، މި ޖަލްސާ ފެށުމުގެ ގޮތުން ކިޔެވި އާލް ޢިމްރާން ސޫރަތުގެ 103 ވަނަ އާޔަތުގައި اللَّـهُ سُبْحَانَهُ وَتَعَالَىٰ ވަރަށް ބޮޑަށް ބާރުއަޅުއްވާފައިވަނީ ޢަދާވާތްތެރިކަން ދޫކޮށްލުމަށާއި، އަޚުވަންތަކަން ޤާއިމުކުރުމަށް. އެހެންކަމުން، މިފަދަ ދުވަހެއްގައި އަޅުގަނޑުމެންގެ ޢަޒުމް ވަރުގަދަކުރުމަކީ، އަޅުގަނޑުމެން ކޮންމެހެން ކުރަންޖެހޭނެ ކަމެއްކަން އަޅުގަނޑުމެން ގަބޫލުކުރަން އެބަޖެހޭ. އާދެ، މިކަމުގައި އަޅުގަނޑުމެންގެ މައިންބަފައިންނާއި ބެލެނިވެރިންނާއި މުދައްރިސުން، އަދި ތަޢުލީމީ މުއައްސަސާތަކުން އަދާކުރަންޖެހޭ ދައުރު ވަރަށް މުހިންމު. ސްކޫލް މާޙައުލުގައިވެސް އަދި ޢާންމު މުޖުތަމަޢުގައި އަޅުގަނޑުމެންގެ ދަރީން އުޅޭ އުޅުމުގައިވެސް، އެކުދީންނަކީ ރަނގަޅު ތަރުބިއްޔަތަކާއި، އިސްލާމީ އަޚްލާޤީ ހަމަތަކުގެ މަތީގައި އުޅުން ބަހައްޓާ ކުދީން ކަމުގައި ހެދުމަކީ ވަރަށް މުހިންމު ކަމެއް.\nއަޅުގަނޑުމެންގެ ތެރޭގައިވެސް، އިންސާނީ ހަމަބުއްދި ގަބޫލުކުރާ އުޞޫލުތަކާއި ހަމަތަކެއް އެބަހުރި. ޢުމުރުން ދުވަސްވީ މީހުންނަށް އޯގާތެރިވުމާއި، ކުޑަކުދިންގެ ޙައްޤުތައް ރައްކާތެރިކުރުމަކީ، އޭގެތެރެއިން ފާހަގަކުރެވޭ މުހިންމު ކަންކަން. އިންސާނީވަންތަކަމުގެ ގޮތުންވެސް އަދި އަޚްލާޤީ ގޮތުންވިޔަސް، މި ދެންނެވި ހަމަތަކާއި އުޞޫލުތައް ހިފެހެއްޓުމަކީ ވަރަށް މުހިންމު ކަމެއް.\nރާއްޖެ އިސްލާމްވި ދުވަހުގެ ހަނދާންތައް އާކުރާއިރު، އިސްލާމްދީން އިންސާނިއްޔަތަށް ގެނެސްދިން އެންމެ ބޮޑު ބަދަލުތަކުގެ މަތިން އަޅުގަނޑުމެން ހަނދާންކުރުމަކީ މުހިންމު ކަމެއް. އެ ބަދަލަކީ، ކޮންމެ ކަމެއްގެވެސް އެންމެ ރަނގަޅު ގޮތް އިޚްތިޔާރުކުރުން. ނުބައި ނުރަނގަޅު ކަންކަމުން ދުރުހެލިވުން. އެކަކު އަނެކަކުގެ ޙައްޤުތަކަށް ޙުރުމަތްތެރިކޮށްހިތައި، މުޅި މުޖުތަމަޢުގެ އަމާންކަމާއި، ޞުލްޙަމަސަލަސްކަން ޤާއިމުކޮށް، ޢިޖުތިމާޢީ ފޭރާން ވަރުގަދަކުރުން.\nއަޅުގަނޑުމެން ކޮންމެ މީހަކުވެސް ދުނިޔެއަށް ފޮނުއްވެވީ، ވަރަށް މަތިވެރި އަމާނާތްތަކެއް ޙަވާލުކުރައްވާފައި. އެ އަމާނާތްތަކާމެދު، ﷲގެ ޙަޟްރަތުގައި ޖަވާބުދާރީވާންޖެހޭ ދުވަހެއް އެބައޮތްކަން އަޅުގަނޑުމެންގެ ހަނދާނުން އެންމެ ހިނދުކޮޅަކުވެސް ކައްސާލައިގެން ނުވާނެ. އަޅުގަނޑުމެންގެ ޢަމަލުތައް ސީދާކުރަންޖެހެނީ މި ސަބަބަށްޓަކައި.\nތިމާއަކީ، ކޮންމެ މަޤާމެއްގައި ހުރި، ކޮންމެފަދަ މަސްއޫލިއްޔަތެއް އަދާކުރާ މީހެއް ކަމަށްވިޔަސް، އަބަދުވެސް ޢަޒުމަކަށްވާންވީ، އެކަމެއް ކުރަން އޮންނަ އެންމެ ރަނގަޅަކަށް އެކަން ކުރުމަށް. އެކަމެއްގައި އަނެކުންގެ ޙައްޤެއް އެކުލެވޭނަމަ، އެ ޙައްޤުތަކަށް ޙުރުމަތްތެރިކޮށްހިތުމަށް. ތެދުވެރިކަމާއި އަމާނާތްތެރިކަމާއި ވަފާތެރިކަމާއެކު މަސްއޫލިއްޔަތުތައް އަދާކުރުމަށް. އަދި، އެއްވެސް މަޤާމެއްގައި ތާއަބަދު ތިމާއަށް ނުހުރެވޭނޭކަން ގަބޫލުކޮށް، ނުރަނގަޅު ޢަމަލުތަކުން ދުރުހެލިވުމަށް.\nއަޅުގަނޑުމެން ފަހަރެއްގައިވެސް ހިތަށްއަރުވައިގެން ނުވާނެ، މީހަކަށް އަނިޔާއެއް ދީފައި ނުވަތަ ޚިޔާނާތްތެރިވެފައި، ތިމާއަށް އުފަލާއި އަރާމާއި ހިތްހަމަޖެހުމުގައި އުޅެވޭނެ ކަމަށް. ﷲ މިންވަރު ކުރައްވައިފިނަމަ، އެކަމެއްގެ ނުބައި ނަތީޖާ، މިދުނިޔޭގައިވެސް ކުރިމަތިލާންޖެހުމަކީ ދުނިޔެ އަޅުގަނޑުމެންނަށް ދައްކަމުން އަންނަ ޙަޤީޤަތް. ޔަޤީނުންވެސް، އާޚިރަތުގައި އެކަމުގެ ޢުޤޫބާތާ ކުރިމަތިލާންޖެހޭނެ.\nއެހެންވީމާ، އަޅުގަނޑުމެންގެ މާތްވެގެންވާ އިސްލާމްދީނުގައިވެސް އަންގަވާފައިވާ ގޮތަށް، އަޅުގަނޑުމެންގެ ޢަޒުމަކަށް ހަދަންވީ، އިސްލާމީ ރިވެތި އަދަބު އަޚްލާޤުގެ މަތީގައި އަޅުގަނޑުމެންގެ ޢަމަލުތައް ބެހެއްޓުން. ޤާނޫނުތަކާއި ގަވާއިދުތަކަށް ޙުރުމަތްތެރިކޮށްހިތައި، އެންމެންގެ މަޞްލަޙަތާއި ޙައްޤުތައް ރައްކާތެރިކުރުން.\nސަރުކާރުގެ ސިޔާސަތަކީވެސް، އިސްލާމްދީނުގެ ޞައްޙަ ޢަޤީދާގެ މަތީގައި އަޅުގަނޑުމެންގެ ދަރީން ތަރުބިއްޔަތުކޮށް ބޮޑެތިކުރުން. އިސްލާމްދީނުގެ ހަމަތަކާއި އުޞޫލުތައް ނަގަހައްޓައި ދަމަހައްޓަން ސަރުކާރުން އަބަދުވެސް މަސައްކަތް ކުރަމުންދާނެ. އެކަމަށްޓަކައި ސަރުކާރުގެ އިދާރާތަކުން ކުރަންޖެހޭ އެންމެހައި ކަންކަން ކުރަމުން ގެންދާނެ.\nއަޅުގަނޑުގެ ދުޢާއަކީ، ދިވެހިރާއްޖެއަކީ ސައްތައިންސައްތަ އިސްލާމީ ޤައުމެއްގެ ގޮތުގައި ދާއިމަށް ލެހެއްޓެވުން. އަޅުގަނޑުމެންގެ ހިތްތަކުގައި ﷲގެ އެއްކައުވަންތަކަމުގެ ޢަޤީދާ ސާބިތުކުރައްވައި، އިސްލާމީ ރިވެތި އަޚްލާޤުން އަޅުގަނޑުމެންގެ ދިރިއުޅުން ޒީނަތްތެރިކުރުމުގެ ހެޔޮ ތައުފީޤު މާތް ﷲ އަޅުގަނޑުމެން އެންމެންނަށް މިންވަރު ކުރައްވާށި. އާމީން!


Andhaazaa kuri varah vure ginain fathuruverin athuvedhaane\nރާއްޖެއަށް އައި ފަސްލައްކަ ވަނަ ފަތުރުވެރިޔާ އަށް ހޫނު މަރުހަބާ އެއް ކިޔައިފި. އެހެންކަމުން ސަރުކާރުން ކުރި އަމާޒަށް މިހާރު ވަނީ ވާސިލްވެވިފައި--- ފޮޓޯ: ރާއްޖެޓީވީ ލައިވް\nއަންދާޒާކުރި ވަރަށް ވުރެ ގިނައިން ފަތުރުވެރިން އަތުވެދާނެ\nމި މަހުގައި އެކަނިވެސް ބައެއް ދުވަހު 3،000 ފަތުރުވެރިން އައިސްފައިވޭ\nރާއްޖެއަށް މަހުން މަހަށް އަންނަ ފަތުރުވެރިންގެ އަދަދު އަންނަނީ އިތުރުވަމުން\n19 ޑިސެމްބަރ 2020 - 21:45:38\nޖުލައި 15 ގައި ރާއްޖޭގެ ބޯޑަރު ހުޅުވާލި ފަހުން މަހުން މަހަށް އަންނަ ފަތުރުވެރިންގެ އަދަދު އަންނަނީ އިތުރުވަމުންނެވެ. އެއާއި އެކު އެންމެ ބޮޑަށް ފާހަގަކުރެވިގެން ދިޔައީ އެހެނިހެން މަސްތަކާއި އަޅާ ބަލާއިރު، ބައެއް ދުވަސް ދުވަހު 3،000 އަށް ވުރެ ގިނަ ފަތުރުވެރިން ދުވާލެއްގެ މައްޗަށް އައިސްފައިވާ ކަމެވެ.\nއާންމު ގޮތެއްގައި މި މަހު ރާއްޖެއަށް ދުވަހުން ދުވަހަށް އަންނަ ފަތުރުވެރިންގެ އަދަދު ދެހާހުގެ އަދަދުތަކުގައި ހިފަހައްޓާލެވޭ ކަން ޓޫރިޒަމް މިނިސްޓްރީގެ ހިސާބުތަކުން ދައްކަ އެވެ. މި މަހުގެ ފާއިތުވެގެންދިޔަ ދުވަސްތަކަށް ބަލައިލާއިރު، އެވަރެޖް ގޮތެއްގައި ދުވާލަކު 2،561 ފަތުރުވެރިން ރާއްޖެއަށް ޒިޔާރަތްކުރެ އެވެ. އެއާއި އެކު މުޅި އަހަރަށް ބަލައިލި ކަމުގައި ވިޔަސް އެވަރެޖް ގޮތެއްގައި ދުވާލަކު 2،004 ފަތުރުވެރިން ރާއްޖެއަށް ޒިޔާރަތްކޮށްފައިވާ ކަމަށް އެ މިނިސްޓްރީގެ ހިސާބުތަކުން ދައްކަ އެވެ.\nއިއްޔެ އެކަނިވެސް ރާއްޖެއަށް 3،418 ފަތުރުވެރިން އައިސްފައިވާ އިރު، އޭގެ ކުރީ ދުވަހު 3،097 ފަތުރުވެރިން އައިސްފައިވެ އެވެ. ބޯޑަރު ހުޅުވާލި ފަހުން ދެވަނަ އަށް އެންމެ ގިނަ ފަތުރުވެރިން ރާއްޖެއަށް އައި ދުވަސް ކަަމަށްވާ މި މަހުގެ 13 ވަނަ ދުވަހު 3،864 ފަތުރުވެރިން ރާއްޖެއަށް އައިސްފައިވެ އެވެ.\nބޯޑަރު ހުޅުވާލި މުއްދަތުގައި މަހުން މަހަށް ރާއްޖެ އަންނަ ފަތުރުވެރިން އިތުރުވެފައިވާ އިރު، މި މަހުގެ މިހާތަނަށް 46،104 ފަތުރުވެރިން ރާއްޖެ އައިސްފައިވެ އެވެ. އެއާއި އެކު މި މަސް ނިމުމުގެ ކުރިން 55،000 ފަތުރުވެރިންނަށް ވުރެ އިތުރުވާނެ ކަމަށް ބެލެވެން ފަށާފައިވާ އިރު، ބޯޑަރު ހުޅުވާލި މުއްދަތުގައި 140،000 އަށް ވުރެ ގިނަ ފަތުރުވެރިން ރާއްޖެ އަންނާނެ ކަމަށް ބެލެވެ އެވެ.\nބޯޑަރު ހުޅުވާލި ފަހުން ރާއްޖެއަށް ފަތުރުވެރިން އައުމުގައި ޓޫރިޒަމް މިނިސްޓްރީ އާއި އެމްއެމްޕީއާރުސީގެ އިތުރުން ފަތުރުވެރިކަމުގެ ސިނާއަތުގައި ހަރަކާތްތެރިވާ ފަރާތްތަކުގެ ދައުރު ބޮޑެވެ. ފުރަބަންދުން ފެށިގެން އެމްއެމްޕީއާރުސީން ބޭރުގެ އެކި މާކެޓްތަކަށް އިންތިޒާމްކޮށްގެން ތަފާތު ކެމްޕޭން ހަރަކާތްތައް ކުރިއަށް ގެންގޮސްފައިވާ އިރު، ރާއްޖެ އިޝްތިހާރުކުރުމަށްޓަކައި އެކި ޓްރެވަލް އޭޖެންސީތަކާއި ބޭރުގެ މީޑިއާތަކާއި ގުޅިގެން މަސައްކަތްކޮށްފައިވެ އެވެ.\nއެންމެ ފާހަގަކޮށްލެވެނީ ބޯޑަރު ހުޅުވާލި މުއްދަތުގައި ހަތަރު އެއާލައިނަކުން ރާއްޖެއަށް ދަތުރުތައް ފަށާފައިވާ އިރު، މިހާރު އެ އަދަދު 19 އަށް އިތުރުވެފައިވުމެވެ. ވަކިން ހާއްސަކޮށް ބައެއް އެއާލައިންތަކުން ރާއްޖެއަށް ކުރާ ދަތުރުތަކަށް ޑިމާންޑް ބޮޑުވެފައިވާތީ އެ އެއާލައިންތަކުން ވަނީ ރާއްޖެއަށް ދަތުރުކުރާ ފްލައިޓްތައް ބޮޑުކޮށް، ކުރާ ދަތުރުތަކުގެ އަދަދު އިތުރުކޮށްފަ އެވެ. އެއާއި އެކު ރާއްޖެއަށް ދުވާލަކު އަންނަ ފަތުރުވެރިންގެ އަދަދު އިތުރުވެފައިވެ އެވެ.\nސަރުކާރުން އަމާޒު ހިފާފައިވަނީ މިއަހަރު ނިމުމުގެ ކުރިން 525،000 ފަތުރުވެރިން ގެނައުމަށް ކަމަށްވާ އިރު، މިހާރު ފަތުރުވެރިން ރާއްޖެއަށް އަންނަ ގޮތަށް ބަލާލައިފި ކަމަށްވާ ނަމަ، އެ އަދަދަށް ވުރެ ގިނައިން ފަތުރުވެރިން އައުމަކީ އެކަށީގެންވާ ކަމެކެވެ.\nރާއްޖޭގައި ބާއްވާ އެންމެބޮޑު އެމަރޖެންސީ އެކްސަސައިޒް މާދަމާ\nއެއާޕޯޓުގެ ވީއައިޕީ ބޭނުން ކުރަން ފަށައިފި


Terrorismge gaanoonah genai islaahuthakugai mahsala'eh neiy,...\nޓެރަރިޒަމްގެ ގާނޫނަށް ގެނައި އިސްލާހުތަކުގައި މައްސަލައެއް ނެތް، ލިބެނީ އިތުރު ރައްކާތެރިކަމެއް!\nބިލުން ޓެރަރިޒަމްގެ އަމަލަކީ ކޮބައިކަން ވަނީ ބުނެދީފައި\nބިލް އަވަސް އަރުވާލައިގެން ނިންމާފައިވަނީ ރަނގަޅު މަގްސަދެއްގައި\nކ. މާލެ | 30 ސެޕްޓެންބަރ 2019 | ހޯމަ 18:31 | 3,452\nޓެރަރިޒަމްގެ ބިލުން ފުލުހުންގެ އިދާރާއަށް ވަނީ ބޮޑެތި ބާރުތަކެއް ދީފައި - ޝުއައިބް މުހައްމަދު އިގްބާލް\nޓެރަރިޒަމް މަނާކުރުމުގެ ގާނޫނަށް ސަރުކާރުން ހުށަހެޅި އިސްލާހުތަކާއި އެކު ބިލް ވަނީ މަޖިލީހުން ފާސްކޮށްފައެވެ. ބިލް 52 މެމްބަރުންގެ ތާއީދާއެކު ފާސްކޮށްފައިވާއިރު، މި ބިލްގައި ޓެރަރިޒަމްގެ އަމަލްތަކަކީ ކޮބައިކަމާއި، ޓެރަރިޒަމްގެ އަމަލްކުރުމުގެ ސަބަބުން އަޅާނެ ފިޔަވަޅުތައް ވަނީ ވަރަށް ސަރީހަ އިބާރާތުން ބަޔާންކޮށްފައެވެ. ރައީސުލްޖުމްހޫރިއްޔާ މި ބިލް ތަސްދީގް ކުރެއްވުމާއެކު، މި ޤާނޫނަށް އަމަލުކުރަން ފަށާނެ އެވެ.\nބިލް މަޖިލީހުން ފާސްކޮށްފައިވާއިރު، ބިލަށް ބައެއް ފަރާތްތަކުގެ ފާޑުކިޔުންތައް ވަނީ އަމާޒުވެފައެވެ. މީގެތެރޭގައި ސަރުކާރާއި އިދިކޮޅު ފަރާތްތައްވެސް ހިމެނެއެވެ. ބިލަށް ފާޑުކިޔަމުން އަންނަ ފަރާތްތަކުން ކިޔަމުން އަންނަ ފާޑުކިޔުންތަކުގެ ތެރޭގައި ހިމެނެނީ ބިލްގެ މަސައްކަތް މަޖިލީހުން ނިންމާލި ސްޕީޑާއި، ބިލުން ފުލުހުންނަށް ބޮޑެތި ބާރުތަކެއް ދީފައި އޮތް ވާހަކައެވެ. ބިލް ފާސްކޮށްފައިވަނީ ފަޓާސް ބަރިއެއްހެން އަވަސް އަރުވާލައިގެން ކަމަށެވެ.\nރައްޔިތުންނަށް އޯގާތެރިވާނެ ކަމަށް ވައުދުވެ އައި ސަރުކާރުން، ފާސްކުރި ޓެރަރިޒަމްގެ ބިލަކީ ރައްޔިތުންނަށް އިހާނެތި ދައުވާތައް އުފުލުމުގެ ބޭނުމުގައި ފާސްކުރި ބިލެއް ކަމަށް އެ ފަރާތްތަކުން އަންނަނީ ބުނަމުންނެވެ. މި ބިލަކީ އަޅާ ހެދުމަކުން، އުޅޭ އުޅުމަކުން ޓެރަރިޒަމްގެ ދައުވާ އުފުލިދާނެ ބިލެއް ކަމުގެ ވާހަކައެވެ. މި ހުރިހާ ވާހަކަތަކަކީ އެ ފަރާތްތަކުން ރައްޔިތުންނަށް، ބިލުގެ ހަޤީޤަތް އޮޅުވާލުމުގެ ބޭނުމުގައި ދައްކަމުން އަންނަ ވާހަކައެކޭ ބުނެވިދާނެއެވެ. އަދި ބިލްގެ ހަޤީޤަތް ވަކި ސިޔާސީ މަންފާއެއް ހާސިލްކުރުމުގެ ބޭނުމުގައި ރައްޔިތުންނަށް އޮޅުވާލަނީ ކަމަށް ބުނެވިދާނެއެވެ. އުފެދޭ ސުވާލަކީ ހަމަ ހަޤީޤތުގައިވެސް ސަރުކާރުން އަވަސް އަރުވާލައިގެން މި ބިލް ފާސްކުރީ ރައްޔިތުންނަށް އިހާނެތި ގޮތްތަކެއް ހެދުމުގެ ބޭނުމުގައިތޯއެވެ.\nމީގެ ދުވަސްކޮޅެއް ކޮޅެއް ކުރިން މީސްމީޑިޔާ އާއި ދެންވެސް ހުރި ހުރިހާ ޕްލެޓް ފޯމެއްގައި ދައްކަމުން އައި ވާހަކައަކީ ސީރިޔާގައި ކުރިއަށް ދިޔަ ދާޚިލީ ހަނގުރާމައިގައި ބައިވެރިިވާން ދިޔަ މީހުންގެ ތެރެއިން އެތައް ބަޔަކު ހާލުގައި އުޅެމުން އަންނަ ވާހަކައެވެ. އެ މީހުން ރާއްޖެ ގެންނަން ޖެހޭކަމުގެ ވާހަކައެވެ. އަދި އެ މީހުން އެނބުރި ޤައުމަށް އަންނަން ބޭނުންވާ ކަމަށާއި، ކަމާއި ބެހޭ އިދާރާތަކުގައި އެމީހުން އެކަމަށް އެދެމުން އަންނަ ކަމުގެ ވާހަކައެވެ.\nޤާނޫނު އަސާސީ ބުނާ ގޮތުން ރާއްޖޭގެ އެއްވެސް ރައްޔިތަކު އެހެން ޤައުމެއްގައި އުޅެފައި އެނބުރި ޤައުމަށް އަންނަން ބޭނުންކަމުގައި ވާނަމަ، އެމީހަކަށް އެ ފުރުސަތު އެބައޮތެއެވެ. ހުއްޓުވޭނެ ގޮތެއްވެސް ނޯންނާނެއެވެ. އަދި ދައުލަތުން އެމީހުން ގެންނަންވެސް ޖެހެއެވެ. އެއީ ޤައުމެއްގައި ކުރިއަށް ދިޔަ ދާޚިލީ ހަނގުރާމައިގައި ބައިވެރިވެފައި އައި ބައެއް ކަމުގައި ވިޔަސް، މި ކަމުގައި ކަންކުރާނެ އުސޫލެއް ނެތެއެވެ. އެހެންކަމުން އެ މީހުން އެނބުރި ޤައުމަށް އަންނައިރު، ނުވަތަ ގެންނައިރު ދައުލަތުން މި ކަމަށް ތައްޔާރުވާންޖެހެއެވެ. އެ މީހުން އެނބުރި ޤައުމަށް އަންނައިރު، އެ މީހުންނަކީ މުޖްތަމައުގައި އާންމު ފަރުދުންނާއެކީގައި ގެންގުޅެވިދާނެ ރައްކާތެރި ބައެއްތޯ ބަލަން ޖެހެއެވެ. އެ މީހުންނަށް އެ ފުރުސަތު އެހެން ދިވެހި ރައްޔިތުންނެކޭ އެއްފަދައިން ލިބެންވެސް ޖެހެއެވެ. ރިހިބިލިޓޭޓް ކުރަންޖެހޭ ހާލަތުގައި ތިބި މީހުންނަށް އެކަން ކޮށްދޭންޖެހެއެވެ. ސީރިޔާގައި ގާތްގަނޑަކަށް 150 މީހުން ދިރިއުޅެމުން އަންނައިރު، މި ބިލުން އެ މީހުންނަށާއި، މުޖްތަމައުގެ އެހެން ފަރުދުންނަށް ރައްކާތެރިކަން ލިބިގެންދެއެވެ.\nމި ބިލަށް ފާޑުކިޔަމުން އަންނަ ފަރާތްތަކުން ފާޑުކިޔަމުން އަންނަ އަނެއް ކަމަކީ މި ބިލުން ފުލުހުންނަށް ބޮޑެތި ބާރުތަކެއް ދީފައި އޮތް ވާހަކައެވެ. އިންސާނީ ހައްގުތަށް މި ބިލުން ނިގުޅައިގެންފައިވާ ކަމުގެ ވާހަކައެވެ. ތެދެއްމެ، މި ބިލުން ފުލުހުންގެ އިދާރާއަށް ވަނީ ބޮޑެތި ބާރުތަކެއް ދީފައެވެ. ޓެރަރިޒަމްގެ ތުހުމަތުކުރެވޭ މީހާ ކޯޓް އަމުރެއް ނެތި ހައްޔަރުކުރުމާއި، 24 ގަނޑިއިރު، ބަންދުގައި ބެހެއްޓުމުގެ ބާރާއި، ހަނު ހުރުމުގެ ހައްގު ނިގުޅައިގަތުމުގެ ބާރާއި، ހަތްދުވަސް ވަންދެން ގާނޫނީ ވަކީލަކުގެ ބައްދަލުވުމުގެ ސިއްރުކަން ވަނީ ހަނިކޮށްފަ އެވެ. މި ބިލުން ފުލުހުންގެ އިދާރާއަށް ބޮޑެތި ބާރުތަކެއް ދީފައި އޮތްއިރު، ހަމަ އެއާއިއެކު އެ ފަރާތްތައް ޖަވާބުދާރީ ކުރުވާނެ ގޮތްވެސް ވަނީ ބިލްގައި ހިމަނާފައެވެ.\nވާހަކައަކީ ބިލްގައި މި ކަންތައް މި އޮތީ "ޗެކް އެންޑް ބެލެންސް" ނިޒާމެއްގެ ތެރެއިން ކަމެއެވެ. އެހެންކަމުން ފުލުހުންގެ އިދާރާއަށް، މި ދެވޭ ބާރުގެ ބޭނުން އެ ފަރާތުން ނަހަމަ ގޮތުގައި ބޭނުންކޮށްފިނަމަ، އެ ފަރާތްތަށް ޖަވާބުދާރީ ކުރުވާނެ ގޮތްވެސް ބިލްގައި ވަނީ ހިމަނާފައެވެ. ކޯޓް އަމުރަކާއި ނުލައި، ކުށްވެރިން ހައްޔަރުކުރުމުގެ ބާރުވެސް ލިބިގެންދަނީ ފުލުހުންގެ އިދާރާގެ ވަކި ރޭންކަކުން މަތީ ފަރާތްތަކަށްވާއިރު، ފުލުހުންގެ އިދާރާއިން މި ކަމާއި ގުޅޭގޮތުން ކުރަމުން އަންނަ މަސައްކަތުގެ ތަފްސީލް ރައީސުލްޖުމްހޫރިއްޔާ އަށާއި މަޖިލީހަށް ކޮންމެ ހަތަރު މަހަކުން އެއް ފަަހަރުދޭންޖެހެއެވެ.\nބޭނުންވަނީ އަމާން ރައްކާތެރި މާހައުލެއް ރައްޔިތުންނަށް ޤާއިމްކޮށްދިނުމެއެވެ. ޓެރަރިޒަމްގެ ނުރައްކާތެރިކަމުން މި ޤައުމު ސަލާމަތް ކުރުމެއެވެ. އެހެންކަމުން ފުލުހުންގެ އިދާރާ އަށް ދޭންޖެހޭ ބާރުތައް ދޭންޖެހެއެވެ. ބާރުތައް ދިން ކަމުގައިވީނަަމަވެސް، އެ ބާރުތަކުގެ ބޭނުން ފުލުހުންގެ އިދާރާއިން ރަނގަޅު ގޮތުގައި ބޭނުންކުރާނަމަ، މިކަމުން ރައްޔިތުންނަށް ކުރާނީ މަންފާއެވެ.\nމި ބިލަކީ ރާއްޖޭގައި ޒަމާނުއްސުރެ ސިޔާސީ މީހުން ޓެރަރިސްޓުންގެ ގޮތުގައި ލޭބަލް ކުރުމަށްފަހު ޖަލަށްލާ ލުން ނިމުމަކަށް އަންނާނެ ބިލެކެއެވެ. ހަޤީޤީ ޓެރަރިސްޓުން ކަނޑައެޅި ރައްޔިތުންނަށް އުއްމީދު ގެނުވާނެ ބިލެކެއެވެ.


Joali Maldives Aa Bodufushin 21 Meehegge Sample Nagaifi - Vaguthu\nޖޯލި މޯލްޑިވްސްއާ ބޮޑުފުށިން 21 މީހެއްގެ ސާމްޕަލް ނަގައިފި\nޖޯލި މޯލްޑިވްސް ރިސޯޓާއި ރ.ބޮޑުފުށި ރިސޯޓްގައި އުޅުމަށް ފަހު ރާއްޖެ އިން ފުރައިގެން ދިޔަ ފަހުން ކޮވިޑް-19 އަށް މީހަކު ފައްސިވި (ޕޮޒިޓިވް) މައްސަލާގައި ޖޯލި މޯލްޑިވްސްއާ ބޮޑުފުށިން 33 މީހަކު އައިސޮލޭޓް ކޮށް، 21 މީހެއްގެ ސާމްޕަލް ނަގާފައިވާ ކަމަށް ކޮވިޑް-19 ގެ މައުލޫމާތު ދިނުމަށް ސަރުކާރުން ކަނޑައަޅާފައިވަ ތަރުޖަމާން މަބްރޫކު އަޒީޒު ވިދާޅުވެއްޖެއެވެ.\nމިރޭ ދަރުބާރުގޭގައި ބޭއްވި ނޫސްވެރިންގެ ބައްދަލުވުމުގައި ވާހަކަދައްކަވަމުން މަބްރޫކް ވިދާޅުވީ އެ މީހާއާ ކޮންޓެކްޓްވި މީހުންގެ ތެރޭގައި އެމީހާ ހުރި ރިޒޯޓުގެ މުވައްޒަފުންނާއި އެމީހާ ގޮވައިގެން ދަތުރުކުރި ކުރޫއާއި އެއާޕޯޓް ގްރައުންޑް ސްޓާފުން ހިމެނޭ ކަމަށެވެ. އަދި އެ މީހުންގެ ތެރެއިން 21 މީހެއްގެ ސާމްޕަލް ނަގާފައިވާކަމަށް މަބްރޫކް ވިދާލުވިއެވެ. އަދި މިހާރުވެސް ކޮންޓެކްޓް ޓްރޭސިން ކުރިއަށް ގެންދާތީ އެމީހާއާ ބައްދަލުވި މީހުންގެ އަދަދު އިތުރުވެދާނެ ކަމަށް މަބްރޫކް ވިދާޅުވިއެވެ. މަބްރޫކް ވިދާޅުވީ އެމީހާ ކޮންޓެކްޓުވި 33 މީހަކު އެކަހެރި ކޮށްފައިވާ ކަމަށެވެ.\nއެމީހާއަކީ ރުކީވިލާތުގެ މީހެކެވެ. އޭނާ ފައްސިވީ ތުރުކީވިލާތައް ގޮސް ޓެސްޓްތަކެއް ހެދިއިރުއެވެ. އޭނާ ރާއްޖެ އިން ފުރައިގެން ދިޔައީ މާޗް މަހުގެ 31 ވަނަ ދުވަހު އެވެ. އޭނާ ކޮވިޑް-19 އަށް ފައްސިވެފައި ވަނީ މިދިޔަ ހޯމަ ދުވަހުއެވެ. މަބްރޫކް ރޭ ވިދާޅުވީ އެމީހާ އަކީ އެ ދެ ރިސޯޓުގައި މަސައްކަތްތަކެއް ކުރުމަށް އައި މީހެއް ކަމަށެވެ.\nމިއަދު އެއްވެސް ރިސޯޓެއް އަދި ސަފާރީއެއް ވެސް މޮނީޓަރިންގެ ހާލަތަށް ގެނެސްފައެއް ނުވެއެވެ. މިހާރު މޮނީޓަރިންގެ ހާލަތުގައި އޮތީ ވެލައްސަރު ރިސޯޓާއި ސެވަން ކޮރަލް މާފުށްޓާއި މޯލްޑިވިއާނާ ސަފާރީ އަދި އައިލެންޑު ސަފާރީއެވެ. މަބްރޫކް ވިދާޅުވީ މިހާތަނަށް 18 ރިސޯޓަކާއި 43 ސަފާރީއަކުން މުވައްޒަފުން ފޭބުމުގެ ހުއްދަ ދީފައިވާ ކަމަށެވެ.\nމިހާތަނަށް 2350 މީހެއްގެ ސާމްޕަލް ނެގިފައިވެއެވެ. އޭގެތެރެއިން 2059 މީހެއްގެ ސާމްޕަލް އެއް ވަނީ ނެގެޓިވްވެފައެވެ. އަދި ސާމްޕަލް ނެގި މީހުންގެ ތެރެއިން ކޮވިޑް-19 އަށް ޕޮޒިޓިވް ވެފައިވަނީ 19 މީހުންނެވެ. މިހާތަނަށް ސާމްޕަލް ނެގި މީހުންގެ ތެރެއިން 272 މީހެއްގެ ނަތީޖާ އަދި ނުލިބެއެވެ.\nރާއްޖޭގެ އައިސޮލޭޝަން އެކި ފެސިލިޓީތަކުގައި 12 މީހުން ތިބިއިރު ކަރަންޓީން ފެސިލިޓީތަކުގައި ޖުމްލަ 1019 މީހަކު އެބަހުއްޓެވެ. ރާއްޖެއިން ކޮވިޑް-19 އަށް 19 މީހަކު ޕޮޒިޓިވްވިއިރު އޭގެތެރެއިން 13 މީހަކު ވަނީ ބަލިން އެއްކޮށް ރަނގަޅުވެފައެވެ. އަދި މިހާރު ފަރުވާ ދެމުން އަންނަނީ ހަތަރު ދިވެހިންނަށެވެ.


SunOnline: Hulhumale gai hadhaa water theme park ge masakkaiy kuriyah\nހުޅުމާލޭގައި ހަދާ ވޯޓާ ތީމް ޕާކުގެ މަސައްކަތް ކުރިއަށް\nއައިޝަތު ފަރީޙާ 08 Nov 2018, 12:45\nވޯޓާ ތީމް ޕާކުގެ މަސައްކަތް ކުރިއަށްދަނީ --- ފޮޓޯ: އެޗްޑީސީ\nހުޅުމާލޭގައި ހަދާ ވޯޓާ ތީމް ޕާކުގެ މަސައްކަތް ފަށައިގެން ކުރިއަށް އެބަދެއެވެ.\nނިރޮޅު މަގު އެމްޕީއެލް ބަސް ޓާމިނަލް ކައިރީ ހަދާ ވޯޓާ ތީމް ޕާކުގެ މަސައްކަތް ފަށާފައިވާތާ ދުވަސް ކޮޅެއް ވެއްޖެއެވެ. އެ ތަނުގައި މަސައްކަތް ކުރާ މީހުން މޮބިލައިޒްވެ، މަސައްކަތް ފަށާފައިވާއިރު މިއީ ރާއްޖޭގައި ހަދާ ފުރަތަމަ ވޯޓަ ތީމް ޕާކެވެ.\nކުޑަކުދިންނަށާއި ބޮޑެތި މީހުންނަށް ވޯޓާ ސްލައިޑްސް، ކުޑަކުދިންގެ ޕޫލް، ބަމްޕަރ ބޯޓްސް، ވޯޓާ ހައުސް، ވޯޓާ ރޯލާޒް، ވޯޓާ ގައިރޯ، އަކުއާ ލޫޕްސް، ފައުންޓަން ސްކޮއާރ އަދި ފެން ކޯރުތައް ހިމެނޭގޮތަށް ހަދާ މި ޕާކުގެ މަސައްކަތް ކުރަނީ މެލޭޝިއާގެ ކުންފުންޏަކުންނެވެ. އެ ކުންފުންޏާ މަސައްކަތް ހަވާލުކޮށްފައިވަނީ 25 މިލިއަން ޑޮލަރަށެވެ.\nމި ޕާކު މިއަހަރު ހުޅުވާގޮތަށް ކުރިން ނިންމާފައިވީނަމަވެސް އެކި މައްސަލަތައް ދިމާވެ ޕާކުގެ މަސައްކަތް ފެށޭގޮތް ވަނީ ނުވެފައެވެ. އެޗްޑީސީ އިން މީގެ ކުރިން ބުނެފައިވަނީ ވޯޓާ ތީމް ޕާކު ގާއިމް ކުރާ ސަރަހައްދަކީ ކުރިން ސީއެންޑީ ވޭސްޓު އެއްކުރާ ސަރަހައްދަށް ވުމުން އެތަން ސާފުކުރަން ދުވަސް ނެގީ ކަމަށެވެ.\nވޯޓާ ތީމް ޕާކާއެކު އެސަރަހައްދުގައި ފުޑް އެންޑް ބެވެރޭޖް އައުޓްލެޓްތަކާއި ހޮޓަލެއްވެސް ތަރައްގީ ކުރާނެކަމަށް އެޗްޑީސީން ވަނީ މީގެ ކުރިން ބުނެފައެވެ.\nހުޅުމާލޭގައި ހުސް ބިމެއްގައި އަލިފާނުގެ ހާދިސާއެއް ހިނގައިފި\nހުޅުމާލެއަށް ބަނގުރާ އެތެރެކުރި ދެ މީހަކު ހައްޔަރުކޮށްފި


އަލިފާން ފަރުބަދައެއް ގޮވާ 13 މީހަކު މަރުވެ، އެތައް ބަޔަކު ޒަހަމްވެއްޖެ – Feshun.mv\n5 ޑިސެމްބަރ 2021 - 15:24\nއިންޑޮނޭޝިއާގެ ޖާވާ އައިލެންޑުގައި ހުންނަ އެންމެ އުސް ފަރުބަދަ ގޮވާ، މިހާތަނަށް 13 މީހަކު މަރުވެ، އެތައް ބަޔަކަށް އަނިޔާވެއްޖެ އެވެ.\nޖަވާ އައިލެންޑުގައި ހުންނަ "ސެމެރޫ" ފަރުބަދަ ގޮވުމާއެކު އެ ސަރަހައްދުން އެރި ބޮޑު ދުންގަނޑާއެކު އެތާގައި ދިރިއުޅޭ އެތައް ބަޔަކު ސަލާމަތާއި ރައްކާތެރިކަން ހޯދަން ދުވާ މަންޒަރު ފެންނަ ވީޑިއޯއާއި ފޮޓޯތައް މީސްމީޑިއާގައި އަންނަނީ ދައުރުވަމުންނެވެ.\nމި ފަރުބަދަ ގޮވައިފައި ވަނީ އިއްޔެ(ހޮނިހިރު)ގެ ވަގުތެއްގައެވެ. އާއްމުވެފައިވާ ފޮޓޯ އާއި ވީޑިއޯއިން ފެންނަ ގޮތުގައި، ފަރުބަދަ ގޮވުމާއެކު އެ ސަރަހައްދުގައި ހުރި އަވަށްތައް ފޮރުވޭވަރަށް މުޅި ދުމުންނާއި އަޅިން ވަނީ ވަށާލައިފަ އެވެ. އަދި އާންމުން ބުނި ގޮތުގައި އެވަގުތު އަވައްތަކުގެ މައްޗަށް އަރައިފައިވާ ބޮޑު އަޅި ދުމުގެ ސަބަބުން އިރުގެ އަލިކަން ގެއްލި އެ ސަރަހައްދު އޮތީ ކަނު އަނދިރިކަމެއްގެ ތެރޭގައެވެ.\nމި ހާދިސާއާއެކު މިހާތަނަށް މަރުވެފައިވާކަމަށް ރިޕޯޓުކޮށްފައިވަނީ 13 މީހެކެވެ. ނަމަވެސް އެތައް މީހުންނެއް ވަރަށް ބޮޑަށް ފިހި، ލިބިފައިވާ ޒަހަމްތަކަށް ހޮސްޕިޓަލުގައި ފަރުވާދެމުން އެބަދެއެވެ. އިންޑޮނޭޝިއާގެ ޑިޒާޒްޓާ މިޓިގޭޝަން އެޖެންސީ (ބީއެންޕީބީ) އިން ބުނީ، އަނިޔާވެފައިވާ އެތައް ބަޔަކަށް އެކި ހޮސްޕިޓަލާއި މެޑިކަލް ފެސިލިޓީތަކުގައި ފަރުވާ ދެމުންދާ ކަމަށެވެ.\nސެމެރޫ ފަރުބަދަ ގޮވުމުގެ ސަބަބުން 17 އެއްހާ އަވަށަށް ބޯ ދުމުގެ އަސަރުކޮށްފައިވާނެ ކަމަށް ބެލެބޭއިރު، އެތަންތަނުގައި ދިރިއުޅޭ މީހުން ރައްކާތެރި ހިސާބުތަކަށް ގެންދިއުމުގެ މަސައްކަތް ކަމާ ބެހޭ އިދާރާތަކުން އަންނަނީ ކުރަމުންނެވެ. ނަމަވެސް ބޯ ދުމުގެ ސަބަބުން އެ މަސައްކަތަށްވެސް ވަނީ ހުރަސްއެޅިފައެވެ\nބީއެންޕީބީ އިން ބުނި ގޮތުގައި، މިހާތަނަށް 900 އަށްވުރެ ގިނަ މީހުން ރައްކާތެރިކަމުގެ ހިސާބުތަކަށް ވަނީ ގެންދެވިފައެވެ.


Hulhumale tharaggee ge credit kaakah? | Mihaaru\nހުޅުމާލޭގެ ފަޅު ހިއްކުމުގެ މަޝްރޫއު އޮކްޓޫބަރު 16، 1997 ގައި އޭރުގެ ރައީސް މައުމޫން ފައްޓަވާއިރު، އެމަނިކުފާނުގެ އަރިހުގައި އެ މަޝްރޫއުގެ އެއް މޭސްތިރިޔާ އުމަރު ޒާހިރު\n16 ފެބުރުއަރީ 2020 - 08:37 94 comments\nހުޅުމާލެ އަކީ ރައީސް އަބްދުﷲ ޔާމީންގެ "ސިޓީއެއް" ކަމަށް އިދިކޮޅު ޕީޕީއެމުން ހުޅުމާލޭގައި އިއްޔެ ރޭ ބޭއްވި ޖަލްސާގައި އެ ޕާޓީގެ ނައިބު ރައީސް އަހުމަދު ޝިޔާމް ވިދާޅުވުމާ އެކު، އެ ތަން ތަރައްގީކުރުމުގެ "ކްރެޑިޓް" ދޭނެ ބޭފުޅަކާ މިހާރު މިވަނީ ސުވާލު އުފައްދަން ފަށައިފަ އެވެ. ސޯޝަލް މީޑިއާގައި ހުރި ބައެއް ވާހަކަތަކަށް ބަލާއިރު، ހުޅުމާލޭ ފަޅު ހިއްކުމުގެ ތަސައްވުރު ކުރީގެ ރައީސް މައުމޫން އަބްދުލްގައްޔޫމްގެ ކެބިނެޓުގައި ފަނޑުވަމުން ދަނިކޮށް، އެކަމަށް ހިތްވަރު ދެއްވީ އޭރުގެ ކޮންސްޓްރަކްޝަން މިނިސްޓަރު އުމަރު ޒާހިރެވެ. އަނެއް ބަޔަކު ބުނަނީ، މައުމޫން ފެއްޓެވި މަޝްރޫއު، ހަގީގަތަކަށް ހައްދަވައި އަމަލުން ކަންކަން ދެއްކެވީ އެމަނިކުފާނުގެ ކޮއްކޯފުޅު ޔާމީން ކަމަށެވެ.\nލޯކަލް ކައުންސިލްތަކުގެ އިންތިޚާބުގައި ހުޅުމާލޭ ދާއިރާ އަށް ވާދަކުރައްވާ ބާރަށުގެ ދާއިރާގެ ކުރީގެ މެމްބަރު އިބްރާހިމް ޝުޖާއުގެ ކެމްޕެއިން ޖަލްސާގައި ޝިޔާމް ވިދާޅުވީ، "މި ސިޓީ އަކީ ރައީސް ޔާމީންގެ ސިޓީއެއް" ކަމަށާއި "މިއީ ޒުވާނުންނަށް ރައީސް ޔާމީން ހައްދަވައި ދެއްވި ސިޓީއެއް" ކަމަށެވެ.\nޝިޔާމް އެހެން ވިދާޅުވުމާ ގުޅިގެން، ހުޅުމާލޭގެ މަޝްރޫއު ހަގީގަތަކަށް ހެއްދެވި، މައުމޫންގެ ދަރިކަނބަލުން އަދި ހެރިޓޭޖް މިނިސްޓަރު ޔުމްނާ މައުމޫން ކުރެއްވި ޓުވީޓެއްގައި ވިދާޅުވީ، އެއީ މައުމޫންގެ ވިސްނުންފުޅާއި މަސައްކަތެއް ކަމާ މެދު ދިވެހި ރައްޔިތުންނަށް އޮޅުވައިނުލެވޭނެ ކަމަށެވެ.\nމައުމޫންގެ ދަރިކަނބަލުން ޔުމްނާހެ ޓުވީޓް\nހުޅުމާލެ އަކީ "ރައީސް ޔާމީންގެ ސިޓީއެއް" ކަމާއި އެއީ ޒުވާނުންނަށް ޔާމީން ބިނާކޮށްދެއްވި ރަށެއް ކަމަށް ޝިޔާމް ވިދާޅުވީ ޔާމީންގެ މުހިންމުކަން ދައްކަވާށެވެ. އަދި ހުޅުމާލޭގެ ދެވަނަ ފިޔަވައްސަށް ބޮޑު ސަރަހައްދެއް ހިއްކައި، އެ ތަން ތަރައްގީ ކުރުމުގެ އަމަލީ މަސައްކަތް ފެއްޓެވީ ޔާމީން ކަމަށް ވުމުން އެއީ ދެވަނަ ފިޔަވައްސަށް އަމާޒުކޮށް ޝިޔާމް ވިދާޅުވި އެއްޗަކަށް ވެސް ވެދާނެ އެވެ. ނަމަވެސް، ތާރީޚުން ދައްކައިދޭ ކަމަކީ ހުޅުލޭ ފަޅުން ބިން ހިއްކައި އެ މަޝްރޫއު ހަގީގަތަކަށް ހެދުމުގެ ރީތި ނަމެއް މައުމޫން ފިޔަވައި އެހެން ބޭފުޅަކަށް ނުލިބޭނެ ކަމެވެ.\nމައުމޫންގެ ކެބިނެޓުގައި އެކި ފަހަރު މަތިން ކުރި މަޝްވަރާގެ ނަތީޖާ އަކީ އޮކްޓޫބަރު 16، 1997 ގައި ހުޅުލޭ ފަޅުން ބިން ހިއްކުމުގެ އަމަލީ މަސައްކަތް މައުމޫން ރަސްމީކޮށް ފައްޓަވައި ދެއްވުމެވެ. ހުޅުމާލެ މަޝްރޫއު ކުރިއަށް ގެންދިއުމުގެ މަޝްވަރާގެ ފައިލް ކެބިނެޓުގައި ލައްޕާފައި ވަނިކޮށް، އެ ފައިލް އަލުން ހުޅުވައި، އެ ތަސައްވުރު ހަގީގަތަކަށް ވީ، މައުމޫނަށް، އުމަރު ޒާހިރު ދެއްވި ޔަގީންކަމާ އެކު ކަމަށް އުމަރު ޒާހިރުގެ ހަޔާތާ ބެހޭ ގޮތުން ލިޔެފައިވާ ފޮތުން އެނގެ އެވެ.\nހުޅުމާލޭގެ ފަޅު ހިއްކުމުގެ މޭސްތިރިންގެ ގޮތުގައި ތިއްބެވީ އުމަރު ޒާހިރާއި އަލްމަރްހޫމް ކޮލި އަލިމަނިކު ކަން "އުމަރު ޒާހިރުގެ ޚިދުމަތުގެ ހަނދާންތައް" ފޮތުގައި ލިއެފައިވެ އެވެ. އެކަމާ، އޭރު ކެބިނެޓުގައި ތިއްބެވި ގިނަ ބޭފުޅުން ހިތްޕުޅުހަމަޖެހިވަޑައިނުގެންނެވި ކަން ވެސް އުމަރު ޒާހިރުގެ ވާހަކަތަކުން ސާފެވެ. އެ މަޝްރޫއު 1997 އާ ހަމައަށް ވެސް ނުފެށި އޮތީ ކެބިނެޓުގެ ގިނަ ބޭފުޅުންގެ ނުރުހުން ބޮޑުކަމުންނެވެ. މާ ބޮޑު ކަމެއް ވެގެނެއްނެއް ނޫނެވެ. އެއީ ދައުލަތުގެ ބަޖެޓުން ކުރާ ވަރަށް ވުރެ ބޮޑު ޚަރަދަކަށް ވާތީ އެވެ.\n"...އަޅުގަނޑު ފިރާސި ކެރިގެން ދެންނެވީމެވެ. ޕަބްލިކް ވާކްސް މިނިސްޓްރީގެ ބަޖެޓަށް 10 މިލިއަން ރުފިޔާގެ ބަޖެޓެއް ދެއްވާށެވެ. އަޅުގަނޑު މަސައްކަތް ފައްޓާނަމެވެ. އަދި ކުރިއަށް ގެންދާނަމެވެ. ވަރަށް މަދު މިނިސްޓަރަކު ނޫނީ އަޅުގަނޑުގެ މި ވާހަކަ އަށް ތާއިދެއް ނުކުރެއްވި އެވެ. އެކަމަކު ވެސް އެންމެ ރަނގަޅޭ އަޅުގަނޑު ހިތަށް އެރި އެވެ. އެބޭފުޅަކު ދެކެވަޑައިގަންނަވާ ގޮތަކަށް އަޅުގަނޑާ ދޭތެރޭގައި ދެކެވަޑައިގަންނަވާށެވެ،" ކަށިމާ އަހުމަދު ޝާކިރު ލިޔުއްވި ފޮތުގައި އުމަރު ޒާހިރު ވިދާޅުވެފައިވެ އެވެ.\n"ﷲ ގެ ރަހުމަތްފުޅާ އެކު މަސައްކަތް ކާމިޔާބު ކޮށްފައި ދައްކާނަމޭ އެ ދުވަހު ވެސް އަޅުގަނޑުގެ ހިތަށްއެރި އެވެ. ބޭފުޅަކު ތާއީދު ނުކުރެއްވުމަކުން އަޅުގަނޑުގެ އަޒުމަކަށް ބަދަލެއް ވެސް ނާދެ އެވެ."\nހުޅުމާލޭގެ ފަޅުން ރަށެއް ހިއްކުމަށް ކޮންސްޓްރަކްޝަން މިނިސްޓްރީގެ ބަޖެޓަށް ފުރަތަމަ ޖަމާކުރީ 10 މިލިއަން ރުފިޔާ އެވެ. ފުރަތަމަ މަސައްކަތް ފެށީ ކޮލި އަލިމަނިކުގެ މަސައްކަތުން ރާއްޖެ ގެނައި ކުޑަކުޑަ ޖައްރާފާއަކުންނެވެ.\nހުޅުމާލޭގެ ފުރަތަމަ ފިޔަވައހީގައި ހިއްކާފައިވާ ސަރަހައދެއް އަދި އެ ބިމުގައި އިމާރާތްކުރި ފުރަތަމަ ފްލެޓްތައް.\nމާލެ އަށް ކުރިމަތިވެފައިވާ ގޯތިގެދޮރުގެ މައްސަލަ އަށް ހައްލެއް ހޯދުމަށް މީގެ 23 އަހަރު ކުރިން ހިއްކަން ފެށި ހުޅުމާލޭގެ ފުރަތަމަ ފިޔަވަހި ތަރައްގީކޮށް، އެތައް ހާސް ބަޔަކަށް އުފާވެރިކަން ގެނެސްދިނީ މައުމޫންގެ ވެރިކަމުގަ އެވެ. ގެދޮރުގެ މައްސަލަ އަށް ކޮންމެވެސް ވަރެެއްގެ ލުޔެއް ލިބުނެވެ. ވަރަށް ބޮޑަށް ޕްލޭންކޮށް، ދުނިޔޭގެ އެހެން ގައުމުތަކުގައި ހުންނަ ބިޔަ ސިޓީތަކާ އެއްފެންވަރަށް ހުޅުމާލޭގެ ފުރަތަމަ ފިޔަވަހި ތަރައްގީ ކޮށްދެއްވި އެވެ.\nމައުމޫންގެ ސަރުކާރުގެ ބުރަ މަސައްކަތުން ހަ އަހަރުގެ ތެރޭގައި ހުޅުމާލޭގެ ފުރަތަމަ ފިޔަވަހި ހިއްކައި އެ ރަށުގައި މީހުން ދިރިއުޅެން ފެށީ މޭ 12، 2003 ގަ އެވެ. އޭރު ހުރީ މިހާރަށް ވުރެ މާ ބޮޑެތި ފްލެޓްތައް އަޅައި، އަސާސީ ވަސީލަތްތަކަށް މަގު ތަނަވަސްކޮށްދީފަ އެވެ.\nއުމަރު ޒާހިރުގެ ހަޔާތާ ބެހޭ ފޮތުގައިވާ ގޮތުން ނަމަ، ހުޅުމާލެ އަކީ މައުމޫންގެ ވެރިކަމުގައި މިފަދަ ގޮތަކަށް ހިއްކި ދެވަނަ ރަށެވެ. ފުރަތަމަ ރަށަކީ، މާލެ އަށް ކުރިމަތިވެފައިވާ ކުނީގެ މައްސަލަ އަށް ހައްލެއް ހޯދުމަށް ހިއްކި އުތުރު ތިލަފަޅެވެ.\nމައުމޫންގެ ވެރިކަން 2008 ގައި ނިމުނު ފަހުން، ހުޅުމާލެއާ މެދު އެހާ ބޮޑަށް އަޅައެއް ނުލަ އެވެ. ކުރީގެ ރައީސް މުހައްމަދު ނަޝީދުގެ ވެރިކަމުގައި ބޮޑަށް މަސައްކަތްކުރީ ހުޅުމާލޭގެ ބަދަލުގައި ގުޅިފަޅި ހިއްކައި އެތަނުން ގޯތިގެދޮރު ހޯދައިދޭށެވެ. މަސައްކަތް ވެސް ފެއްޓެވި އެވެ. ސަރުކާރުގެ ބަޖެޓުންނާއި ބޮޑެތި ލޯނުތައް ނަގައިގެން ހިއްކައި، ތަރައްގީ ކުރި ހިތްފަސޭހަ ހުޅުމާލެ އޮތީ "ދޫކުރެވިފަ" އެވެ. އެކަމަކު މާލެއިން ކުދި ބިންކޮޅު ދޫކޮށްލި 200 އަށް ވުރެ ގިނަ މީހުންނަށް 1،200 އަކަފޫޓުގެ ގޯތިތައް ދޫކޮށް، ސޯޝަލް ހައުސިން ސްކީމްގެ މަޝްރޫއެއް، އެމްޑީޕީ ސަރުކާރުން ވެސް ފެށި އެވެ.\nހުޅުމާލޭގެ ދެވަނަ ފިޔަވަހީގެ މަސައްކަތަށް ޔާމީނަށް ކްރެޑިޓް ހައްގު\nޔާމީން، 2013 ގައި ވެރިކަމާ ހަވާލުވެވަޑައިގެން އެންމެ އިސްކަން ދެއްވި އެއް މަޝްރޫއަކީ ހުޅުމާލޭގެ ދެވަނަ ފިޔަވަހީގެ ބިން ހިއްކައި އެ ތަން ޒަމާނީ ފެންވަރަށް ތަރަައްގީ ކުރެއްވުމެވެ. "ޔޫތު ސިޓީ" ގެ ނަން އެ ތަނަށް ދީ، ޒުވާނުންނާ ގުޅޭ ބައްރެއްގެ ގޮތުގައި ދެވަނަ ފިޔަވަހި ތަރައްގީ ކުރައްވަން ފެއްޓެވި އެވެ.\nHudhu fasgandeh noon, tharaggee ge ethah masahkatheh\nއެންމެ އަށް ހަފުތާ ތެރޭގައި 240 ހެކްޓަރުގެ ބޮޑު ސަރަހައްދެއް ހިއްކި އެވެ. އެޗްޑީސީން އޭރު ލަފާކުރި ގޮތުން ނަމަ ދެވަނަ ފިޔަވަހި ތަރައްގީކޮށް ނިމޭއިރު އެ ތަނަށް 12 ބިލިއަން ރުފިޔާގެ އިންވެސްޓްމަންޓެއް ކުރެވިފައި ހުންނާނެ އެވެ.\nދެވަނަ ފިޔަވަހީގައި، 7،000 ފްލެޓްގެ ބިޔަ މަޝްރޫއެއް ޔާމީންގެ ސަރުކާރުން ފެށި އެވެ. އެއީ، ހަމަޖެހިގެން ދިރިއުޅެވޭނެ މާހައުލެއް ނޫން ކަމަށް އެއް ބަޔަކަށް ހީވިޔަސް ޔާމީންގެ ސަރުކާރުގެ އިސް ވެރިންނާއި އެ ސަރުކާރުގެ ސަޕޯޓަރުންނާއި ފްލެޓް ލިބުނުކަމުގެ ލިސްޓަށް ނަން އެރި އެންމެންނަށް އެއީ ރަންގަނޑެކެވެ. ބޯހިޔާވަހިކަމަށް ފެންބޮވައިގެންފައިވާ މީހުންނަށް އެ ވަރު ވެސް ފުދެ އެވެ. އެޗްޑީސީގެ އޭރުގެ އަމާޒަކީ އަލަށް ހިއްކި ސަރަހައްދުގައި 32،000-35،000 ހައުސިން ޔުނިޓް އެޅުމެވެ.\nނޮވެމްބަރު 17، 2017 ގައި ހުޅުމާލޭ ދެ ވަނަ ފިޔަވަހީގައި 80،000 މީހުންނަށް ފްލެޓް އެޅުމުގެ ބިޔަ މަޝްރޫއު އޭރުގެ ރައީސް ޔާމީންގެ ދެކަނބަލުން ފައްޓަވައި ދެއްވަނީ.---ފައިލް ފޮޓޯ: ހުސައިން ވަހީދު/މިހާރު\nޔާމީންގެ ސަރުކާރުގެ ދުވަސްވަރު އެޗްޑީސީން ބުނެފައިވާ ގޮތުން، ހުޅުމާލެ ދެވަނަ ފިޔަވަހީގެ ދަށުން ބޭނުން ކުރެވެން ހުރި ހުރިހާ ބިމެއްގައި، ފަސް އަހަރުގެ ތެރޭގައި މަސައްކަތް ފަށާނެ އެވެ. އެހެން އެގޮތަށް ވެއްޖެ ނަމަ، ކުރިއަށް އޮތް 10 އަހަރެއްހާ ދުވަހުގެ ތެރޭގައި އެއީ ބޮޑު ސިޓީއަކަށް ވާނެ އެވެ.\nހުޅުމާލޭގެ ދެވަނަ ފިޔަވަހި، ޔާމީންގެ ސަރުކާރުން ޕްލޭންކުރީ، ޔޮޓްމެރީނާ އަކާއި ޓޫރިޒަމް ޒޯނެއް ވެސް ވަކިން ތަރައްގީ ކުރުމާ އެކު އެވެ. އަދި ވިޔަފާރިތަކަށާއި ޒުވާނުންނަށް ޚާއްސަ ކޮށްގެން ގިނަ ކަންތައްތަކެއް ޕްލޭން ކުރި އެވެ.\nHulhumale akee Yameen ge city eh: MP Shiyam\nމާލެ އާއި ހުޅުމާލެއާ ދެމެދު ބްރިޖެއް އެޅުމަކީ މައުމޫންގެ ވެސް ތަސައްވުރެއް ކަން ތާރީޚުން ހެކިދެ އެވެ. މައުމޫން އެންމެ ފަހުން ވާދަކުރެއްވި ރިޔާސީ އިންތިޚާބުގެ ކެމްޕެއިންގައި އެ ތަސައްވުރު ގެންގުޅުއްވި އެވެ. އަމަލީ ސިފަ އޭރު ނައީ އިންތިޚާބު ކާމިޔާބު ނުވީމައޭ މިހާރު ބުނެވިދާނެ އެވެ.\nސިނަމާލެ ބްރިޖަކީ ޔާމީންގެ ވެރިކަމުގެ ފުރަތަމަ ދުވަސްކޮޅުން ފެށިގެން ހަގީގަތަކަށް ހަދަން ބޭނުންވި ކަމަކަށް ވެ، ވެރިކަމުގެ ފަސް އަހަރުގެ ތެރޭގައި އޭގެ ނަތީޖާ ވެސް ދެއްކި އެވެ. ގާތްގަނޑަކަށް 200 މިލިއަން ޑޮލަރު ޚަރަދު ކޮށްގެން ސިނަމާލެ ބްރިޖު އެޅި އެވެ. އޭގެ ތެރެއިން 116 މިލިއަން ޑޮލަރަކީ ޗައިނާ ސަރުކާރުގެ ހިލޭ އެހީ އެވެ. އަދި 72 މިލިއަން ޑޮލަރު ލޯނެއްގެ ގޮތުގައި ޗައިނާ އިން ދިން އިރު ދިވެހި ސަރުކާރުން 12 މިލިއަން ޑޮލަރު ހޭދަކުރި އެވެ.\nހުޅުމާލޭގެ މަޝްރޫއަކީ ފަހުގެ ތާރީޚުގައި ކުރި މަސައްކަތަކަށް ވުމުން އެއީ އޮޅުވާލެވޭނެ ކަމެއް ނޫނެވެ. ކްރެޑިޓް ލިބޭނެ ބޭފުޅުންނާއި ކްރެޑިޓް ދެވޭނެ ބޭފުޅުން، އެންމެންނަށް ވެސް އެނގެ އެވެ.\nއިތުރު ލިޔުންތައް ރައީސް މައުމޫން އަބްދުލްގައްޔޫމް ހުޅުމާލެ ތަރައްގީގެ މަޝްރޫއުތައް އިދިކޮޅު ފަރާތްތައް ޕީޕީއެމް ހުޅުމާލޭ ދެ ވަނަ ފިޔަވަހި ޔުމްނާ މައުމޫން، އާޓްސް، ކަލްޗަރު މިނިސްޓަރު މެމްބަރު އަހުމަދު ޝިޔާމް (ނައިފަރު)


(22 މެއި 2019 އާ ގުޅޭ)\nމެންދުރުގެ ކެއުން ޝިމާދު އާއި ޝަރަފް ހަމަޖެއްސީ ރެސްޓޯރެންޓަކުން ކާގޮތަށެވެ. އެތަން ހަމަޖެއްސީ ސަޢީދުގެވެސް އެދުމާއިއެކުއެވެ. އެމީހުން ތިބިތަނަށް ވަދެގެން އައި ސަޢީދު ފެނުމުން ޝިމާދު ހަނާއަޅާލިއެވެ. ސަޢީދުއަށް ޝިމާދުގެ ގާތުގައި އިން ޝަރަފް ފެނުމުން ހައިރާންވިއެވެ.\n"ޝަރަފްވެސް އެބައިނިން ދޯ.......ބައްޕަ ހީކުރީ ޝިމާދު ބައްދަލުކޮއްލަން ބޭނުންވީކަމަށް" ސަޢީދު ގޮނޑީގައި އިށީނދެ ހަމަޖެހިލަމުން ބުނެލިއެވެ.\n"ބައްޕާ، އަޅުގަނޑުމެން ދެކުދިންވެސް ދައްކަންމިއުޅެނީ ހަމައެއްވާހަކައެއް...." ޝިމާދު ޝަރަފްއަށް ބަލާލަމުން ބުނެލިއެވެ.\n"ބައްޕާ، މަންކޮ...........އަޅުގަނޑުމެން އެއްވެސް ކުއްޖަކު ގަބޫލެއްނޫން މަންކޮގެ ކައިވެންޏަށް މަޖޫބުރުކުރާކަށް، މަންކޮ ދެރަވެގެން އުޅޭތީ އަޅުގަނޑުމެންވެސް ވަރަށް ދެރަވޭ، ބޭނުމެއްނޫން މަންކޮއަށް ދެރަގޮތެއް މެދުވެރިވާކަށް...........އަޅުގަނޑުމެން ހުރިހާ ކުދިންނާ މުޅި އާއިލާ އާއިވެސް އެހެންނޫނީ މަންކޮ އާއި އޮތް ގުޅުން ކެނޑިދާނެ......." ޝަރަފްގެ ވާހަކަ ސަޢީދު މެދުކަނޑާލިއެވެ.\n"އެކަމަކު.........." ސައީދު އެއްޗެއް ބުނަން އުޅުނެވެ.\n"ބައްޕާ، މަންކޮ ކުޑަކުޑައިރުއްސުރެ އަހަރުމެންގެ ލޯމަތީގައެއްނޫންތަ ބޮޑުވީ، އަޅުގަނޑުމެން އެކަކަށްވުރެވެސް މަންކޮގެ ހިޔާލުތައް ތަނަވަސްވެފައި ތޫނުފިލި، މަންމަ އާއި ބައްޕަ ބޭނުންވިގޮތަށް، ކިޔަވައި މޮޅުކުއްޖަކަށްވި، ދުވަހަކުވެސް މަންމަ އާއި ބައްޕަގެ ބަސްނާހައެއްނޫޅޭ...........ވީއިރު.............ވީއިރު މަންކޮގެ މިނިންމުން ގޯސްވެދާނެކަމުގައި އަޅުގަނޑުމެން ހީކުރި ހީކުރުން ރަނގަޅުކަމަކަށް ނުފެނޭ...........އަޅުގަނޑުވެސް ޝަރަފްވެސް ބޭނުންވަނީ މަންކޮއަށް ފުރުޞަތެއްދޭން...........ދުނިޔޭގެ ކަންތައްތައް ދަސްވާނީ ދުނިޔެއާއި ކުރިމަތިލުމުން، އެއްގޮތަކަށްވެސް މަޖުބޫރު ކުރުން އެއީ ހައްލެއްނޫން..........މަންކޮ އާއިލާގެ އުފަލައްޓަކައި ކައިވެންޏަށް ގަބޫލުވެ އަދި ބުނިހާގޮތެއް ހަދައިގެން އުޅުނަސް، މަންކޮގެ މޫނުމަތިން އެއްވެސް އުފާވެރިކަމެއް ހިތްހަމަޖެހުމެއް ނުފެނޭ........ބައްޕާ ފްލީސް، މިކަމާ ވިސްނާލަދެއްވާ.........މަންކޮގެ މުޅި ލައިފް އަޅުގަނޑުމެންނަށް މިހަލާކުކޮއްލެވެނީ........" ޝިމާދު އާދޭހުގެ ރާގެއްގައި ވާހަކަދެއްކިއެވެ.\nސަޢީދުއަށް ބުނާނެއެއްޗެއް ނޭގުނެވެ. އެކަމަކު ދެފިރިހެންދަރިންގެ ވާހަކަ އަޑުއެހިއެވެ. ލޯބިވާ އަންހެން ދަރިފުޅުގެ މުޅި ދިރިއުޅުން ހަލާކުގެ ތެރެއަށްވެއްޓިދާނެކަމުގެ ބިރު އޭނައަށް ހީވެފައިވީ މިއަދަކު ނޫނެވެ. ދާއިން އެންމެ ފުރަތަމަ މަންހާގެ ކައިވެންޏަށް އެދި އައި ރެއިންފެށިގެންވެސް އޭނަ ވިސްނަނީއެވެ. މަންހާއަށް ރަނގަޅުވާނެ ގޮތަކަށް ނިންމުމަށެވެ. އެހެންނަމަވެސް އެއްޗެއް ނުބުނެ ހުރުމުގެ ސަބަބުން އޭނަ އެންމެ ދެކެން ބޭނުންނުވާ ދުވަސް އަތުވެދާނެތީ ކަންބޮޑުވެފައިވެއެވެ. ޝިމާދު އާއި ޝަރަފްގެ ވާހަކަތަކުންވެސް އޭނައަށް ހިތްވަރެއްލިބިއްޖެއެވެ. އެކުދިންވެސް އޭނަފަދައިން ބޭނުންވަނީ މަންހާގެ އުފާވެރިކަމެވެ.\n"ބައްޕަ މަންހާ އާއި ދޭތެރޭ ނުވިސްނަނީކީ ނޫނޭ، ދާއިންގެ ރިވެތި އަޙްލާގު ދެނެގަންނާކަށް އަހަރެން އިތުރުއެހީއެއް ބޭނުމެއްނުވޭ........ބައެއް ފަހަރު ހިތަށް އަރާ.............ދާއިންއަކީ މީހެއްގެ ފިރިއެއްކަމަކު، މަންހާ އުފަލުގަ ބަހައްޓާނެއޭ..........ބައްޕަވެސް ބޭނުން މަންހާ ހިނިއައިސް ހިތްހަމަޖެހިލާފައި ހުންނަތަން ދެކެން، މަންހާގެ އެއްވެސް ނިންމުމެއް މިހާތަނަށް ގޯސްވެފައެއް ނެތް...............އެކަމަކު............މޫސައަކީ ބައްޕަގެ އެންމެ ގާތް އެކުވެރިޔާ، އެއާއިލާއަށް ބައްޕަ ދޭނީ ކޮންޖަވާބެއް؟ ވިޝާލް ހިތަށް އަރާނީ ކީކޭ...........އެވެސް އަޖައިބެއްފަދަ ކުއްޖެއް، މިކަމުގަ އެހުންނަނީ ހަމަބަހެއްވެސް ބުނެނުލާ.........ވިޝާލް އާއި މަންހާގެ ގުޅުމެއްވާކަމުގައި ބައްޕައަށްވެސް ހީކުރެވުނު.........." ސަޢީދު އިސްޖަހާލައިގެން އިނދެ ވާހަކަދެއްކިއެވެ.\n"ވިޝާލްއަށް އެކައިވެނި ކުރުމަށް ވިސްނާދީ އޭނަގެ ދޫބަންދުކުރީ އަޅުގަނޑު، އެކަމަކު އޭނައަކީ އަމިއްލަ އެދުމުން ފުރިގެންވީ މީހެއްނޫން، އޭނަ ބޭނުންވީ މަންކޮގެ ހިތްހަމަޖެހުން.........ރޭގަ ވީޝާލް އަޅުގަނޑާއި ދޮންބެ ގާތުބުނެފި އޭނަ މަންކޮ އާއި ކައިވެންޏެއް ނުކުރާނަންކަމަށް، އެގޮތަށް މަޖޫބުރުކޮއްގެން ކައިވެނި ކުރުވަންބޭނުންވާނަމަ އެހެން މީހަކު ހޯދުމަށްވެސް ބުނި.............ވިޝާލްގެ އާއިލާގާތު ހުރިހާ ވާހަކައެއް ކިޔާދޭނަން ކަމުގައިވެސް ބުނި.........ބައްޕާ، މަންކޮގެ ހިތްހަމަޖެހުމަކީ ދާއިން، އެކައިވެންޏަށް ހުއްދަދެއްވާ............އަޅުގަނޑުމެންނަކަށް މަންމަ އާއި ވާހަކަދައްކާކަށް ނުކެރޭނެ.........." ޝަރަފް ބުނެލިއެވެ.\n"ބައްޕަ ތިކަމާ ވިސްނާނަން.......މަންމަ އާއިވެސް ވާހަކަދައްކާނަން..........." ސައީދު ގޮތެއްނިންމާނަންކަމުގެ ޔަގީންކަންދެމުން ދެދަރިންނަށް ބަލާލިއެވެ.\nމަންހާ އޭނަގެ އަލަމާރީގެ ވަތްގަނޑެއް ހުޅުވާލުމާއިއެކު ކަޅުކުލައިގެ ލެދަރުކަވަރެއްލާފައިވާ ފޮތެއް ނެގިއެވެ. އަދި އޭގައި ނޯޓުކޮއްފައިވާ އެއްޗެއް ބަލާލުމަށްފަހު ދާއިން އާއި ވާހަކަދައްކާ ފޯނުން ނަންބަރަކަށް ގުޅާލިއެވެ. ކޮޓަރީގެ ދޮރު ތަޅުލައިގެން ކާޕެޓުމަތީ ދެފައިވައްކޮއްލައިގެން އިށީނދެ އިންމަންހާ ފޯނުކުރަމުންދިޔައީ އޭނަ ބަލަންއިން ފޮތުގައި ނޯޓު ކުރެވިފައިވާ ނަންބަރުތަކަކަށެވެ. ދެތިންފަހަރު އެއްނަންބަރަކަށް ގުޅާލުމުން ފޯނެއްނުނަގައެވެ. އަނެއްކާވެސް އެހެންނަންބަރަކަށް ގުޅާލިއެވެ.\n"ހެލޯ......ތީކާކު........" މަންހާއަށް އެއްޗެއް ބުނެވުމުގެ ކުރިން ފޯނުގެ އަނެއްކޮޅުން ވާހަކަދެއްކިއަޑުއިވިގެންދިޔައެވެ.\n"އެލީ............." މަންހާއަށް އަލީޝާގެ އަޑުކަންފަތުގައި ޖެހުމާއިއެކު ރޮވިއްޖެއެވެ.\n"މަންހާ.....އޭ މަން...............ރޮނީތަ...........އަނެއްކާ ކިހިނެއް ހަދައިގެން ތިއުޅެނީ........އަހަރެންގެ އެންމެ ފަހުދަތުރު ނިންމާފަ އައިސްވެސް މަންއަށް ގުޅިން، ފޯނު ނިއްވާލަފޭ ބުނަނީ، ނަންބަރު ބަދަލު ކުރީތަ؟ މާނީވެސް އުޅުނު މަންގެ ހަބަރެއް ނުވެގެން..............މަން..............އަޅެ ކީއްވެތަ ތިރޮނީ................ޕްލީޒް ބުނެބަލަ..............އަހަރެން ތިގެއަށް ދަންތަ؟" އަލީޝާގެ އަޑުގައިވަނީ ކަންބޮޑުވުމެވެ.\n"ހޫމް.............އެލީ.............." މަންހާއަށް ވާހަކަދައްކަން އުނދަގޫވިއެވެ. އޭނަގެ ރަޙުމަތްތެރިންގެ މަތިން އޭނަ ހަނދާނެއްނުނެތެއެވެ. އެމީހުން މިކަމުގެ ތެރެއަށް ނުވެއްދުމަށް މަންހާ ނިންމީވެސް އަމިއްލައަށެވެ. އެކަމަކު ދާއިން ގެއްލި އޭނަގެ ރަޙުމަތްތެރިންވެސް ގެއްލިޖެނަމަ މިބޮޑު ދުނިޔޭގައި އޭނަ މުޅިން އެކަނިވީއެވެ.\n"ކޮންކަހަލަ ވާހަކައެއްތަ ތިދައްކަނީ ދަރިފުޅު؟" މޫސަ އާއިއެކު ގޭގެ ޓެރެސްގައި ކޮފީތައްޓެއް ބޯން އިން ވިޝާލްއަށް މޫސަ ބުނެލިއެވެ. ހަވީރުގެ ހިޔާ އެޅިފައިވުމާއިއެކު މޫސަ ބޭނުންވީ ޓެރެސްގައި އިނދެ ސައިބޯލުމަށެވެ. އެހެންނަމަވެސް އެންމެ ފަހުވަގުތު ހިޔާލުބަދަލުވީ ހަމައެކަނި ކޮފީތައްޓެއް ބޯލުމަށެވެ.\n"ބޮޑުބައްޕަ އަބަދުވެސް އަޅުގަނޑަށް އިތުބާރުކުރައްވަމެއްނޫންތޯ، އަޅުގަނޑު މިބުނީ ސާފުތެދު، އާއިލާއަށް އޮޅުވާލާކަށް ބޭނުމެއްނޫން..........." ވިޝާލް ދެރަވެފައި އިނދެ ބުނެލިއެވެ.\n"އެއީ ތެދެއް ބައްޕާ............ވިޝާލް ކޮއްކޮ އެބުނަނީ ހަމަ އެކަން އޮތްގޮތަށް، މަންކޮ އާއި ވިޝާލް ކޮއްކޮ އާއިމެދު އެއްވެސް ގުޅުމެއްނުވޭ..........މީމަޖުބޫރުން ކުރެވޭ ކައިވެންޏެއް، މަންކޮއަށް ވަސިންތަމެން މަޖުބޫރުކުރަނީ ވިޝާލް ކޮއްކޮ އާއި ކައިވެނި ކުރަން..........." މޫސަމެންގެ ކައިރިއަށް އައިސްހުއްޓުނު ޖެނީ ވިޝާލްގެ ވާހަކަތަކައް ހެކިވިއެވެ.\n"އެއީ ކީއްވެ، މަންހާ ފެނިފަވެސް ބޮޑުބައްޕައަށް ހީވިއޭ އެކުއްޖާ މިކައިވެންޏާއިމެދު ހިތްހަމަނުޖެހޭހެން، އަނެއްކާ ސަޢީދުގެ މޫނުމަތިން ފެންނަމުންދިޔަ ހާސްކަން ވަރަށް ރަނގަޅަށް ފެނުނު...........ކީއްވެތަ މަޖުބޫރު ކުރުވަންޖެހުނީ" މޫސައިނީ މިވަނީ ކިހިނެއްކަން އަދި ނޭގިފައެވެ.\n"އަޅުގަނޑު މަންހާދެކެ ލޯބިވޭ، އެކަމަކު މަންހާ ބޭނުންވަނީ އެހެންމީހަކާއި ގުޅެން، އޭނަ މަންހާގެ ކައިވެންޏަށް އެދިގެން އައުމުން މަންހާގެ އާއިލާ އެކަން މަނާކުރީ، އެއީ މީހަކާއި އިނދެގެން އުޅޭމީހަކަށްވީމަ........ޝަރަފް އަޅުގަނޑު ގާތުން އެދުނީ އޭނަގެ ކޮއްކޮ އާއި ކައިވެނި ކޮއްދިނުމަށް..........ކުޑަ ވަގުތުކޮޅަކަށްވިޔަސް އަޅުގަނޑު ހިތަށް އެރީ މަންހާގެ ހިތާމަތައް ފިލާވަރަށް ލޯބިދެވިދާނެއޭ..................ބޮޑުބައްޕާ، އަޅުގަނޑުގެ ސަބަބުން މަންހާއަށް އިތުރު ހިތްދަތިކަމެއް ލިބިއްޖެ...........އަޅުގަނޑު ބޭނުންވަނީ މަންހާގެ ހިތްހަމަޖެހުން، އަޅުގަނޑަށް އެއެއް ނުދެވޭނެ، އަޅުގަނޑު ބޭނުންވަނީ މިކައިވެނި ކުރެވުމުގެ ކުރިން ރޫޅާލަން..............." ވިޝާލްގެ މޫނުމަތީގައިވި ހިތްދަތިކަން މޫސައަށް ދެނެގަތުމަށް އުނދަގުލެއްނުވިއެވެ.\n"ދަރިފުޅު ބޭނުންވަނީ އެގޮތްތައް..............ޔަގީންތައް އެމީހަކާއިއެކު މަންހާގެ ދިރިއުޅުން ހަމަޖެހޭ ދިރިއުޅުމަކަށްވާނެކަން..............ބައެއްފަހަރު އަންހެން ކުދިން ވަރަށް ޅަވާނެ، ރަނގަޅުގޮތް ފަހުންވެސް ވިސްނޭތަން އާދޭ....." މޫސަގެ މޫނުމަތީގައިވަނީ ކީކޭކަމެއް ވިޝާލް އާއި ޖެނީއަށްވެސް ނޭގުނެވެ.\n"ބޮޑުބައްޕާ......އަޅުގަނޑު ވަރަށް އުއްމީދާއިއެކު މިވާހަކަ މިދެއްކީ، އަޅުގަނޑު އެއްގޮތަކަށްވެސް ބޭނުމެއްނޫން މަންހާ އާއި ގުޅޭކަށް.......ބޮޑުބައްޕަގެ ނިންމެވުމަކީ ހަމަ ތިއީތަ؟" ކަންބޮޑުވެފައިހުރި ވިޝާލް ބުނެލިއަޑުއިވުނެވެ.\n"ބައްޕާ، ޕްލީސް........ތިގޮތަށް ނިންމަވާނުލައްވާ" މިހެންބުނެލަމުން ޖެނީ ކުރިއަށްވުރެވެސް ބޮޑަށް އާދޭސްކުރާފަދަ ނަޒަރަކުން މޫސައަށް ބަލާލިއެވެ.\n"ބައްޕަ އަދި ނުނިންމަމޭ ވަކި ގޮތަކަށް، އެހެންނޫނަސް މިބައްޕަގެ ތިދެކުދިންނާއި ހިލާފަށް ފިޔަވަޅެއް ނާޅާނެކަން އެނގެންވާނެ އެއްނު، ދަރިފުޅު ވިޝާލް ބޭނުންވާ ގޮތަކަށް ބޮޑުބައްޕަ ކަންތައްކުރާނީ........ހަގީގަތުގަ މިހާދުވަހު ބޮޑަބައްޕަ މިއައީ ދަރިފުޅާ މަންހާގެ ކައިވެނީގެ ހުވަފެންދެކެމުން، ދަރިފުޅު މަންހާ އާއި ގަޔާވާކަންވެސް ބައްޕައަށް އެނގޭ، އެހެންވެ އަމިއްލަ އެދުން އިސްކުރަން ބޭނުންވަނީ........ހަމަ ޔަގީންތަ ތިޔަ ނިންމުމާއި ދޭތެރޭ ދަރިފުޅު އުފާވާނެކަން؟" މޫސަގެ ހުރިހާ ސަމާލުކަމެއް ވިޝާލްއަށް ދެމުން އަހާލިއެވެ.\n"ބޮޑުބައްޕާ، އަޅުގަނޑު މަންހާ ބޭނުންނުވާތީ ނިންމާ ނިންމުމެއްނޫން މީ، އެކަމަކު އޭނަގެ އިޙްސާސްތަކަށް ގަދަރުކުރުމުގެ ގޮތުން، އަހަރުމެން ދެމީހުންގެ މެދުގައި އޮތް ކުޑަކުޑަ ގުޅުންވެސް ކެނޑިގެން ހިނގައިދާނެކަމުގެ ބިރާއެކު، މަންހާގެ ކަންތައްތައް އަޅުގަނޑަށް އެނގޭތީވެ......" ވިޝާލް ބުނެލިއެވެ.\n"ދަރިފުޅަށްޓަކައި ބޮޑަބައްޕަ ސަޢީދު އާއި ވާހަކަދައްކާނަން، މިކައިވެނި ކުރެވެންނެތްވާހަކަ ބުނާނަން.......އެކަމަކު މަންމައަށް މިހަބަރު ދޭނަގޮތެއް ނުވިސްނެނީ، އެކަމާ ދަރިފުޅުމެން ވިސްނަން ހަދާނެކަމެއްނެތް، މަންމަ އާއިވެސް ބައްޕަ ވާހަކަދައްކާނަން........" މޫސަ ވިޝާލް އާއި ޖެނީއަށް ހިނިތުންވެލަމުން ބުނެލިއެވެ.\n"ވީހާވެސް އަވަހަކަށް މިކަން މަންހާގެ އާއިލާއަށް އެނގެން އަޅުގަނޑު ބޭނުން" ކެތްތެރިކަން ކުޑަގޮތަކަށް ވިޝާލް ބުނެލިއެވެ.\n"މިރޭ ތިވާހަކަ ސަޢީދު އާއި ހަމައަށް ގެންދާނަމޭ، އެނިމުނީނު" މޫސަ ހިފަހައްޓައިގެން އިން ހުސްޖޯޑު ޖެނީއަށް ދިއްކޮއްލަމުން ބުނެލިއެވެ. އަދި ތެދުވެ ޓެރެސްއިން ފައިބަން ހިނގައިގަތެވެ.\n"އަހަރެން ވަރަށް އުފާވެސް ވެއްޖެ އަނެއްކޮޅުން ވަރަށް ދެރަވެސްވެއްޖެ........ވިޝާލް ތިފަދަ ނިންމުމެއްނިންމީތީ އުފާކުރީ، ދެރަވީ ވިޝާލްގެ އަތުން މަންހާ ބީވެގެން ދާނެކަން އެނގޭތީ.........ވިޝާލްގެ ތިހިތްވަރަށް ތުއްތަ ސާބަސްދޭހާވޭ........މާދަން ވާނެގޮތެއް އެކަކަށްވެސް ނޭގޭނެ، ނަސީބު އައިސް ވިޝާލްގެ އަތުގައި ހިފާނީ ކޮންއިރަކުކަމެއް ނޭގޭނެ، ހިތްވަރު ދޫނުކުރާތި، ވިޝާލްގެ ހަޔާތަށް އެފަދަ ހާއްޞަ ކުއްޖަކު އައުން ތުއްތަ އެދެނީ" ޖެނީގެ ހިތަށްވެސް އަސަރުކޮއްފައިވެއެވެ.\nއަލީޝާ އާއި އަމާނީ ސަލާމްގޮވާލިއަޑަށް ސިޓިންރޫމުގައި ތިބި ވަސީމާ އާއި ޖޫން ބަލާލިއެވެ. ޖޫންއަށް އެއީ ކޮންކުދިބައެއްކަން ނޭގުނު ކަމުގައި ވިޔަސް ވަސީމާއަށް އެކުދިންފެންނަންވާއިރަށް އެއީ ކޮންބައެއްކަން އެނގުނެވެ.\n"މަންކޮ މަންމާ......ކިހިނެތްތޯ، މަންކޮ އާއި ބައްދަލުކޮއްލަން މިއައީ" އަލީޝާ އިސްވެ ވާހަކަދެއްކިއެވެ. ވަސީމާގެ މޫނުމަތިން ހިތްހަމަނުޖެހުމުގެ އަސަރު ފާޅުވެގެންދިޔައެވެ. އެކަން އަލީޝާ އާއި އަމާނީގެ އިތުރުން ވަސީމާގެ ފަހަތުގައި ކަހަލަގޮތަކަށް ހުރި ޖޫންއަށްވެސް ފެނިގެންދިޔައެވެ.\n"މަންހާ ނިދާފަ އޮތީ......." ވަސީމާ ޖެހިލުމެއްނެތި ބުނެލިއެވެ. ޖޫން ހައިރާންވިއެވެ. އޭނައަށް ދޮރުމަތީތިބި ދެކުދިންނަކީ މަންހާގެ އެކުވެރިންކަން ނަގައިގަނެވުނެވެ.\n"މަންމާ..........އެއީ މަންކޮގެ ރަޙުމަތްތެރިކުދިންނެއްނު، އެކުދިންވައްދަން ވާނެއެއްނު" ޖޫން ސިއްރުސިއްރުން ވަސީމާގެ ކަންފަތްކައިރީ ބުނެލިއެވެ. ވަސީމާ އެއްގޮތަކަށްވެސް އަލީޝާމެން ވައްދާކަށް ހިތްހަމައެއްނުޖެހުނެވެ. އެހެންނަމަވެސް ޖޫންއަށް އެގޮތް ކަމުނުދިއުމާއިއެކު ވަސީމާގެ ކުރިއަށް ޖެހިލަމުން އަލީޝާމެންނަށް އެތެރެއަށް ވަނުމަށް އެދުނެވެ.\n"މަންކޮ މިހާރު ހޭލާވެސް އުޅެދާނެ.........ބަލާލާފަ އަންނާނަން އެނގޭ" ޖޫން ހިނިތުންވެލަމުން ބުނެލިއެވެ.\n"އަޅުގަނޑުމެން މަންހާގެ ގާތަށް ދިޔަޔަސް އެންމެ ރަނގަޅުތޯ" އަލީޝާ ޖޫންގެ ގާތުން އެދުނެވެ. އެއާއިއެކު ޖޫން އަތުން ސިޑިއާއި ދިމާލަށް އިޝާރާތްކޮއްލަމުން ބޯޖަހާލީ އެންމެ ރަނގަޅުކަމުގައި ބުނުމަށެވެ.\n"އެމީހުން މިގެއަށް ނުވައްދަންވެގެންނޭ އަހަރެން މިހިރީ...." ސިޑިން އަރައިގެން ދިޔަ އަލީޝާ އާއި އަމާނީ ލޮލަށް ގެއްލެމާއިއެކު ވަސީމާ ޖޫން އާއި ކުރިމަތިލަމުން ބުނެލިއެވެ.\n"މަންމާ، އެއީ މަންކޮގެ ރަޙުމަތްތެރިންނޭ، އެކުވެރިންނާއި ވާހަކަ ދައްކާލާ ހަދާލަނިކޮށްވެސް މަންކޮގެ ހިތްހަމަޖެހިދާނެ............މަންމަ ތިއުޅުއްވަނީ މަންކޮ މިގޭގެ ހަތަރުފާރުތެރޭ ހައްޔަރުކޮއްގެން ގެންގުޅެންތަ، ކުރިން އަޅުގަނޑު ނުދެކެން މަންމަގެ މިސިފައެއް" ޖޫން ސިއްރުން ވާހަކަދެއްކިއެވެ.\n"އެ މަންހާ އަކާހެދިއޭ މަށަށް މިހެން ވާންޖެހުނީ، ރައްޓެހިވާކަށްވެސް ވަކި މީހެއް ނޯވޭ ވިއްޔަ، އެކަމެއް ކުރުމުގެ ކުރިން އޭނައަށް އެނގެން ޖެހޭނެއެއްނު އަހަރުމެން ގަބޫލެއްނުވާނެކަން، އެކުދިންނަށްވެސް ޔަގީން މިކަމެއް އެނގޭނެކަން، އެމީހުންވެސް އެއައީ ޚަބަރު ހިފައިގެން ނޫނީ ޚަބަރު އޮޅުން ފިލުވަންވެގެން............އެހެންވެ އެމީހުން މިގެއަށް ވައްދަން އަހަރެން ބޭނުންނުވީ.........ޖޫންވެސް މިކަމަށް ފާޑު ނުކިޔާ............އެފިރިހެންމީހާ މަންހާގެ ސިކުނޑި ކާލާފަ އެބަހުއްޓޭ ވަރަކަށް........" މިހެން ބުނެލަމުން ވަސީމާ ދަތްކުނޑިވިކާލިއެވެ.\n"ދެން ހެޔޮ މަންމާ، ތިއުމުރަށް ދިޔައީމަ ތިހާ ރުޅިގަދަވާކަށް ނުވާނެ.............އަޅުގަނޑުވެސް ނެތިން އެކަމާ އިތުރު ވާހަކައެއް ދައްކާކަށް........." މިހެން ބުނެލުމަށްފަހު ޖޫން ދެފަރާތަށް ބޯހޫރުވާލަމުން ސޯފާގައި އިށީނެވެ.\nސޯފާގައި އޮށޯވެލައިގެން އޮތް ދާއިންގެ ދެލޯވަނީ މަރާލެވިފައެވެ. އެހެން ދުވަސް ދުވަހާއި ހިލާފަށް އޭނަ މިއަދު ތަންކޮޅެއް ކުރިން ގެއަށް އައިދުވަހެކެވެ. ސަބަބަކާއި ނުލައެއްނޫނެވެ. އޮފީހަށް ހިނގައްޖެނަމަ، ހާއްޞަކޮށް އޭނަގެ ކެބިންއަށް ވަނުމުން އިޙްސާސް ކުރެވެނީ ފަޅުކަމެވެ. ހުސްކަމެވެ. އޭނައަށް މިފަދަ އިޙްސާސްތައް ކުރެވެންވީ ސަބަބެއް ނޭގެއެވެ. ބޭނުންނުވިއެއްކަމަކު އެފަރާތަކާއިމެދު ވިސްނޭލެއް މަދެއްނޫނެވެ. ދާއިން ކުއްލިއަކަށް ލޯހުޅުވާލީ އޭނަގެ މޫނުގައި މީހަކު ބޮސްދިނުމުންނެވެ. އޭނަގެ މޫނާއި ދާދި ގާތުގައި ލާނޭވާވެސް އިޙްސާސްކުރެވޭހާ ކައިރިން ޒާރާގެ މޫނުފެނުމުން ސިހުމެއްލިބުނެއްކަމަކު އެމޫނުގައި ދެއަތުން ހިފާލީ ލޯތްބާއިއެކުއެވެ. ޒާރާގެ ހިނިތުންވެފައިވާ ރީތި ދެތުންފަތުގައި ލޯބިކޮއްލުމަށް ވަގުތުން ހިތްއެދުނެވެ. ދާއިން އެފަދައިން ކަންތައްކުރުމަށް އުޅުނު ހިނދު ޒާރާ ތެޅިގަނެފައި ދާއިން އާއި ދުރަށް ޖެހިލައިފިއެވެ. އަދި ވަގުތާ ހާލަތާ ނުގުޅޭފަދަ ހަމަނުޖެހޭ ވާހަކަތަކެއް ދައްކަންފެށިއެވެ. ދާއިންއަށް ސޯފާގެ އަތްގަނޑުގައި މަޑުންނަމަވެސް ބޮލުގެފުއްކިބަ ދެތިންފަހަރަށް ޖައްސާލެވުމާއިއެކު އެދެލޯ މަރާލާފައި ހުޅުވާލިއެވެ. އަދި ޒާރާގެ ވާހަކަތަކަށް ސަމާލުކަން ދެމުން އޭނަ އާއި ވާހަކަދައްކަން ފެށިއެވެ.\n"މަން.........." އެނދު ކައިރީ ކާޕެޓުމަތީގައި އިށީނދެލައިގެން އިން މަންހާ އަލީޝާއަށް ފެނުމާއިއެކު ގޮވާލިއެވެ. ފަސްއެނބުރި ދޮރާދިމާލަށް ބަލާލި މަންހާއަށް ދޮރުމަތީތިބި ބައެއްފެނުމާއިއެކު ތެދުވެގެން ދުއްވައިގަނެވުނު ގޮތްވެސް ނޭގެއެވެ. އަލީޝާއަށްވެސް އެނގުންވީ މަންހާ އައިސް އޭނަގެ ގައިގާ އޮޅުލައިގަނެ ގިސްލަ ގިސްލާފައި ރޯންފެށުމުންނެވެ. އަމާނީ އާއި އަލީޝާ މަންހާ ގޮވައިގެން ކޮޓަރިތެރެއަށް ވަންނަމުން ކޮޓަރީގެ ދޮރު ކައިރިކޮއްލިއެވެ. އަދި މަންހާގެ އެނދުގައި އޭނަ އާއިއެކު އެދެމީހުން އިށީނެވެ. އަމާނީ މަންހާގެ ގައިގާ ފިރުމަމުން ނުރޮއެ ހުއްޓާލުމަށް އެދުނެވެ. އަލީޝާ ވެގެންއުޅޭގޮތެއް އޮޅުންފިލުމަށް ކެތްތެރިކަންކުޑަވެ ސުވާލުކުރަންފެށިއެވެ. މަންހާ އޭނަގެ ކަރުނުން ފުރިގެންވި ދެލޯ ފޮހެލަމުން ހުރިހާ ވާހަކައެއް ކިޔާދޭންފެށިއެވެ. އަލީޝާ އާއި އަމާނީ އިނީ މަންހާ ދައްކަމުންދިޔަ ވާހަކަތައް ގަބޫލުކުރަން ދަތިވެފައެވެ. ދާއިން އާއި މަންހާގެ ގުޅުން އެހިސާބަށް ގޮސްދާނެކަމަށް ހުދު އެމީހުންނަށްވެސް ގަބޫލު ކުރެވިފައިނެތީއެވެ.


Dhuvahaku nuvaa varah dharaniverivejje: Karanveer Bohra\nކަރަންވީރް ކަންގަނާގެ "ލޮކް އަޕް" ގައި\nވަރަށް ގިނަ ޓީވީ ސިލްސިލާތަކުގައި ލީޑް ރޯލު ކުޅެފައިވާ އެކްޓަރު ކަރަންވީރް ބޮހްރާ ވަރަށް ބޮޑަށް ދަރަނިވެރި ވެފައިވާ ކަމަށް ބުނެފި އެވެ. ކަންގަނާ ރަނާވަތުގެ ރިއަލިޓީ ޝޯ "ލޮކް އަޕް" ގައި ބައިވެރިވެ އެ ޝޯއަށް ޚާއްސަކޮށް ހަދާފައިވާ ޖަލުގައި ގައިދީއެއްގެ ގޮތުގައި މިވަގުތު އުޅެމުންދާ ކަރަން ބުނީ ފާއިތުވީ ހަތް އަހަރު ދުވަހުއްސުރެ އޭނާއަށް ރަނގަޅު ރޯލެއް ކުޅެން ނުލިބި އަތްމަތި ދަތިވަމުން ގޮސް ދަރަނިވެރިވީ ކަމަށެވެ. އަދި މި ދުވަސްތަކުގެ ތެރޭގައި މީހުން ހީކުރާ ގޮތަށް އޭނާގެ އެކްޓިން ކެރިއަރު ނުދާ ކަމަށް ވެސް ކަރަން ބުންޏެވެ.\nޝޯގެ އެހެން ބައެއް ބައިވެރިން ކަމަށްވާ ސާރާ ޚާން އާއި ސައިޝާ ޝިންޑޭ އަދި ގީތާ ޕޯގަޓް އާއެކު މި ވާހަކަތައް ހިއްސާ ކުރަމުން ކަރަންވީރް ބުނި ގޮތުގައި އޭނާ ދަރަންޏަށް ފައިސާ ނަގާފައިވާ ބައެއް މީހުން މިހާރު އޭނާއާ ދެކޮޅަށް ކޯޓަށް މައްސަލަތައް ހުށަހަޅައިގެން އުޅޭ ކަމަށެވެ. އެގޮތުން 3-4 މީހަކު އޭނާ އަތުން ފައިސާ އަނބުރާ ހޯދަން ދައުވާ ކުރަމުންދާ ކަމަށް ވެސް ކަރަންވީރް ބުންޏެވެ.\nއޭނާ ބުނި ގޮތުގައި ފާއިތުވީ އެތައް އަހަރަކުއްސުރެ އޭނާ ކުރި ހުރިހާ މަސައްކަތެއްގެ ފައިސާ ދޭން ޖެހުނީ ދަރަންޏަށް ފައިސާ ނަގާފައިވާ މީހުންގެ ދަރަނި އަދާކުރާށެވެ.\n"އަހަރެންގެ އާއިލާއާ މެދު އަހަރެން ވަރަށް ދެރަވޭ. އަހަރެންގެ އަންހެނުން ޓީޖޭ އާއި ދަރިން އަދި މައިންބަފައިން ނެތްނަމަ އަހަރެންނަށް މިހާރު ވާނެ ގޮތެއް ބުނެދޭން ވެސް ނޭނގޭ. އެހާ ބޮޑަށް އަހަރެން މި ވަނީ ދަރާ ވިކިފައި،" ކަރަންވީރް ބުންޏެވެ.\nއެކްތާ ކަޕޫރު ޕްރޮޑިއުސްކޮށްފައިވާ "ލޮކް އަޕް" އަކީ އޯޓީޓީ ޕްލެޓްފޯމެއްގައި ދައްކާ ރިއަލިޓީ ޝޯ އެކެވެ. މި ޝޯ ބޮޑަށް ވައްތަރީ ރިއަލިޓީ ޝޯ "ބިގް ބޮސް" އާއެވެ. "ބިގް ބޮސް"ގައި ގެއެއްގައި ބަޔަކު ބަންދުކޮށްގެން ގެންގުޅޭ ގޮތަށް މި ޝޯގައި ބަންދުކޮށްފައި ތިބެނީ ޖަލެއް ހެން ހަދާފައިވާ ތަނެއްގަ އެވެ.\nޝޯ ފެށުނުއިރު ގިނަ ބަޔަކު ހީކުރީ އެހާ ބޮޑު ތަރުހީބެއް ނުލިބޭނެ ކަމަށެވެ. ނަމަވެސް ހީކުރިވަރަށް ވުރެ ޝޯ މާކާމިޔާބެވެ. އަދި ގިނަ ރެކޯޑްތަކެއް މިހާރު މި ޝޯ ދަނީ މުގުރަމުންނެވެ.\nކަރަންވީރް ކުޅެފައިވާ މަޝްހޫރު ސިލްސިލާތަކުގެ ތެރޭގައި "ކަސޯޓީ ޒިންދަގީ ކޭ" "ދިލް ސޭ ދީ ދުއާ: ސޯބާގްޔާވަތީ ބަވާ؟" "ޝަރާރަތު"، "ނާގިން 2" އަދި "ގަބޫލު ހޭ" ހިމެނެ އެވެ.\nކަންގަނާ އެކްތާ ކަޕޫރު\n"ލޮކް އަޕް" ކާމިޔާބުކުރީ މުނައްވަރު ފާރޫގީ\nއެކްތާގެ "ލޮކް އަޕް"ގެ ހޯސްޓަކަށް ކަންގަނާ\nކަންގަނާގެ ފިލްމު ފްލޮޕްވުމުން ދިމާކޮށްލައިފި


Bengaluru athun balive TC kataifi | Mihaaru\nޓީސީ އާއި ބެންގަލޫރު ކުޅުނު މެޗުގެ ތެރެއިން.-- ފޮޓޯ: ބެންގަލޫރު\n20 ފެބުރުއަރީ 2018 - 21:42 16 comments\nއޭއެފްސީ ކަޕުގެ ޕްލޭއޮފުގެ ދެ ވަނަ ލެގުގައި މިރޭ އިންޑިއާގެ ގަދަބާރު ބެންގަލޫރު އެފްސީ އަތުން އަތުން 5-0 އިން ބަލިވެ ގްރޫޕް ސްޓޭޖުން ފުރުސަތު ނުލިބި ރާއްޖޭގެ ޓީސީ ސްޕޯޓްސް ކްލަބް ކަޓައިފި އެވެ.\nމިދިޔަ ހަފްތާގައި މާލޭގައި ކުޅުނު މެޗުން ބެންގަލޫރު އަތުން ޓީސީ ބަލިވީ 3-2 އިންނެވެ. އެހެން ކަމުން މިރޭގެ މެޗަށް ނުކުތްއިރު ވެސް ޓީސީ އަށް ގްރޫޕް ސްޓޭޖުގެ ޖާގައެއް ލިބެން އޮތީ ދެ ލަނޑުގެ ތަފާތުން ކުރިހޯދައިގެންނެވެ. އެހެން ނޫނީ ޓީސީ އަށް ފުރުސަތު ލިބެން އޮތީ 3-2 އަށް ވުރެން ބޮޑު ސްކޯ އަކުން އެއް ލަނޑުގެ ތަފާތުން މޮޅުވެގެންނެވެ.\nމިރޭގެ ނަތީޖާ އަށް ފަހު ބެންގަލޫރަށް ގްރޫޕް ސްޓޭޖުގެ ޖާގައެއް ލިބުނީ 8-2 ގެ އެގްރިގޭޓްގެ ނަތީޖާއަކުން ޓީސީގެ މައްޗަށް ކުރި ހޯދައިގެންނެވެ. އޭއެފްސީ ކަޕްގެ ދެކުނު އޭޝިއާ އަށް ހާއްސަ ގްރޫޕުގައި ބެންގަލޫރު ވާދަކުރަން ޖެހޭނީ ރާއްޖޭގެ ނިއު ރޭޑިއަންޓާއި އިންޑިއާގެ އައިޒޯލް އެފްސީ އަދި ބަންގްލަދޭޝްގެ ޑާކާ އަބަހާނީއާ އެވެ.\nމި މެޗަށް ބެންގަލޫރުން ނުކުތީ މާލޭގައި ނެރުނު ފުރަތަަމަ އެގާރަ އަށް މާ ބޮޑު ބަދަލެއް ނުގެނެސް އެވެ. އެހެން ނަމަވެސް އެ ޓީމުގެ ސީނިއާ ކުޅުންތެރިން ކަމަށްވާ ސުނިލް ޗެތުރީ އާއި ޑިމަސް ޑެލްގާޑޯ އަށް ވަނީ ބެންޗުން ފުރުސަތު ދީފަ އެވެ.\nމެޗު ފަށައިގެން ޓީސީން ކުރި އަށް ޖެހިގެން ރަނގަޅަށް ކުޅެމުން ދަނިކޮށް މައްސަަލަ ދިމާވީ ބެންގަލޫރަށް ލިބުނު ރަނގަޅު ފުރަތަމަ އެޓޭކުގައި ވެސް އެ ޓީމުން ލަނޑު ޖެހުމުންނެވެ. އެ ޓީމަށް ލީޑުނަަގައިދިނީ މެޗުގެ 12 ވަނަ މިނިޓްގައި ސްޕެއިނުގެ މިޑްފީލްޑަރު ޓޯނީ އެވެ. އޭރިއާ ބޭރުން ޓޯނީ ފޮނުވާލި ބޯޅަ އަމާޒުވީ ގޯލުގެ މަތީ ކަނަށެވެ.\nބެންގަލޫރުން ލީޑުނެގުމާ އެކު ޓީސީން ކުރިއަށް ޖެހިގެން ކުޅެން ފެށި އެވެ. އަދި ލަނޑު ޖަހާނެ ރަނގަޅު ފުރުސަތުތަކެއް ހޯދި އެވެ. އެގޮތުން އެންމެ ރަނގަޅު ދެ ފުރުސަތެއް ލިބުނީ އިޝާން އިބްރާހިމް (ސައްޓު) އާއި އިބްރާހިމް މަހުދީ (ފޭދޫ އިއްބެ) އަށެވެ. އޭރިއާ ތެރެއިން މުޅިން ހުސްކޮށް ހުރެ ސައްޓު ފޮނުވާލި ބޯޅަ ބެންގަލޫރުގެ ކީޕަރު ލަލްތުއަމާވިއާ ރަލްޓޭ ވަނީ މަތަކޮށްފަ އެވެ. އަދި ފޭދޫ އިއްބެ އަތުން ފުރުސަތު ގެއްލުނީ ބޯޅަ ފޮނުވާލުން ލަސްކޮށްލުމުންނެވެ.\nބެންގަލޫރާއި ޓީސީ ކުޅުނު މެޗުގެ ތެެރެއިން.-- ފޮޓޯ: ނިޝާން އަލީ/ މިހާރު\nޓީސީ އަށް ލިބުނު ފުރުސަތުތަކުގެ ބޭނުން ނުހިފުމުގެ ނަތީޖާ އަކަށްވީ ފުރަތަމަ ހާފް ނިމުމުގެ ކުރިން ބެންގަލޫރުން އިތުުރު ދެ ގޯލު ކާމިޔާބު ކުރުމެވެ. އެގޮތުން މެޗުގެ 35 ވަނަ މިނިޓްގައި އޭރުއާ ތެރެއިން ލިބުނު ބޯޅަ އަކުން އެ ޓީމުގެ ދެ ވަނަ ލަނޑު ޖެހީ ވެސް ޓޯނީ އެވެ. އޭގެ މިނިޓެއް ފަހުން ހާފްގެ މެދުތެރެއިން ފޮނުވާލި ބޯޅަ އަކުން ބެންގަލޫރުގެ ތިން ވަނަ ގޯލު ޖެހީ އޮސްޓްރޭލިއާގެ މިޑްފީލްޑަރު އެރިކް ޕާޓަލޫ އެވެ. އޭނާ ފޮނުވާލި ބޯޅަ ގޯލަށް ވަނީ ޓީސީގެ ކީޕަރު އިބްރާހިމް ނަދީމް ބޯމަތިން އޮއްސިގެން ގޮހެވެ.\nދެ ވަނަ ހާފް ފަށައިގެން ޓީސީން ކުރިއަށް ޖެހިގެން ކުޅެން ފެށި ވަގުތު އުފެއްދި އެޓޭކެއްގައި ޓޯނީ ވަނީ އޭނާގެ ހެޓްރިކް ފުރިހަަމަކޮށް ބެންގަލޫރަށް ހަތަރު ވަނަ ލަނޑެއް ކާމިޔާބު ކޮށްދީފަ އެވެ.\nޓީސީ އަށް މެޗުގައި ކުރިއަށްދާން ދިމާވި އެންމެ ބޮޑު ހުރަހަކީ މެޗުގެ 61 ވަނަ މިނިޓްގައި އެ ޓީމަށް ކުޅޭ މިސްރުގެ ޑިފެންޑަރު އަލާ ނާސިރު އަށް ދެ ވަނަ ރީނދޫ ކާޑާ އެކު ރަތް ކާޑެއް ދެއްކުމުންނެވެ.\nއެއް ކުޅުންތެރިއަކު މަދުކޮށް ކުޅެ ވެސް ޓީސީން ވަނީ ގިނަ އެޓޭކްތަކެއް އުފައްދައިފަ އެވެ. އެގޮތުން ކިރްގިސްތާންގެ ޑިފެންޑަރު އަނަޓޯލީ ވްލަޝިޗޭވް އާއި ފޭދޫ އިއްބެ ފޮނުވާލި ހަމަލާތަށް ބެންގަލޫރުގެ ޑިފެންޑަރުން ވަނީ ސަލާމަތްކޮށްފަ އެވެ.\nމެޗު ނިމެން އެއް މިނިޓެއް ވެފައި ވަނިކޮށް ބެންގަލޫރުގެ ފަހު ގޯލު ޖަހައިދިނީ އޭރިއާ ތެރެއިން ލިބުނު ބޯޅައަކުން ރާހޫލް ބޭކޭ އެެވެ.\nމިދިޔަ އަހަރު އޭއެފްސީ ކަޕްގެ ގްރޫޕް ސްޓޭޖުގައި ވާދަކުރީ މާޒިޔާ އެވެ. އެއީ ޕްލޭއޮފް ބުރުގައި ވާދަކުރި ރާއްޖޭގެ ވެލެންސިއާ ކެޓުމުންނެވެ. ވެލެންސިއާ ކެޓީ އިންޑިއާގެ މޯހަން ބަގާން އަތުންނެވެ.


Shameem vidhaalhuvanee "Mi ee nimumuge feshun" kamah\nޝަމީމް ވިދާޅުވަނީ "މިއީ ނިމުމުގެ ފެށުން" ކަމަށް\nޕީޖީ ހުސައިން ޝަމީމް: އަލީ ވަހީދުގެ މައްސަލައިގައި އަދިވެސް އަމަލު ކުރެވޭނެ ގޮތް ހުންނާނެ ކަމަށް ތަކުރާރުކޮށް ގެންދެވީ ވިދާޅުވަމުން -- ފޮޓޯ: އަވަސް\n"މިއީ ނިމުމުގެ ފެށުން" ކަމަށް ވިދާޅުވީ ޕްރޮސެކިއުޓަރު ޖެނެރަލް ހުސައިން ޝަމީމް މާނަ ފުން ޓްވީޓެއް ކުރައްވައިފި އެވެ.\nޝަމީމްގެ މާނަފުން ޓްވީޓެއް މި އައީ ކުރީގެ ޓޫރިޒަމް މިނިސްޓަރު އަލީ ވަހީދު ސުޕްރީމް ކޯޓަށް ހާޒިރުވުމަށް އަންގާ އެ ކޯޓުން އޭނާއަށް ޗިޓް ފޮނުވާފައިވަނިކޮށެވެ. ކޯޓަށް ހާޒިރުވުމަށް އަންގާ އެ ކޯޓުން އަލީ ވަހީދަށް ޗިޓް ފޮނުވާފައިވަނީ އޭނާގެ ޝަރީއަތް ދަށު ކޯޓްގައި އޮންލައިން ކޮށް ކުރިއަށް ގެންދާ މައްސަލައާ ގުޅިގެން ދައުލަތުން އެކަން ސުޕްރީމް ކޯޓުގައި އިސްތިއުނާފު ކުރުމުންނެވެ.\nމި މައްސަލާގައި ގޮތް ދޫނުކުރައްވާނެ ކަމަށް ޝަމީމް ގެންދެވީ ތަކުރާރުކޮށް ވިދާޅުވަމުންނެވެ. އަދި އަލީ ވަހީދުގެ މައްސަލާގައި ދައުލަތާ ދެކޮޅަށް ނިމޭ ކޮންމެ މައްސަލައެއް މަތީ މަރުހަލާތަކަށް ގެންދަވާ އެ ނިންމުންތައް ގެންދަވަނީ އިސްތިއުނާފު ކުރައްވަމުންނެވެ.\nއެހެން ކަމުން "މިއީ ނިމުމުގެ ފެށުން" ކަމަށް ވިދާޅުވެ ޝަމީމް ކުރެއްވި ޓްވީޓުން އިޝާރާތް ދެނީ އަލީ ވަހީދުގެ މައްސަލައަށް ކަމަށް ބެލެވެއެވެ.\nކޯޓުގެ މި އެންގުމާއެކު އަލީ ވަހީދު ރާއްޖެ އެނބުރިވަޑައިގަންނަވަން ޖެހިވަޑައިގަންނަވާނެ އެވެ. އެކަން ނުކުރައްވައިފިނަމަ ދަށު ކޯޓުގައި ހިންގާ އޭނާގެ މައްސަލަ އޮންލައިންކޮށް ކުރިއަށް ގެންދިއުން ސުޕްރީމް ކޯޓުން ހުއްޓުވާނެ ކަމަށް ބެލެވެއެވެ. އަދި އެ ނޫން ގޮތްގޮތުންވެސް ރާއްޖެ އަންނަން އަލީ ވަހީދަށް މަޖުބޫރުވެ މިހާރު ހުއްޓިފައި ހުރި އޭނާގެ މައްސަލަތައް ހިނގައިގަންނަން މަޖުބޫރުވާނެ އެވެ. އޭގެ ތެރޭގައި ބޭރަށް ވަޑައިގަތުމަށް އަލީ ވަހީދު ޖާމިނު ކުރެއްވި އައްސަދު އަލީ (އަޑުބަރޭ)ގެ މައްސަލަ ހިމެނެއެވެ. އަދި ބޭރުގައި ހުންނަވާނަމަ ދެން އަލީ ވަހީދަށް ޖެހިވަޑައިގަންނަވާނީ މިހާރު ގާނޫނުގެ ތެރެއިން ހޯއްދަވާފައިވާ ލުއި ދޫކޮށްލައްވާ ފިއްލަވައިގެން ބޭރުގައި އުޅުއްވުމަށެވެ.\nސުޕްރީމް ކޯޓް ޕްރޮސެކިއުޓާ ޖެނެރަލްގެ އޮފީސް ހުސައިން ޝަމީމް + އަލީ ވަހީދު


vnews - Raees Maumoon ge massalaiga baeh aduehunthah kuriah gendhiyaee ijuraa'aiy thakaa khilaafah: Dhaulaiy\nމައުމޫންގެ މައްސަލާގައި ބައެއް އަޑުއެހުންތައް ކުރިއަށް ގެންދިޔައީ އިޖުރާއަތްތަކާ ޚިލާފަށް: ދައުލަތް\nކުރީގެ ރައީސް މައުމޫން އަބްދުލް ގައްޔޫމުގެ މައްޗަށް އުފުލި އަދުލުއިންސާފު ގާއިމުކުރުމަށް ހުރަސްއެޅުމުގެ ދައުވާއާ ގުޅިގެން ކުރިމިނަލް ކޯޓުގައި ކުރިއަށްގެންދިޔަ ޝަރީއަތްތަކުގައި ގާނޫނީ ވަކީލުން އައްޔަން ކުރަން އެކަށީގެންވާ ވަގުތު ދީފައިނުވާ ކަމަށާއި އެމައްސަލައިގެ ބައެއް އަޑުއެހުންތައް ކުރިއަށްގެންދިޔައީ އިޖްރާއަތްތަކާ ހިލާފަށް ކަމަށް ދައުލަތުގެ ވަކީލުން މިއަދު ހައިކޯޓުގައި ވިދާޅުވެއްޖެއެވެ.\nރައީސް މައުމޫންގެ މައްޗަށް މި ދައުވާ އުފުލީ މިއަަހަރުގެ ފެބްރުއަރީ މަހުގެ އެއްވަނަ ދުވަހު ސުޕްރީމް ކޯޓުން ނެރުނު އަމުރާ ގުޅިގެން ރައީސް މައުމޫން ހައްޔަރުކޮށް އެމަނިކުފާނުގެ ފޯނު ފުލުހުންނަށް ދެއްވުމަށް ދެކޮޅު ހެއްދެވި ކަމަށް ބުނެއެވެ.\nއަދި އެމައްސަލާގައި ރައީސް މައުމޫންގެ މައްޗަށް ވަނީ އެއް އަހަރާއި ހަތް މަހާއި ހަ ދުވަހުގެ ޖަލު ހުކުމެއް ކުރިމިނަލް ކޯޓުން އިއްވާފައެވެ.\nހައި ކޯޓުގައި މިއަދު ކުރިއަށް ގެންދިޔަ އެމައްސަލައިގެ އިސްތިއުނާފް އަޑުއެހުމުގައި ރައީސް މައުމޫންގެ ފަރާތްޕުޅުން ވަނީ 36 ނުކުތާއެއް ހުށަހަޅުއްވާފައެވެ.\nއެގޮތުން ރައީސް މައުމޫނުގެ ގާނޫނީ ޓީމުގައި ހިމެނިވަޑައިގަންނަވާ އިބްރާހީމް ޝަމީލް ވިދާޅުވީ އެމައްސަލައިގެ ޝަރީއަތްތައް ކުރިއަށް ގެންގޮސްފައިވަނީވެސް އަދި އެމައްސަލައިގެ ސިއްރު ހެކިވެރިންގެ ހެކިބަސްވެސް ނަގާފައިވަނީ އިސްލާމީ ޝަރީއަތާ ހިލާފަށް ކަމަށެވެ.\nއެމައްސަލައިގެ ޝަރީއަތް ކުރިއަށް ގެންގޮސްފައި ވަނީ ވަކި ފަރާތަކަށް ބުރަވެ ކަމަށް ޝަމީލް ވިދާޅުވިއެވެ.\nރައީސް މައުމޫންގެ ޣައިރު ހާޒިރުގައި ބައެއް އަޑުއެހުންތައް ކުރިއަށް ގެންގޮސްފައިވަނީވެސް އިޖްރާއަތްތަކާ ހިލާފަށް ކަމަށް ޝަމީލް ވިދާޅުވިއެވެ.\nހެކި ހުށަހެޅުމަށް އެކަށީގެންވާ ވަގުތު ދީފައިނުވާ ކަމަށާއި އެމައްސަލައިގެ ވަކި ހިސާބަކުން ރައީސް މައުމޫންގެ ވަކީލުން ތަނާޒުލް ވުމުން އަލުން ވަކީލުން އައްޔަން ކުރުމަށް އެކަށީގެންވާ ވަގުތު ދީފައިނުވާ ކަމަށް ޝަމީލް ވިދާޅުވިއެވެ.\nމީގެ އިތުރަށް ރައީސް މައުމޫންގެ ދީނީ ނަސޭހަތް ދިނުމުގެ ހުއްދަ ބާތިލް ކޮށްފައިވަނީ ވެސް ގާނޫނާ ހިލާފަށް ކަމަށް ޝަމީލް ވިދާޅުވިއެވެ.\nމައްސަލައިގެ ހުލާސާ ބަޔާން އިއްވުމަށްފަހު ކުޑަވަގުތުކޮޅެއްގެ ތެރޭގައި މައްލަސައިގެ ހުކުމް އިއްވާފައިވުމުން ދޭހަކޮށް ދެނީ ހުކުމަކީ ދުރާލާ ލިޔެފައިވާ ހުކުމެއްކަން ކަމަށް ރައީސް މައުމޫންގެ ގާނޫނީ ޓީމުން ވަނީ ފާހަގަކުރައްވާފައެވެ.\nރައީސް މައުމޫންގެ ފަރާތްޕުޅުން އިސްތިއުނާފް ކުރަން ހުށަހެޅި 36 ނުކުތާ ހުށަހެޅުމުން ދައުލަތަށް ވަނީ ވާހަކަ ދެއްކުމަށް ފުރުސަދު ދީފައެވެ.\nދައުލަތުން ބުނީ މި މައްސަލާގައި ދެފަރާތަށް ތަފާތުކުރުން ގެންގުޅެފައިވާކަން ގަބޫލުނުކުރެވޭ ކަމަށާއި ރައީސް މައުމޫނަަށް ވެސް ހެކި ހުށަހެޅުމަށް އެކަށީގެންވާ ފުރުސަތު ދީފައިވާ ކަމަށެވެ.\nދަށު ކޯޓުން އަޑުއެހުންތައް ކުރިއަށް ގެންދިޔައީ ދެ ފަރާތުގެ މަސްލަހަތުތައް ރައްކާތެރިކޮށް ކަމަށާއި ރައީސް މައުމޫންގެ އެދިވަޑައިގަތުމަށް ބައެއް އަޑުއެހުންތައް ދަށު ކޯޓުން ފަސްކޮށްދިން ކަމަށް ދައުލަތުން ވަނީ ބުނެފައެވެ.\nކުރިމިނަލް ކޯޓުގައި މައްސަލަ ކުރިއަށް ދިޔައިރު ރައީސް މައުމޫންގެ ވަކީލުން ވަކި ހިސާބަކުން އެމައްސަލައިން ތަނާޒުލް ވުމުން އަލުން ވަކީލުން އައްޔަން ކުރަން ރައީސް މައުމޫނަށް ދިނީ އެކަށީގެންވާ ވަގުތު ނޫން ކަމަށް ދައުލަތުން ގަބޫލުކުރާ ކަމަށް ދައުލަތުގެ ވަކީލް ވަނީ އެއްބަސްވެފައެވެ.\nހައިކޯޓުގައި ބޭއްވި އަޑުއެހުމުގައި މައްސަލަ ބައްލަވާ ގާޒީ އެމައްސަލާގައި ދައުލަތުން ބޭނުން ވަނީ ކޮން ގޮތެއްތޯ ސުވާލުކުރެއްވުމުން ދަށު ކޯޓުގެ ހުކުމް ދަމަހައްޓައިދިނުމަށް ސީދާ ދައުލަތުން އެދިފައެއް ނުވެއެވެ.\nއެހެން ނަމަވެސް ދައުލަތުން ބުނީ އެމައްސަލާގައި އިންސާފުވެރި ގޮތެއް ޝަރީއަތުން ނިންމައިދިނުމަށެވެ.\nރައީސް މައުމޫނުގެ ގާނޫނީ ޓީމުގައި ހިމެނިވަޑައިގަންނަވާ ގާނޫނީ ވަކީލް އަދި ކުރީގެ ޑެޕިއުޓީ ޕްރޮސެކިއުޓާ ޖެނެރަލް ހުސައިން ޝަމީމް ވިދާޅުވީ ޝަރީއަތް ކުރިއަށް ްގެންދިޔަ އިޖްރާއާތުތައް ގޯސް ކަމަށް ދައުލަތުން އެއްބަސްވުމުން އެ ހިސާބުން ދަށު ކޯޓުގެ ނިންމުން ބާތިލްކުރަން ޖެހޭ ކަމަށެވެ.\nއެދައުވާގެ މައިގަނޑު އަސާސަކީ ރައީސް މައުމޫން ފޯނު ނުދެއްވައިގެން އުފުލި ދައުވާއެއް ކަމާށާ އެކަމަކު އެމައްސަލައިގެ މައިގަނޑު އުންސުރު ކަމަށްވާ ފޯނު ގެންގުޅުނުކަން ދައުލަތުން ސާބިތު ކޮށްދީފައި ނުވާ ކަމަށް ޝަމީމް ވިދާޅުވިއެވެ.\nދެފަރާތުގެ ވާހަކަތަކަށްފަހު މިމައްސަލައިގައި ގޮތެއް ނިންމުމަށް ވަރަށް އަވަހަށް އަޑުއެހުމެއް ބާއްވާނެ ކަމަށް ރިޔާސަތުން ވަނީ އިއުލާން ކުރައްވަފައެވެ.


Aamdhanee5percent council thakah haasa kuranee | Mihaaru\nޚަބަރު / ލާމަރުކަޒީ ހިންގުން\nއާމްދަނީގެ ފަސް ޕަސަންޓް ކައުންސިލްތަކަށް ހާއްސަ ކުރަނީ\nރައީސް އިބްރާހިމް މުހައްމަދު ސޯލިހް މިއަދު އެމްޑީޕީގެ ކޮންފަރެންސަށް ވަޑައިގަންނަވަނީ. --- ފޮޓޯ: ރައީސް އޮފީސް\n22 އޯގަސްޓް 2019\nދައުލަތުގެ އާމްދަނީގެ ފަސް ޕަސަންޓް ކައުންސިލްތަކަށް ހާއްސަ ކުރަން ލާމަރުކަޒީ ނިޒާމަށް ގެންނަން ނިންމާފައިވާ އިސްލާހުތަކުގެ ތެރޭގައި ހިމެނޭ ކަމަށް ރައީސް އިބްރާހިމް މުހައްމަދު ސޯލިހް މިއަދު ވިދާޅުވެއްޖެ އެވެ.\nއެމްޑީޕީ ކައުންސިލަރުންގެ ކޮންފަރެންސް ފަށަން ހުޅުމާލޭ ހުރަވީ ސްކޫލްގައި އޮތް ރަސްމިއްޔާތުގައި ރައީސް ވިދާޅުވީ ރަށު ކައުންސިލްތަކުގެ އިހްތިސާސް ކަނޑައެޅި، އެ ރަށެއްގެ މުއްސަނދިކަން އެ ރަށަކަށް ލިބޭނެ ފުރިހަމަ ނިޒާމެއް ގާއިމް ކުރަން ޖެހޭނެ ކަމަށެވެ. އަދި ޖަޒީރާވަންތަ ރާއްޖެ ތަރައްގީ ކުރެވޭނީ، ކައުންސިލްތަކަށް މާލީ ބާރުވެރިކަން ލިބިގެން ކަމަށް ވެސް އެމަނިކުފާނު ވިދާޅުވި އެވެ.\nރައީސް ވިދާޅުވީ ލާމަރުކަޒީ ނިޒާމް ފުރިހަމަ ކުރުމަށް ގެންނަން ޖެހޭ ގާނޫނީ ބަދަލުތައް ޑްރާފްޓް ކޮށްފައިވާ ކަމަށާއި މަޖިލިހަށް ބިލް ހުށައަޅާނީ ކޮންފަރެންސްގައި ކައުންސިލަރުން ހުށަހަޅާ ހިޔާލުތަކާއި މަޝްވަރާތައް ހިމަނައިގެން ކަމަށެވެ. އެމަނިކުފާނު ވަނީ ލާމަރުކަޒީ ނިޒާމަށް ގެންނަން ބޭނުންވާ ބައެއް ބަދަލުތައް ހާމަކުރައްވައިފަ އެވެ. އެކަމަކު އެ ކަންކަމުގެ މާ ބޮޑު ތަފްސީލެއް އެމަނިކުފާނު ނުދެއްވަ އެވެ.\nރައީސް ވިދާޅުވީ ލާމަރުކަޒީ ނިޒާމަށް ގެންނަން ނިންމި އިސްލާހުތަކުގެ ތެރޭގައި، ބިމާއި ރަށާއި ފަޅާއި ފަރު ފަދަ ތަންތަނުން ލިބޭ ކުލީގެ އާމްދަނީގެ 40 ޕަސަންޓާއި މީހުން ދިރިއުޅޭ ރަށްރަށުގެ އިހްތިސާސްގައިވާ ބިމުގެ ކުލީގެ 100 ޕަސަންޓު ކައުންސިލްތަކަށް ދޫކޮށްލެވޭނެ ކަމަށެވެ. އަދި ކައުންސިލްތަކުން ނަގާ ފީގެ އާމްދަނީ ވަންނާނީ ސީދާ ކައުންސިލްތަކަށް ކަމަށް ވެސް އެމަނިކުފާނު ވިދާޅުވި އެވެ.\nރައީސް ވިދާޅުވި ގޮތުގައި ކައުންސިލްތަކުން ފީ ނަގަން ފެށުމުން ކުންފުންޏާއި ކޯޕަރޭޓިވްސް އުފައްދައިގެން ވިޔަފާރި ކުރުމާއި އާމްދަނީ ހޯދުމުގެ މަގު ފަހިވެގެންދާނެ އެވެ. މީގެ އިތުރުން ވަރަށް ގިނަ ހެޔޮ ބަދަލުތައް މި ގާނޫނަށް ގެނައުމުގެ މަސައްކަތް ކުރައްވާފައިވާ ކަމަށް ރައީސް ވިދާޅުވި އެވެ.\nސިޔާސީ ގޮތުން އަންހެނުންގެ ބާރުވެރިކަން އިތުރުކޮށް، ލާމަރުކަޒީ ނިޒާމަށް ގެންނަން ހުށަހަޅާ އިސްލާހުތަކުގެ ތެރޭގައި، ރަށު އަދި ސިޓީ ކައުންސިލް ގޮނޑީގެ 33 ޕަސަންޓް ޖާގަ އަންހެނުންނަށް ހާއްސަ ކުރުމަށް ނިންމާފައިވާ ކަމަށް ރައީސް ވިދާޅުވި އެވެ.\n"އަންހެނުންނަކީ މުޖުތަމައުގެ ދެބައިކުޅަ އެއްބަޔަށް ވީއިރު، އަންނަން އޮތް ޖީލުތަކަށް، ދާއިމަށް ދެމިގެންދާނެ ކުރިއެރުމާއި ތަރައްގީ ގެނެވޭނީ، އަންހެނުންގެ ހިޔާލާއި އިލްމާއި ލަފާގެ ބޭނުން އެދެވޭ ގޮތުގައި ހިފައިގެން،" ރައްޔިތުންގެ މަޖިލިހުގެ ރައީސް، އަދި ކުރީގެ ރައީސް މުހައްމަދު ނަޝީދާއި ބައެއް ވަޒީރުންނާއި އެމްޑީޕީގެ މަޖިލިހުގެ މެމްބަރުންނާއި ގިނަ ކައުންސިލަރުން ބައިވެރިވެވަޑައިގެންނެވި ރަސްމިއްޔާތުގައި ރައީސް ވިދާޅުވި އެވެ.\nއެމްޑީޕީ ދިވެހި ސަރުކާރު ރަށު ކައުންސިލް އަތޮޅު ކައުންސިލް ސިޓީ ކައުންސިލް ލޯކަލް ކައުންސިލްތައް ލާމަރުކަޒީ ހިންގުން ރައީސް އިބްރާހިމް މުހައްމަދު ސޯލިހް އެލްޖީއޭ\n25 ކޮމެންޓް, 35 ރިއެކްޝަންސް\nއަތޮޅު ކައުންސިލްތައް މިހާރުން މިހާރަށް އުވާލަންވީ. އަދި ސަރުކާރުން ރައީސުލް ޖުމްހޫރިއްޔާ ކަނޑައަޅާ ބޭފުޅަކު އަތޮޅު އޮފީސް ހިންގުމާއި ހަވާލުކުރަންވީ\n5 ޕަސެންޓޭ ބުނީމާ ވަރަށް ގިނަ ބަޔަކަށް އެބަ އޮޅޭ.. ތި ތަންކޮޅެއް ސާފުކޮށް ލިޔެލަބަލަ.. އެންމެން ހީކުރަނީ އަތޮޅުތެރެއަށް5ޕަސެންޓު މާލެއަށް 95 ޕަސެންޓުކަމަށް.. އެކަމަކު އެބުނަނީ ހަމައެކަނި ކައުންސިލު އިދާރާއަށް މުޅި ބަޖެޓުގެ5ޕަސެންޓު ނަގުދުން ދޭވާހަކަ. އޭގެ އިތުރުން ބިމުކުލިންނާ އެހެން އާމްދަނީތައް ކައުންސިލުތަކަށް ލިބޭނެ.. އަދި ސަރުކާރުން ރައްރަށުގަ ހިންގާ ޕުރޮޖެކްޓްތައް ވަކިން ބަޖެޓުގަ ހިމެނޭނެ. ކައުންސިލުތަކަށް ލިބޭ ބަޖެޓު4ގުނަ ބޮޑުވާނެ\nސިޔާސީގޮތުން ބާރުވެރިކުރުވަން %33 އަންހެނުން ކަބަލުންނަށް ދިނުން. މިހާރުވެސް ކަމާއެކަށޭނަ %100 ކަބަލުންވެސް ކުރިމަތިލާންވީނޫންތޯ. ހޮވޭނެ. ހަމައެކަނި އޮތް ހުރަހަކީ "އަޑުގަދަ ޕާޓީގެ އެކްޓިވިސްޓުން" ނޫން މީހަކު ކުރިމަތިލައިފިނަމަ ޖައްސާ ވައްތަރު. އެކަން އިސްލާޙް ކޮއްފިނަމަ ކަބަލުން ކުރިމަތިލާނެ އަދި ހޮވޭނެވެސްމެ. ތިގޮތަށް % ދިނުމުން ގެއްލިގެންދަނީ ރައްޔިތުންގެ ޙައްގު. ވެއްޓެނީ ދިވެހިންގެއަގު. ހީވަނީ ރާއްޖެމިއީ އަވައްޓެރިގައުމުގެ ބިހާރު ސްޓޭޓްހެން.\nމަސްވެރިންް.ދަނޑު ހައްދާާމީހުން. ރިސޯޓް މުއައްޒަފުން މިހެންގޮސްކޮންމެބައެއްގެ އަތުންްތިިބުނާ %5 އަދިކޮންމެމެންބަރެއްގެއަތުނ1%10 ނަގާކައުންސިލްއާއިހަވާލުކުރަންފެނޭ.\nވިސްނުން ހަނީ އެއްވެސް ވާނުވާ ނޭންގޭ ސިހުރު ފަންޑިތަ ފިތުނަ ފަސާދަ ކުރިއަރުވަން އުޅޭ ރަށްރަށުގެ މީހުންނަށް ތިޔަ ފައިސާއިން ކުރާނެ ކަމެއް ނޭންގޭނެ\nބޯމަތިވަމުން އަންނަ ކައުންސިލް އިންތިހާބަށް ޖަހަން ތައްޔާރުކުރާ މަޅިފަތިތައް...\nދައުލަތުގެ ލާރި ކޮޅު ކާލައިގެން ރައްޔިތުންނަށް %5 އޭ؟؟ މީނާގެ ދަރިންނާ އަބިންނާ. މީނާގެ އާއިލާ މީހުންނަށާ. މީނާގެ ރައްޓެހިންނާ. މީނާގެ ޕާޓީ މީހުނާ. މީނާޔަށް ކެވުނީމަ ނިމުނީދޯ؟؟؟؟ ލަދު ހަޔާތުގެ ކަންފުޅެއްވެސް މީނަގެ ކިބާގައި ނެއް.....\nނާއިންސާފަކީ ރާއްޖޭގެޑޮލަރު ހޯދައިދެނީ އެންމެ ގިނައިން ހޯދަނީ ރަށްރަށު މީހުންގެ ވިޔަފާރިންނާއި މަސަތްކަތުން. މާލެމީހުން ގެ ބޮޑުބަޔަކީ ސަރުކާރު ނޯކްރީގަ ނޫނީ ގޭގައި އަތް އުރާލައިގެން ރަށްފުށުމީހުންގެ ކުލިންލިބޭ އެއްޗަކުން އުޅުނު/އުޅޭ މީހުން. އެކަމަކު މިހާރުވެސް ބަޖެޓުގެ 50% ސީދާ ހަރަދު ވަނީ ގުރޭޓާ މާލެޔަށް އެކަނި. 5% ވީމާ ވާނީ ވެންމަސް ވެނަށް ކާން ދިނީ ކަމަށް. މާލޭގެ މިއޮތް ބޮޑެތި ކުލިން ނަގަނީ %0 ޓެކްސް.\nކައުންސިލްތަކަށް އާމްދަނީ ދޫކޫރާއިރު އެ މެނޭޖު ކުރެވޭނެ ނިޒާމެއްވެސް ހޯދަންޖެހެއެވެ. ކައުންސިލަރުންގެ ގޮތުގައި ތިބޭ މީހުންނަކީ ގިނައަދަދެއްގެ ފައިސާ ރަގަޅު ގޮތުގައި މެނޭޖްކުރެވޭނެ ތައުލީމާއި ތަޖުރިބާ ހުރި ބައެއްތީވެސް ކަށަވަރު ކުރަންޖެހެއެވެ.\nމިއީ ޖޯކެއްތަ؟؟ ކޮންމެ އަތޮޅަކުންވެސް އެއަތޮޅުން ލިބޭ އާންމުދަނީގެ %80 އެއަތޮޅަކަށް ލިބެންޖޭހޭނެ ކަމަށް ދެކެން.\nބުރޯ 80 އެއް ނޫން 100 ޕަސެންޓު ލިބޭނެ.. އޭގެ އިތުރުން މުޅި ބަޖެޓުގެ5ޕަސެންޓު ބުލޮކް ގްރާންޓުގެ ގޮތުގަ ހަމައެކަނި ކައުންސިލު އިދާރާގެ ބަޖެޓަށް ލިބޭނެ.. އެއީ އެ ރަށުގަ ސަރުކާރުން ހިންގާ ޕުރޮޖެކްޓްތައް ނުލާ ހަމަ އެކަނި ކައުންސިލަށް ދޭ ނަގުދު ފައިސާ


Ep. 20 — Thy Furaanaige Dhirumey | Safuhaa\n"އަހަރުމެންގެ އިޝާންއާ މުސްކާންއާ ގުޅެން އަހަރުމެން ބޭނުންވަނީ." ސަނާ ހާމަކޮށްލިއެވެ. ރަމްލާއަށް ލިބުނު ހައިރާންކަމާއެކު އެނބުރި ބަލައިލެވުނީ ކައިރީގައި އިން ޣަފޫރަށެވެ. އެވަގުތު އޭނާ އެއްޗެއް ބުނަން އުޅެނިކޮށް ޣަފޫރު އެއަތުގައި ހިފާ ހުއްޓުވުމުން ހިމޭންކަން އިޚުތިޔާރު ކުރިއެވެ. "ތީގަ އަހަރެމެން ވަކި ބުނާނީ ކީކޭ؟ މުސްކާންއަށް ރަނގަޅު ގޮތެއް ވަންޏާ އަހަރެމެން ތިބޭނީ އުފަލުން. އަދި އިޝާންއަކީ އަހަރެމެން ނުހަނު ހިތްހަމަޖެހޭ ޒުވާނެއް. އެކަމަކު މީގަ މައްސަލައަކީ މުސްކާން ބުނާނެ އެއްޗެއް ނޭނގޭތީ." ޣަފޫރު ދެމީހުންގެ ފަރާތުން ވާހަކަދެއްކިއެވެ. ޚުދު ރަމްލާވެސް ބަލަން އިނީ ފިރިމީހާގެ އެވާހަކައާ ހިތްހަމަޖެހިފައެވެ. ވެދިޔަ ތަނުގައި ދަރިފުޅު ކުރިމަތިލި ކަންތައްތަކަށްފަހު އެމީހުންގެ ހަމައެކަނި އެދުމަކީ މުސްކާން އުފަލުގައި ހުރުމެވެ. ޖެހިލުންވަނީ އިޝާންއާ ގުޅެންވެސް މުސްކާން ނުޤަބޫލުވެދާނެތީއެވެ.\n"މުސްކާން ކައިރީ އަދި އެއްވެސް ވާހަކައެއް ބުނާނެ ކަމެއް ނެތް. އަހަރެމެން ބޭނުމެއް ނުވޭ މި ގުޅުމަކީ މައިންބަފައިން ބޭނުންވެގެން ކުރާ ކަމެއް ގޮތަށް މުސްކާންގެ ހިތުން ޤަބޫލު ކުރާކަށް. އޭގެ ބަދަލުގައި އަހަރުމެން ހަމަ އެއްވެސް ކަމެއް ނުކޮށް ބަލަން ހުންނާނީ. އަހަރެމެން އެދެނީ އިޝާންއާ މުސްކާންގެ މެދުގައި މިހާރުވެސް އޮތް ގުޅުން އިތުރަށް ތަރައްޤީވެ މުސްކާންއަށް އެންމެގާތުން އިޝާންގެ އިހްސާސްތައް ދެނެގަނެވުން. އެހިސާބުން މުސްކާންގެ ހިތްވެސް އިޝާންއަށް ދެވިއްޖެއްޔާ އަހަރުމެންގެ މަޤްސަދު ހާޞިލްވީ. އެކަމަކު އެހާތަނަށްވެސް މުސްކާންއާ އިޝާންއަށް އެނގިގެން ނުވާނެ އަހަރުމެން ބޭނުންވާ އެއްވެސް ކަމެއް. އޭގެ ބަދަލުގައި އެދެމީހުން އެމީހުންގެ ގުޅުމާއިގެން އަހަރުމެން ކައިރިއަށް އައުން އަހަރެމެންގެ އެދުމަކީ." ސަނާ ވިސްނަން އިނދެގެން ދެއްކި ވާހަކަ އެތާ ތިބި އެންމެންނަށްވެސް ކަމުދިޔައެވެ.\nވާރޭ ހުއްޓާލުމުން ނާޝިދުމެން ނިކުންނަން ދިޔަ ވަގުތު ވީ އިއްތިފާޤުން މުސްކާންވެސް އައިސް ގެއަށް ވަންނަން ދިމާކުރި ގަޑިއަށެވެ. ކުރިމަތިން އެދެމީހުން ފެނިގެން މުސްކާންގެ މޫނު އުޖާލާވެގެން ދިޔައިރު ކުޑަ ހައިރާންކަމެއްވެސް ލިބިގެން ދިޔައެވެ. "މަންމާ! ބައްޕާ! ކީއްކުރަނީ މިގޭގަ؟ ކަމަކުތަ ތިއައީ؟" މުސްކާން އެތެރެއަށް ދެމިގެންފައި އަވަސް އަވަހަށް ސުވާލު ކުރިއެވެ. ފިނީގެ އަސަރުކޮށްފައި ހުރުމުން އޭނާ ތަކުރާރުކޮށް ދެފަހަރު މަތިން ކިބިހި އަޅައިލިއެވެ. "އަލްހަމްދު ލިލާހި. މުސްކާން ކިބިހި އަޅަނީނު ތި. އިތުރަށް ގޯސް ނުވަނީސް އަވަހަށް ދޭ ފެންހިއްކަން." ސަނާ ކަންބޮޑުވީ މުސްކާންއާ މެދުގައެވެ. ބައްދަލުނުވެ ގިނަ ދުވަސް ވުމުން މުސްކާންގެ މައިންބަފައިންނާ ބައްދަލުކޮށްލަން އައީކަމަށް ބުނުމުން މުސްކާންވެސް އިތުރަށް އެމީހުން ހުއްޓުވާކަށް މަސައްކަތެއް ނުކުރެއެވެ. އޭނާ ކޮޓަރިއަށް ވަދެ ހެދުން ބަދަލުކޮށްލައިގެން ތުވާލިން ފެންހިއްކަމުން އައިސް އިށީންދެލީ މޭޒުކައިރީގައެވެ. ލެޕްޓޮޕް ހުޅުވާފައި ފޭސްބުކަށް ވަދެލިއިރު މެސެޖެއް އައިއްސައި ހުއްޓެވެ. މެސެޖް ހުޅުވާލައިފައި މުސްކާންއަށް ފެންހިއްކުން ހުއްޓައިލެވުނެވެ. ހަމައެކަނި ހާލު އަހާފައި ސާމީ ފޮނުވާފައި އިން ކުރު މެސެޖަށް ބަލަން އޭނާއަށް އިނދެވުނީ ދޭނެ ޖަވާބެއް ނޭނގިފައެވެ. ހަމައެކަނި ސާމީގެ ހިތުގައި އުފެދުނު އިހްސާސަކުން އެދެމީހުންގެ ގުޅުމަށް ބުރޫ އެއެރީ ކިހާ ބޮޑަށް ހެއްޔެވެ؟\nބަލާފައި ޖަވާބު ނުފޮނުވައިފިނަމަ ސާމީ މާބޮޑަށް ދެރަވެދާނެތީ މުސްކާން "ފައިން" ޖަހާފައި ޖަވާބު ފޮނުވައިލުމަށްފަހު ތެދުވިއެވެ. ނިދާލަން ގަސްތުކޮށްގެން އޮވެ ލޯމަރައިލުމުން އިރުކޮޅެއް ވަންދެން ނިދުނެވެ. ހޭލެވުނުއިރު އިތުރަށް ކިހިބި އެޅިފައި ނޭފަތުން ފެން ފައިބަން ފަށައިފިއެވެ. ބޮލުގައިވެސް ރިއްސަނީ ނުހަނު ބޮޑަށެވެ. މުސްކާން ޓިޝޫ ފޮށްޓެއް ކައިރިކޮށްލައިގެން އެނދުގައި އޮތްއިރު ނޭފަތު ކުރިއާއެކު މޫނުގެ ބޮޑުބައެއް ހުރީ ފިޔާތޮށިކުލަ އަރާފައެވެ. އެހާލުގައި އޮތްވާ ލީވާން ސައިބޯން ބޭރަށް ދާންވެގެންނޭ ކިޔާފައި ގުޅިއެވެ. މުސްކާންގެ އަޑުން އެކަނިވެސް އައިސް ހުރި ބަދަލު ދެނެގަނެވިގެން ލީވާން ހާސްވިއެވެ. އޭނާ ކުއްލިއަކަށް ފޯން ކަނޑާލައިފައި ގިނައިރެއްނުވެ ފެނުނީ މިރާހްއާ ދެމީހުން ކޮޓަރިއަށް ވަދެގެން އަންނަތަނެވެ.\n"ސާބަހޭ ތީ މަގޭ ފެމެލީ ޑޮކްޓަރުތަ؟" މުސްކާން އެވަރުންވެސް ހަމަޖެހިލަން މަސައްކަތް ކުރަމުން ތެދުވެ އިށީންދެލިއެވެ. "ފެމެލީ ޑޮކްޓަރ ފޮނުވައިގެންނޭ އަހަރުމެން މިއައީ. ސިސް ބަލިވީމަ އަހަރެން އަވަހަށް ގުޅީ އިޝާންއަށް. އޭނަ ހޮސްޕިޓަލުގަ ބިޒީކޮށް އުޅޭތީ ނާދެވިގެން އަހަރެން ކައިރީ ބުނީ މިއެއްޗެހި ގަނެގެން ގެނެސް ކާންދޭން." ލީވާން އަތުގައި ހުރި ކޮތަޅު ޑްރެސިންޓޭބަލް މަތީ ބެހެއްޓިއެވެ. މިރާހް އިށީންދެލީ ލިޔާމޭޒު ކައިރީ ހުރި ގޮނޑީގައެވެ. އެވަގުތު ލީވާން ކުއްލިއަކަށް ބޭރަށް ނިކުމެފައި ދެން އައީ މުސްކާން މަންމަގެ އެހީ ހޯދައިގެން ތަށްޓަކާއި ވަޅިއެއް ހިފައިގެންނެވެ. "ޕިސް ޕިސް މިއޮތް ކަމެއް. ތިއުޅެނީ ލީވާން ބަލިވާއިރަށް އަހަރެން ގެންގޮސް ކައިރީގައި ބައިންދާނެ ގޮތެއް ނޭނގިގެން ދޯ." މުސްކާން ތަށި އަތުލަން އުޅުމުން ލީވާން އަވަހަށް ފަހަތަށް ޖެހިގެންފައި ދުރަށް ދިޔައެވެ. އޭނާ ކޮތަޅުން ނެގި އޮރެންޖެއް ތޮށި ފިލުވައި ހުއްތައް ވަކިކޮށްލުމަށްފަހު ތަށީގައި އަތުރައިގެން ގެނެސް މުސްކާން މަގަތުގައި އިށީންދެފައި ހުތެއް ނަގައި ދިއްކުރިއެވެ. މުސްކާން އޭގައި ހިފަން އުޅުމުން އެގޮތާއިވެސް އެއްބަސްނުވެ ސީދާ ލެވީ އަނގައަށެވެ. އޮރެންޖް ހުތްވެ މުސްކާން އަނގައަށް ހަދައިލި ގޮތުން ދެމީހުންނަށްވެސް މަޖާވިއެވެ. އިރުކޮޅަކުން ރަމްލާ އެތެރެއަށް ވަނީ އިނގުރު ސައިތައްޓެއް ހިފައިގެންނެވެ.\n"މިވެސް މިމީހުންގެ ކަންތައް ދޯ." މުސްކާން މަންމަ ކުރެން އަހައިލިއެވެ. ރަމްލާ ހިނި އައިއްސައި ބޯޖަހައިލުމުން މުސްކާން އަތްޖެހޭ ހިސާބުގައި އޮތް ކުޝަންއަކުން ލީވާން ބުރަކަށީ ޖެހިއެވެ. "މަށަކަށް ނުކެރޭނެ އިނގުރު ސައި ބޯކަށް. ލީވާން އެސައިތަށި ބޮއޭ." މުސްކާން ވަގުތުން ދެކޮޅު ހެދިއެވެ. "އެއީ ދޮގެއް ދައްތާ. ސައިތަށި ގެނޭ! އަހަރެން ތި ކޮންމެވެސް ގޮތަކުން މީނަ އަނގައިން އެތެރެ ކުރުވާނަން." ލީވާން ހީގެންފައި ތެދުވެ ރަމްލާ އަތުން ސައިތަށި އަތުލިއެވެ. އެތަން ފެނިގެން މުސްކާން އެނދުން ފުންމާލައިގެން ދުވެ ގޮސް ފާޚާނާއަށް ވަންއިރު ދެންމެ ބަލިވެ އޮތް ކުއްޖެއްހެނެއްވެސް ހިއެއް ނުވެއެވެ. އޭނާ ދޮރުފަތުގައި ލެނގިލައިގެން ހުރިއިރު މިރާހްއާ ދެމީހުން ހީހީފައި ނިކުންނާށޭ ގޮވާއަޑު އިވެއެވެ. އިރުކޮޅަކުން ދެމީހުންގެ އަޑު ކެނޑުމުން މުސްކާން ވިސްނަން ހުރީ އެދެމީހުންގެ ކޮންމެވެސް މަކަރެއްކަން ޤަބޫލު ކުރެވިގެންނެވެ.\n"އޭ ކޮން ސާމީއެއްތަ މިއޮތް މެސެޖް ކުރަނީ. ރިޕްލައިކޮށްލަން ވެއްޖެ ކިޔާއެއްޗެއް ބަލައިލަން." ހިމޭންކަމުގެ ވަގުތުކޮޅަކަށް ފަހު ލީވާން ވާހަކަދެއްކި އަޑަށް މުސްކާންއަށް ހުރެވުނުތަންވެސް ނޭނގުނެވެ. އޭނާ ތެޅިގަނެފައި ދޮރު ހުޅުވާލިއިރު ދެމީހުން ތިބީ މޭޒުމަތީ ހުރި ލެޕްޓޮޕް ހުޅުވައިގެން އެއަށް ބަލާށެވެ. "ރިޕްލައި ނުކުރާތި!" މުސްކާން ދުވެފައި އެދިމާއަށް އަންނަމުން ބާރުބާރަށް އަމުރުކޮށްލިއެވެ. އެތަން ފެނިގެން ލީވާން އެލެޕްޓޮޕް އަތަށް ނަގާފައި އޭނާއަށް އަތުނުވާން ދުވަން ފެށިއެވެ. މިރާހް ހީލާ ހީލާ ހުރީ ދެމީހުން އުޅޭގޮތް ބަލާށެވެ. "ރިޕްލައި ކުރަނީ މި އައި ލަވް ޔޫ ޖަހާފަ." ލީވާން މަޖާވެފައި ބުނިވާހަކައިން މުސްކާން ގޮތް ހުސްވިއެވެ. ކިތަންމެ ވަރަށް ދުވިއަސް އަތުނުވާނެކަން އެނގިގެން އޭނާ ހުއްޓުނީ ގޮތް ދޫކުރާ ގޮތަށް ނިންމާފައެވެ. "އޯކޭ ސައިތަށި ބޯނަން. އެކަމަކު ތިލެޕް ހުރިގޮތަށް ބަހައްޓާ މަތިން." މުސްކާން އެންމެ ފަހުން އެއްބަސްވިއެވެ.\n"ނައު.. ދެޓްސް މައި ގާރލް." ލީވާން ބޭނުންވިގޮތް ވުމުން ލެޕްޓޮޕްއެނދުމައްޗަށް ދޫކޮށްލައިފައި ސައިތަށި ނަގައިގެން ގެންގޮސް މުސްކާން އަތަށް ދިނުމުން އޭނާ ގަދަކަމުން ކުދި ކޯވަރުތަކުން ބޯންފެށިއެވެ. ރަމްލާ ސައި ތައްޔާރުކޮށްފައި އައިސް ގޮވުމުން ތިން މީހުން ނިކުމެ މޭޒުދޮށުގައި ތިބިއިރު މުސްކާން އަދިވެސް ސައިތަށިން އަތް ދޫކޮށްނުލައެވެ. އޭނާ ތަށި ބެހެއްޓީވެސް ފަހު ކޯވަރު އަރުން އެތެރެ ވީމައެވެ. އެމީހުން އެތާ ތިއްބާ އިޝާން ގުޅުމުން މުސްކާންވެސް ކުޑަކޮށް ވާހަކަދެއްކިއެވެ.\n"ސައިވެސް ލިބިއްޖެ. ކުރަން އައި ކަންތައްވެސް ކާމިޔާބުވެއްޖެ. ދެން ދަނީ އިނގޭ. ފަހުން އަދި ބަލާނަން ޖައްސާލެވޭތޯ. އެކަމަކު ހަނދާންކޮށް ކޮތަޅުގަ ހުރި އޮރެންޖްތައް ހުސްކުރާތި!" ލީވާން ދާންވެގެން ދޮރާއި ހަމައަށް ގޮއްސައި މުސްކާން އަތަށް ފިތާލައި ވަދާޢުގެ ސަލާމްކޮށްލިއެވެ. މިރާހްވެސް ހިނިތުންވުމާއެކު ހަނާ އަޅާލުމަށްފަހު ދެމީހުން ގޮސް ކާރަށް އެރުމުން މުސްކާން ވަދެ އިށީންދެލީ ސިޓިންރޫމް ސޯފާގައެވެ. މަންމަ ނިކުމެ ހާލު ކިހިނެތްތޯ އެހުމުން އޭނާ ބުނީ ކުރިއަށްވުރެ ރަނގަޅު ކަމަށެވެ. ކިބިހި އެޅުންވެސް ހިސާބަކަށް މަޑުޖެހި ބޮލަށް ލުއި ކަމަށް ފާހަގަކުރެވުނެވެ. އަނގައަށް ކިތަންމެ ހިތި ނަމަވެސް އެސައިތަށި ބޯލުމުން އެހާ އަވަހަށް ލުއި ވީ ކަންނޭނގެއެވެ.\nއެރޭ މުސްކާން ތަންކޮޅެއް އަވަހަށް ނިދަން ޖައްސައިލިއެވެ. ހޮސްޕިޓަލުން ނިމިގެން ގެއަށް ދިޔަ މަގުމަތީ އިޝާން އެގެއާ ކައިރިކޮށްލީ އެގަޑިއަށެވެ. ނިދާބޮކި ދިއްލާފައިވާ މުސްކާންގެ ކޮޓަރިއަށް ބަލަން ކާރު މަޑުކޮށްގެން އިންނަތާ އިރުގަނޑެއް ފަހުން ކޮންމެވެސް މީހަކު ދޮރުފަތުގައި ތަޅާލުމުން ސިހިފައި ބަލާލެވުނެވެ. ކުޑައެއް ހިފައިގެން ބޭރުގައި ހުރީ ރަމްލާއެވެ. އެގާރަ ޖެހުމުގެ ކުރިން ފިހާރައިން ގަނެލަން ހުރި ބައެއް ތަކެތި ހޯދައިގެން އައިއިރު އެކާރު ދޮރުމަތީ އޮތުމުން ލޮލުގައި އަޅައިގަތީއެވެ.\n"ކީއްވެ މިތާ ތިއިނީ؟ ހިނގާ އެތެރެއަށް!" އިޝާން ލޯގަނޑު ތިރިކޮށްލުމުން ރަމްލާ ދައުވަތު ދިނެވެ. "ނޫނޭ. މިހާރު މާލަސްވެއްޖެ. މުސްކާންވެސް ނިދީއެއްނު. ދެން އެހެން ފަހަރަކުން." އިޝާން ލުއި ހިނިތުންވުމަކާއެކު ދެކޮޅުހެދިއެވެ. ރަމްލާއަށް އޭނާ އެތަނުން ފެނުމުން އިޝާން އިނީ ހިސާބަކަށް ރަކިވެފައެވެ. ވައްކަމެއް ކުރަނިކޮށް ވަގު ހިފިއަސް ކަންބޮޑުވާނީ އެވަރަކަށެވެ. "ދިޔައީމައެއްނު އިނގޭނީ މުސްކާން ހޭލާވެސް އުޅެފާނެ. ރޯގާގެ ސަބަބުން އޭނާއަކަށް ރަނގަޅަކަށް ނުއެއް ނިދޭ މިރޭ. ދެފަހަރު ނިކުތް ސިޓިންރޫމަށްވެސް. ހިނގާބަލަ އެތެރެއަށް ކޮފީވެސް ހަދައިދީފާނަމޭ." އެހާ ކައިރީގައި ހުރެފައި ގެއަށް ނުވައްދާ ފޮނުވާލަން ރަމްލާގެ ހިތެއް ނުރުހުނެވެ. އެހެންނޫނަސް އިޝާން އެހާ ފިނީގައިވެސް އެއައީ މުސްކާންގެ ހާލު ދެކެން ވެގެންނެވެ. ސަނާގެ ވާހަކަ އަޑު އިވިފައި އޮތަސް އިޝާން މުސްކާންދެކެ ލޯބިވާކަމާމެދު ރަމްލާއަށް ފުރަތަމަ ފަހަރަށް ވިސްނައިލެވުނީ އެވަގުތުކޮޅެވެ. އޭނާ ގަދައެޅުމުން އިޝާންވެސް އެންމެފަހުން އެއްބަސްވެގެން ކާރުން ފައިބައިފިއެވެ.\nއިޝާން ދިގުވެ ރަމްލާގެ ކުޑަދޮށުގައި އޭނާ ހުންނަން ޖެހުނީ ކުޑަކޮށް ގުދުވެލައިގެންނެވެ. އެތެރެއަށް ވަންއިރު ސިޓިންރޫމް އޮތީ ފަޅަށެވެ. ރަމްލާ ކުޑަ ބަހައްޓާފައި މުސްކާން ކޮޓަރިއަށް ވަންނަން ދިއުމުން އިޝާން ސޯފާގައި އިށީންދެލިއެވެ. "މުސްކާން ނިދިފަ އޮތީ. އެކަމަކު ދެން ގެއަށް ވަދެފަ ކޮފީ ނުބޮއި ދާނެ ކަމެއް ނެތް. އިހަށް މަޑުކޮށްލާ އިނގޭ. އަންނާނަން ކޮފީ ތައްޔާރުކޮށްގެން." ރަމްލާ އެނބުރި އައިއްސައި ވާހަކަދެއްކުމުން އިޝާން ހަމައެކަނި އެއްބަސްވެ ބޯޖަހައިލިއެވެ. އެތެރެއަށް ވަދެފައި ފޯނެއް އައިސްގެން ރަމްލާ ވާހަކަދައްކާ އަޑު އިވެން ފެށުމުން އިޝާން ދެފިކުރެއްގައި ހުރެފައި ގޮސް މުސްކާން ކޮޓަރި ދޮރު ހުޅުވައިލީ އެމޫނު ދެކެން ހިތް އެދުނު ވަރުންނެވެ. އެހާ ހިސާބަށް އައިސް ކުޑަމިނުން ދެކެނުލައި ދާން ހިތަށް ކެތްވާނެ ހެއްޔެވެ؟\nފަނޑު ފެހިކުލައެއް ވެރިވެފައިވާ ކޮޓަރިތެރޭގައި އެނދުގައި އޮތް މުސްކާން ފެނުމުން ދެފައި ހަރަކާތް ކުރަން ފެށީ އަމިއްލަ އިޚުތިޔާރަކު ނޫނެވެ. އިޝާން އެދޮރުން ވަދެގެން ގޮސް އެނދާއި ދާދި ގާތަށް ހުއްޓިފައި ކަޅި ޖަހާނުލާ ހުރެގެން މުސްކާންގެ މޫނަށް ބަލަމުން ދިޔައެވެ. ނިދިފައި އޮތްއިރު މައުސޫމުކަމުން ބޮސްދޭހާ ފުރިހަމައެވެ. ރޯގާގެ ސަބަބުން އުދަނގޫވެގެން އުޅޭކަން އެނގުނީ ނޭވާގައިވެސް އަޑެއް ހިފާފައި ހުރުމުންނެވެ. ހަމައެކަނި ބަލަން ހުންނަން އެވަގުތު އިޝާންގެ ހިތެއް ހުއްދައެއް ނުދިނެވެ. މަޑުމަޑުން ގުދުވެލާފައި މުސްކާންގެ ނިތުގައި ތުންފަތް ބޮސްދިނުމަށްފަހު އޭނާ ހިންދެމިލިއެވެ. އެވަގުތު އަމިއްލައަށްވެސް ހިނިތުންވެލެވުނީ ލިބުނު އުފަލެއްގެ ބޮޑުކަމުންނެވެ. ރަމްލާ މަތިން ހަނދާންވެފައި ގިނައިރު ނުކޮށް ނިކުތްއިރު ނަސީބަކުން ފެންނާކަށް ނެތެވެ. ރަމްލާ އައީ އިޝާން ނިކުމެ ސޯފާގައި ޖައްސާލިތަނާއެވެ. ކޮފީ ބޮއިގެން ދިއުމުގެ ހުއްދައަށް އެދުނުއިރު އޭނާ ތަކުރާރުކޮށް ބުނެލީ ކަމެއް ގޯސްވަންޏާ އޭނާއަށް ގުޅުމަށެވެ. އެއީ ރޭގަނޑުގެ މެންދަންވިއަސް މުސްކާންއަށް އެހީވާން އޭނާ އަންނާނެކަމާމެދު ޚުދު ރަމްލާއަށްވެސް އެވަގުތު ހިތާއި ހިތުން އެއްބަސްވެވުނެވެ.\nރޯގާގެ އަސަރު ހުއްޓަސް މުސްކާން ޖެހިގެން އައި ދުވަހު ޑިއުޓީއަށް ދާން ތައްޔާރުވިއެވެ. ހޫނު ފެނުން ފެންވަރާލައިގެން ނިކުމެ އިނގުރު ސައިތައްޓެއް ބޯލުމުން ތާޒާކަން ލިބި ބައްޔަށް ލުއިވިކަން އިހްސާސްވިއެވެ. ފޯނު ބަލާލިއިރު މިރާހްއާ ލީވާން އަދި އިޝާންވެސް ވަކި ވަކިން ހާލު އަހާފައި މެސެޖްތައް ކޮށްފައި ހުއްޓެވެ. ހެނދުނު ދޮރުހުޅުވާލުމުން ކުރިމަތިން ބައްދަލު ކުރީ "ގެޓް ވެލް ސޫން" ޖަހާފައިވާ ބުކޭ ތަކެވެ. އޭނާގެ އެކުވެރިން އޭނާއާމެދު އަޅައިލުން ބަހައްޓާވަރު ދެކެފައި މުސްކާންގެ ތުންފަތަށް ހިނިތުންވުން ވެރިވިއެވެ. އޭނާ މާބޮނޑިތައް އެތެރެއަށް ވައްދާފައި ވާސްތަކުގައި ޖަހަން މަންމައާ ހަވާލު ކުރުމަށްފަހު ނިކުމެގެން ދިޔައެވެ.\nދެދުވަހަކު ކުރި ވިއްސާރައަށްފަހު އުޑުމަތި އޮތީ ނިކަން ރީތިކޮށެވެ. ވިލާ ރޮއްޖެއް ނެތް ތާނގައި ވައިރޯޅިއެއްވެސް ނުވެއެވެ. މުސްކާން މަސައްކަތުގައި އުޅެލާފައި ބްރޭކް ލިބިގެން ނިކުންނަނިކޮށް ފޯނަށް މެސެޖެއް އައިސްގެން ބަލާލިއިރު އިޝާންއެވެ. އިޝާން ލިޔެފައި އޮތީ ބޭރުގައި އިންތިޒާރުގައި ހުރި ވާހަކައެވެ. އިޝާންއަށްވެސް ބްރޭކް ލިބުމުން އެއައީ ސީދާ މުސްކާން ކައިރިއަށެވެ. "އަރާބަލަ!" މުސްކާން ގޮސް ކައިރިވިތަނާ އިޝާން ލޯގަނޑު ތިރިކޮށްލާފައި އެދުނެވެ. "އައެމް ޓޭކިން ޔޫ ޓު ޑިނަރ." މުސްކާން އަރާ ހަމަޖެހިލުމުން އިޝާން އޮޅުންފިލުވައިދިނެވެ. ވަކި ހާއްސަކަމެއް ރާވާފައި ނެތުމުން މުސްކާންވެސް ދެކޮޅެއް ނުހަދައެވެ. "ރަނގަޅުތަ މިހާރު؟ އިތުރު ގޮތެއް ވޭތަ؟" އިޝާންގެ އަޑުގައި އަޅާލުން ވިއެވެ. މުސްކާން ހާލަތު ހުރިގޮތް ކިޔައިދިންއިރު ފަރުވާވެ އިޝާންގެ މޫނަށް ބަލައިލެވުނެވެ.\nއިޝާން އެކާރު ހުއްޓީ ރެސްޓޯރެންޓެއްގެ ކުރިމައްޗަށެވެ. ދެމީހުން ވަދެގެން ގޮސް މޭޒުދޮށުގައި އިށީނުމުން ދެތިން މިނިޓްތެރޭ ކާއެއްޗެހި ގެނެސް އަތުރާލައިފިއެވެ. މުސްކާންއަށް އިޝާން ގެނެސްދީފައި ހުރީ މީރު ސޫޕް ތައްޓަކާއެކު ފުރުޓް ސެލެޑްއެކެވެ. އަނގައިގެ ރަހައަށް ބަދަލު އައިއްސައި ހުއްޓާ އެކެއުން މުސްކާންއަށް ވަރަށް ކަމުދިޔައެވެ. އިޝާންއަށް ހީވަނީ އޭނާގެ ހުރިހާ ކަމެއް އެނގިގެން އުޅޭހެންނެވެ.\n"ވަރަށް މީރު. ތޭންކްސް އިޝާން. ޔަޤީން ގެއަށް ދިޔަ ނަމަ މިއަދު ކާން ނުކެރިގެން އަންނަން ޖެހުނީހީ." މުސްކާން ކާން އިނދެފައި ޝުކުރު އަދާކުރުމުން އިޝާން ހިނިތުންވެލީ ހިތްހަމަޖެހިގެންނެވެ. އޭނާ ކުރާ ކަމަކުން މުސްކާންއަށް އުފަލެއް ލިބުމަށްވުރެ ބޮޑު ހަމަޖެހުމެއް ނެތެވެ.\n"ގޭގެ ވާހަކަ ބުނާއިރަށް މަންމަ އެބަ ގުޅާ." ފޯނު ރިންގް ވާ އަޑަށް ބަލާލައިފައި މުސްކާން ބުނެލިއެވެ. އޭނާ އެފޯނު ނަގަން އަވަސްވެގަނެގެން ސަމްސާ ދޫކޮށްލެވުނު ގޮތަކުން ތަށީގައި ހުރި ހޫނު ސޫޕްއިން ބައެއް އަތަށް ބުރިއެވެ. ތަދުވެގެން އަނގައިން އަޑެއް ލައްވާލައިފައިވެސް އެތާ މީހުން ތިބިކަން ހަނދާންވެގެން ދެތުންފަތް ޖައްސާ ބާރުކޮށްލެވުނެވެ. އެވަގުތު އިޝާން އަވަހަށް ޓިޝޫއަކަށް އައިސްކިއުބްކޮޅެއް އަޅާފައި ހޫނުވިތާ ޖައްސާބާރުކޮށްލިއިރު މުށުތެރޭ އެއަތްތިލަ ފިއްތައިލިއެވެ.


vnews - Mathimas design kurumuge mubaaraaiy kaamiyaabu kuree Norway ge Robert Johansson\nމަތިމަސް ޑިޒައިންކުރުމުގެ މުބާރާތް ކާމިޔާބު ކުރީ ނޯވޭގެ ރޮބަޓް ޖޮހޭންސަން\nނޮވޭގެ ހުނަރުވެރިއެއްކަމަށްވާ ރޮބަރޓް ޖޮހޭންސަން\nދެކުނު ކޮރެއާގައި މިހާރު ކުރިއަށްދާ ޕްޔިއޮންގްޗެންގް 2018 ވިންޓަ އޮލިމްޕިކްސް ފިނިމޫސުމުގެ ކުޅިވަރު މުބާރާތުގައި ނޯވޭގެ އެތްލީޓެއް ނުވަތަ ކަސްރަތު ކުރާ މީހެއް ވަރަށް ތަފާތު ޝަރަފެއް ހާސިލްކޮށްފި އެވެ. ރޮބަޓް ޖޮހޭންސަންއަކީ ނޯވޭގެ ޓީމްގެ ފަރާތުން ފިނިމޫސުމުގެ ކަސްރަތު މުބާރާތުގައި ސްކީ-ޖަމްޕިން އިވެންޓްގައި ވާދަކުރާ ހުނަރުވެރިއެކެވެ.\nރޮބަޓް ޖޮހޭންސަން ވާދަކުރި ސްކީ-ޖަމްޕް އިވެންޓުން އޭނާއަށް ލިބުނީ ތިންވަނަ އެވެ. ބްރޯންޒް މެޑަލް އެވެ. ނަމަވެސް އޭނާ ވަނީ ސޯޝަލް މީޑިއާގެ ދުނިޔޭގައި ބޮޑު ކާމިޔާބީއަކާއި ސަމާލުކަން ހޯދާފަ އެވެ.\nސޯޝަލް މީޑިއާގައި އޭނާގެ ވާހަކަ ދައްކަމުންދާ މީހުންގެ އަދަދު ވަރަށް ގިނަ އެވެ. އެންމެންވެސް ދައްކަނީ އެއް ވާހަކަ އެކެވެ. އޭނާ މުބާރާތުގައި ދެއްކި ހުނަރުގެ ވާހަކައެއް ނޫނެވެ. ނަމަވެސް އޭނާގެ މަތިމަސް ޑިޒައިންކޮށްފައިވާ ގޮތުގެ ވާހަކަ އެވެ.\nމި އަހަރުގެ ފިނިމޫސުމުގެ ކަސްރަތު މުބާރާތް ކުރިއަށްދާ ޕްޔިއޮންގްޗެންގްގެ ފިނިހޫނުމިން ހުރީ މައިނަސް 12 ޑިގްރީ ސެލްސިއެސްގަ އެވެ. މިހާ ފިނިގަދަ މާހައުލެއްގައި މުބާރާތް ކުރިއަށްދާއިރު، ޖޮހޭންސަން އޭނާގެ އިވެންޓަށް ތައްޔާރުވަމުންދިޔައިރު އޭނާއަށް މި ފިނީގެ އަސަރު ކުރޭބާއޭ ހިތަށްއަރަ އެވެ؟ ސަބަބެއް ނެތިއެއް ނޫނެވެ. އޭނާއަށް ލިބެމުންދިޔަ ސަމާލުކަމުގެ ބޮޑުކަމުންނެވެ.\n"އަހަރެންގެ މަތިމަސް މިގޮތަށް ބަހައްޓަން ފެށީ މީގެ ދެ އަހަރު ކުރީން. މީހުން ވަރަށް ރީއްޗޭ ބުނާތީ މިގޮތަށް މަތިމަސް ބަހައްޓަން ނިންމީ،" 27 އަހަރުގެ ޖޮހޭންސަން ބުންޏެވެ.\nމިއީ އޭނާއަށް ލިބުނު ފުރަތަމަ އޮލިމްޕިކް މެޑަލްކަންވެސް ފާހަގަކޮށްލަން ޖެހެ އެވެ.\nޖޮހޭންސަން ވާދަކުރި އިވެންޓުން ރަން މެޑަލް ހާސިލްކުރީ ޖަރުމަނުވިލާތުގެ ހުނަރުވެރިއެއް ކަމަށްވާ އެންޑްރިއާސް ވެލިންގަ އެވެ. ނަމަވެސް ޓްވިޓާގެ ދުނިޔޭގައި އޭނާއަށް ލިބުނު ތަރުހީބާއި ސަމާލުކަމަށްވުރެ ބޮޑު ސަމާލުކަމެއް ލިބިފައިވަނީ ޖޮހޭންސަންއަށާއި އޭނާގެ މަތިމަހަށެވެ. ބައެއް މީހުން މިކަމާއި ހަޖޫވެސް ޖަހާފައިވެ އެވެ.\n"ޖޮހޭންސަން މަތިމަހުގެ ދުނިޔޭގެ މުބާރާތް ކާމިޔާބުކޮށްފި،" ޓްވިޓަ ބޭނުންކުރާ ފަރާތަކުން ބުނެފައިވެ އެވެ. "މި އަހަރުގެ ފިނިމޫސުމުގެ ކަސްރަތު މުބާރާތުން އެންމެ ފާހަގަކޮށްލެވޭ ކަމަކީ... ރޮބަޓް ޖޮހޭންސަންގެ މަތިމަސް،" އެހެން ފަރާތަކުން ޓްވީޓްކޮށްފައިވެ އެވެ.


BML in 10 school ehge SEN class ah ehee foarukoh dheefi | ThePress\n24 February 2021, 21:26\nސެން ކްލާސްތަކަށް ކިޔަވާދިނުމަށް ބޭނުންވާ ތަކެތި ހަދިޔާކުރުމުގެ ތެރެއިން / ފޮޓޯ: ބީއެމްއެލް\nބޭންކް އޮފް މޯލްޑިވްސް އިން ރާއްޖޭގެ 10 ސްކޫލެއްގައި ހިންގާ ސްޕެޝަލް އެޑިއުކޭޝަން ނީޑް (ސެން) ކްލާސްތަކުގައި ކުދިންނަށް ކިޔަވާދިނުމަށް ބޭނުންވާ ތަކެތި މިއަދު ހަދިޔާކޮށްފިއެވެ.\nބީއެމްއެލް އިން ބުނީ މިއީ ކުދިންގެ ގާބިލުކަމާއި އެހެން މިހުންނާއި ގުޅިގެން މުޖުތަމައުގައި ހަރަކާތްތެރި ވުމަށް ބޭނުންވާ ހުނަރު ތަރައްގީ ކުރުމާއި އެކުދިންގެ ތައުލީމީ ބޭނުންތައް ބަލައިގެން ހޯދާފައިވާ ވަސީލަތްތަކެއް ކަމަށެވެ.\nއެގޮތުން އެ ވަސީލަތްތައް ފޯރުކޮށްދީފައިވަނީ ހއ. އަތޮޅު ތައުލީމީ މަރިކަޒު، ހދ. އަަތޮޅު ތައުލީމީ މަރުކަޒު، ޅ. އަތޮޅު ތައުލީމީ މަރުކަޒު، ކ. އަތޮޅު މަދަރުސާ، އއ.މަތިވެރި ސްކޫލު، އއ.ފެންފުށި ސްކޫލު، ދ. އަތޮޅު ތައުލީމީ މަރުކަޒު، ލ. އަތޮޅު ތައުލީމީ މަރުކަޒު، މުހައްމަދު ޖަމާލުއްދީން ސްކޫލު އަދި ސ. އަތޮޅު މަދަރުސާ އަށް ކަމަށް ބީއެމްއެލް އިން ވަނީ ބުނެފައެވެ.\nބީއެމްއެލް އިން ބުނީ ބޭންކުން ފޯރުކޮށްދިން އެހީތެރިކަމާ އެކު އެ ސްކޫލުތަކުގެ ސެން ކްލާސްތަކުގައި ކިޔަވަމުންދާ 400 އަށް ވުރެ ގިނަ ދަރިވަރުންނަށް ކިޔަވައިދިނުމަށް އިތުރު ލުއިފަސޭހަތަކެއް ލިބިގެންދާނެ ކަމަށެވެ.\nބޭންކުގެ ސީއެސްއާރު ސްޓްރެޓެޖީގެ ދަށުން ބޭންކުން ހާއްސަ އިސްކަމެއް ދީގެން ނުކުޅެދުންތެރިކަން ހުންނަ ފަރާތްތަކަށް އެހީވުމަށް ގިނަ މަސައްކަތްތަކެއް ކުރަމުންދާ ކަމަށް ބީއެމްއެލް އިން ވަނީ ބުނެފައެވެ.\nއެގޮތުން ފާއިިތުވި އަހަރުގެ ތެރޭގައި ވެސް ބީއެމްއެލް އިން ރާއްޖޭގެ 10 ސްކޫލްގައި ހިންގާ ސެން ކްލާސްތަކަށް ބޭނުންވާ ތަކެތި ހަދިޔާކުރި ކަމަށް ބީއެމްއެލް އިން ބުނެއެވެ.\nއޭގެ އިތުރުން ރާއްޖޭގެ އެކިކަންކޮޅުތަކުގައި ހިނގާބިނގާވެ އުޅުމަށް ދަތިވެފައިވާ 65 ފަރާތަކަށް މިދިޔަ އަހަރު މޮޓޮރައިޒްޑް ވީލްޗެއާ ވެސް ހަދިޔާކޮށްފައިވާ ކަމަށް ބީއެމްއެލް އިން ވަނީ ބުނެފައެވެ.